text:
ཀྲུང་གོའི་བོད་ལྗོངས་དྲ་བའི་གསར་འགྱུར། ཏང་གི་ཚོགས་ཆེན་བཅུ་དགུ་པ་རྒྱལ་ཁའི་ངང་གྲོལ་རྗེས། བོད་ལྗོངས་ལྷོ་ཁ་གྲོང་ཁྱེར་འཕྱོངས་རྒྱས་རྫོང་གི་རང་སྐྱོང་ལྗོངས་དང་། གྲོང་ཁྱེར། རྫོང་། ཤང་བཅས་རིམ་པ་བཞིའི་དམངས་ཆེན་འཐུས་མི་280ལྷག་གིས་གང་མགྱོགས་ཀྱིས་ཚོགས་ཆེན་བཅུ་དགུ་པའི་སྙན་ཞུའི་དགོངས་དོན་སློབ་སྦྱོང་བྱེད་པའི་ཚ་རླབས་ཤིག་བསྐྱངས།
རི་མོ་ནི་འཕེལ་རྒྱས་སུ་འགྲོ་བཞིན་པའི་བོད་ལྗོངས་ལྷོ་ཁ་གྲོང་ཁྱེར་འཕྱོངས་རྒྱས་རྫོང་གི་རྣམ་པ་ཡིན།
ཤང་རིམ་པའི་དམངས་ཆེན་འཐུས་མིའམ་ཆུ་སྨད་ཤང་ལྕགས་གྲོང་ཚོའི་ལྟ་སྐུལ་ཨུ་ཡོན་ལྷན་ཁང་གི་ཀྲུའུ་རེན་ཟླ་བས་བསྟན་དོན། སྤྱི་ཁྱབ་ཧྲུའུ་ཅི་ཞི་ཅིན་ཕིང་གིས་གནང་བའི་སྙན་ཞུ་དེས་ང་ཚོར་མཛེས་སྡུག་ལྡན་པའི་མ་འོངས་པར་སྔོན་དཔག་བྱེད་ཆོག་པར་གྱུར་ཡོད་ལ། དེ་བས་ཀྱང་འཛད་མཐའ་མེད་པའི་སྒུལ་ཤུགས་སྤྲད་ཡོད་པ་རེད།གཞི་རིམ་གྱི་དམངས་ཆེན་འཐུས་མི་ཞིག་ཡིན་པའི་ཆ་ནས།ཏང་གི་ཐུགས་ཁུར་དང་འགོ་ཁྲིད་འོག་བོད་ལྗོངས་ལ་གནམ་ས་བླ་འོག་བསྒྱུར་བ་ལྟ་བུའི་འགྱུར་ལྡོག་བྱུང་ཡོད་པ་ཚོར་བ་ཟབ་མོ་འདྲོངས་ཡོད་ལ། སྔོན་ཆད་ཞིང་བྲན་ཞིག་ཡིན་པའི་ང་རང་ད་ཆ་གཟི་བརྗིད་ཅན་གྱི་དམངས་ཆེན་འཐུས་མིར་གྱུར་ཡོད། ཁོ་བོས་འདི་ནི་བསོད་ནམས་ཆེན་པོ་ཞིག་རེད་ཅེས་སྙམ་གྱི་ཡོད་ཅེས་བཤད།
སླར་ཕྱིན། བདག་གིས་ངེས་པར་དུ་ཀྲུང་གོ་གུང་ཁྲན་ཏང་གི་འགོ་ཁྲིད་འོག་ཚོགས་ཆེན་བཅུ་དགུ་པའི་དགོངས་དོན་ལ་བརྟེན་ནས་ལག་ལེན་དངོས་སུ་སྟོབས་ཤུགས་གཅིག་བསྡུས་ཀྱིས་རང་ངོས་ཀྱི་བསམ་བློ་ཆབ་སྲིད་ཀྱི་བྱང་ཚད་ཟམ་མི་ཆད་པར་མཐོ་རུ་གཏོང་བ་དང་།བློ་གཅིག་སེམས་གཅིག་གིས་མི་དམངས་ལ་ཞབས་འདེགས་ཞུ་བའི་དམིགས་ཡུལ་ཧུར་ཐག་གིས་ལག་ལེན་དུ་བསྟར་ནས།ཞིང་འབྲོག་མང་ཚོགས་ཀྱི་ལས་དོན་ཏན་ཏིག་གིས་བསྒྲུབ་སྟེ་མང་ཚོགས་ཀྱི་མགྲིན་ཚབ་པ་ཞིག་བྱེད་ངེས་ཡིན།
རི་མོ་ནི་པད་ཁའི་མེ་ཏོག་རྣམ་པར་བཞད་སྐབས་ཀྱི་སྤུ་རྒྱལ་བཙན་པོའི་བང་སོའི་ཚོགས་ཡིན།
ཤང་རིམ་པའི་དམངས་ཆེན་འཐུས་མིའམ་ལྷ་ཡུལ་ཤང་བྱམས་ཆེན་གྲོང་ཚོའི་ཏང་ཀྲི་པུའུ་ཧྲུའུ་ཅི་དཀར་རྡོས་བསྟན་དོན། དམངས་ཆེན་འཐུས་མི་ཞིག་ཡིན་པའི་ཆ་ནས་ངས་མུ་མཐུད་དུ་“འདུ་ཤེས་བཞི་”སྔར་བས་ཇེ་དྲག་ཏུ་བཏང་སྟེ། རང་རྟོགས་ཀྱི་སྒོ་ནས་བསམ་བློ་ཆབ་སྲིད་བྱ་སྤྱོད་བཅས་བློ་མཐུན་ཞི་ཅིན་ཕིང་གིས་སྲོག་ཤིང་གནང་བའི་ཏང་ཀྲུང་དབྱང་ལ་ཚད་མཐོའི་གཅིག་གྱུར་བྱ་རྒྱུ་ཡིན་ལ། གཞན་ལ་མིག་དཔེ་བསྟན་ནས་ཀྲུང་དབྱང་གི་ཐབས་ཇུས་དང་བཀོད་སྒྲིག་དོན་འཁྱོལ་ཡོང་བར་སྣེ་ཁྲིད་བྱ་རྒྱུ་ཡིན། གྲོང་ཚོའི་ཏང་ཀྲི་པུའི་ཧྲུའུ་ཅི་ཡིན་པའི་ཆ་ནས། ངས་སྔ་མ་ནང་བཞིན་ཏང་གི་རྩ་དོན་ཡིད་ལ་བརྟན་པོ་བཅངས་ནས་མི་དམངས་ལ་ཞབས་འདེགས་ཞུ་བ་དང་། གྲོང་མིའི་ཨུ་ཡོན་ལྷན་ཁང་རང་ཁྱིམ་དུ་གཅེས་ཤིང་སྡེ་མི་རྣམས་ཁྱིམ་མི་ལྟར་བརྩེ་བ། གྲོང་ཚོའི་ལས་དོན་རང་ཁྱིམ་གྱི་ལས་དོན་ལྟར་བསྒྲུབ་ནས། གྲོང་ཚོའི་ཏང་ཀྲི་པུའུ་འཛུགས་སྐྲུན་ཇེ་ལེགས་སུ་གཏོང་རྒྱུ་ཡིན།
ཤང་རིམ་པའི་དམངས་ཆེན་འཐུས་མི་ལྷ་ཡུལ་ཤང་སྟོད་པ་གྲོང་ཚོའི་ཚོགས་ཆུང་གསུམ་པའི་གྲོང་མི་ལྷ་འབྲུག་གིས་བསྟན་དོན། དམངས་ཆེན་འཐུས་མི་ཞིག་ཡིན་པའི་ཆ་ནས།ངས་སྒྲུབ་བཞིན་པ་དག་ད་དུང་འདང་ངེས་པ་ཞིག་མ་རེད། སླར་ཕྱིན། ངས་སྔར་བས་ཡར་རྒྱས་བརྩོན་ལེན་དང་།མི་དམངས་ལ་ཞབས་འདེགས་ཞུ་བའི་དམིགས་ཡུལ་ཐོག་མཐའ་བར་གསུམ་དུ་བློ་ལ་བརྟན་པོར་བཅངས་ཏེ། འགན་འཁྲི་འཁུར་བའི་ནུས་པ་ཆེ་རུ་གཏོང་རྒྱུ་ཡིན། རྒྱ་ཆེའི་མི་དམངས་མང་ཚོགས་ལ་ངེས་པ་དོན་གྱི་བྱ་བ་བཟང་པོ་བསྒྲུབ་པ་དང་། ལས་དོན་དངོས་སུ་སྒྲུབ་པ། སྔར་བས་ཀྱང་གཞི་རིམ་དུ་ཐེངས་མང་ཟབ་ཞུགས་དང་། མང་ཚོགས་ཀྱི་ཁྲོད་དུ་ཟབ་ཞུགས། དོན་དངོས་ནང་ཟབ་ཞུགས་བཅས་བྱས་ཏེ། མི་དམངས་མང་ཚོགས་དང་འབྲེལ་བ་དམ་ཟབ་བྱ་རྒྱུ་ཡིན། དེ་མིན་བསམ་འཆར་བསྡུ་རུབ་དང་།མང་ཚོགས་ཀྱིས་བཏོན་པའི་གནད་དོན་འབུར་ཐོན་རྒྱུས་ལོན་བྱས་པ་གྲོས་གཞི་མགོ་རྔ་ཡོད་པར་བྱས་ནས། ཐག་གཅོད་གང་ལེགས་ཡོང་བར་དོན་འཁྱོལ་བྱེད་རྒྱུའི་འབྲེལ་ཟམ་ལྟ་བུ་ཞིག་བྱེད་ཅི་ཐུབ་བྱ་རྒྱུ་ཡིན།
རི་མོ་ནི་འཕྱོངས་རྒྱས་རྫོང་གི་གཞི་རིམ་དམངས་ཆེན་འཐུས་མིས་ལུས་ལ་གཟབ་མཆོར་སྤྲས་ནས་ཏང་གི་ཚོགས་ཆེན་བཅུ་དགུ་པ་འགོ་ཚུགས་པའི་མཛད་སྒོར་ལྟ་བཞིན་པའི་ཚུལ་ཡིན།
རྫོང་རིམ་པའི་དམངས་ཆེན་འཐུས་མིའམ་འཕྱོངས་རྒྱས་གྲོང་བརྡལ་གདོང་དཀར་གྲོང་ཚོའི་སྡེ་མི་སྲི་ཐར་གྱིས་བསྟན་དོན། ང་རང་ལོ་རེ་ལྔར་སོན་ཡོད། ཏང་ལོ་45ཡོད་པའི་དམངས་ཆེན་འཐུས་མི་ཞིག་ཡིན། ངས་རང་ཁྱིམ་ནས་ཏང་གི་ཚོགས་ཆེན་བཅུ་དགུ་པའི་ཐད་གཏོང་ལ་བལྟས་ཤིང་ཡིད་ལ་སྤྲོ་སེམས་རབ་ཏུ་འཁོལ། ངས་ང་ཚོའི་མེས་རྒྱལ་སྔར་ལས་སྟོབས་དང་ལྡན་ཞིང་མི་དམངས་ཀྱི་འཚོ་བ་སྔར་ལས་འབྱོར་ཕྱུག་ལྡན་པ་ཚོར་བྱུང་། ང་རང་ད་ལྟ་“གྲོང་ཚོ་ཨུ་ལྷན་གཉིས”ཀྱི་ཁོངས་མིའི་གྲས་སུ་མེད་ཀྱང་། འདི་ལས་ང་ཡིས་རང་ནུས་གང་ལྕོགས་ཀྱིས་གྲོང་ཚོར་ཞབས་འདེགས་ཞུ་བ་འགོག་ཐབས་མེད། ཐོག་མའི་ཕུགས་འདུན་མ་བརྗེད་པར་རང་གི་སེམས་ཤུགས་འདོན་པ་དང་། རྒས་ཀྱང་བྱས་རྗེས་འཇོག་པར་སྟོབས་ཤུགས་འབུལ། ནམ་ཡང་ཏང་གི་རྗེས་སུ་འབྲང་ནས་བསྐྱོད་ཚེ། ང་ཚོའི་གདོང་དཀར་གྲོང་ཚོ་སྔར་ལས་འཛུགས་སྐྲུན་ལེགས་པོ་བྱེད་ཐུབ་པ་སྨྲས་མེད་ཡིན་ཞེས་བཤད།
རྫོང་རིམ་པའི་དམངས་ཆེན་འཐུས་མིའམ་རྒྱལ་སྨན་ཤང་སྤུན་གསུམ་གྲོང་ཚོའི་ཏང་ཀྲི་པུའུ་ཧྲུའུ་ཅི་ཟླ་བས་བསྟན་དོན། ཚོགས་ཆེན་བཅུ་དགུ་པའི་སྙན་ཞུ་ནི་དམངས་གཙོ་དར་སྤེལ་གང་ལེགས་བྱེད་ཅིང་། ཕྱོགས་མང་པོའི་བློ་གྲོས་གཅིག་ཏུ་བསྡུས་པ། ཏང་ཡོངས་དང་རྒྱལ་ཡོངས་ཀྱི་མི་རིགས་ཁག་གི་མི་དམངས་ཀྱི་ཐུན་མོང་སེམས་འདུན་ལ་མཐུན་ཁར། ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་གོང་དུ་སྤེལ་བའི་བླང་བྱ་ལའང་མཐུན། འདི་ནི་ཏང་དང་རྒྱལ་ཁབ་ཀྱི་བྱ་བའི་གནས་བབ་གསར་པ་དང་ལས་འགན་གསར་པར་ངར་ཤུགས་བསྐྱེད་པའི་སྙན་ཞུ་ཞིག་རེད་ཅེས་གསུངས།
སླད་ཕྱིན་གྱི་ལས་ཀའི་ཁྲོད། ང་ཚོས་ཚོགས་ཆེན་བཅུ་དགུ་པའི་སྙན་ཞུའི་རེ་འདུན་ལྟར། ཏན་ཏན་ཏིག་ཏིག་གིས་ལས་དོན་སོ་སོར་ལེགས་པོ་བསྒྲུབ་དགོས་པ་དང་། དམངས་ཆེན་འཐུས་མིའི་ཡར་སྐུལ་གྱི་བྱེད་ནུས་འདོན་སྤེལ་གང་ལེགས་བྱས་ཏེ་འགན་འཁུར་ཕོད་པ་དང་རང་འགན་གཙང་སྒྲུབ་ཀྱི་ཁོར་ཡུག་ཅིག་བསྐྲུན་ནས། རང་རྫོང་དེ་ཕྱོགས་ཡོངས་ནས་འབྱོར་འབྲིང་སྤྱི་ཚོགས་སྐྲུན་ཐུབ་པ་དང་། དབུལ་ཐར་སྲ་བརྟན་ལ་རྒྱལ་ཁ་ལེན་པ། “འབྱོར་ཕྱུག སྟོབས་ལྡན། ཞི་མཐུན། མཛེས་སྡུག”ཅན་གྱི་འཕྱོངས་རྒྱས་གསར་པ་འཛུགས་སྐྲུན་བྱེད་པར་རང་ཉིད་ཀྱི་ནུས་ཤུགས་བཏོན་ནས་འབད་བརྩོན་བྱེད་རྒྱུ་ཡིན།
གྲོང་ཁྱེར་རིམ་པའི་དམངས་ཆེན་འཐུས་མིའམ་རྒྱལ་སྨན་ཤང་བཅིངས་འགྲོལ་གྲོང་ཚོའི་ཏང་ཀྲི་པུའུ་ཧྲུའུ་ཅི་དང་པོ་བཀྲ་ཤིས་རྒྱ་མཚོས་བཤད་རྒྱུར།སྤྱི་ཁྱབ་ཧྲུའུ་ཅི་ཞི་ཅིན་ཕིང་གིས་ཚོགས་ཆེན་ཐོག་གནང་བའི་སྙན་ཞུ་ཡིས་བློ་མཐུན་ཞི་ཅིན་ཕིང་གིས་སྲོག་ཤིང་གནང་བའི་ཏང་ཀྲུང་དབྱང་གིས་རྒྱལ་ཡོངས་མི་རིགས་ཁག་གི་མི་དམངས་ལ་མགོ་ཁྲིད་ནས་“ལོ་བརྒྱ་གཉིས་”ཀྱི་འབད་འཐབ་དམིགས་ཚད་མངོན་འགྱུར་བྱེད་པའི་ཆོད་སེམས་མངོན་པ་མ་ཟད། མི་དམངས་ཀྱི་མངག་བཅོལ་གལ་ཆེན་སྟོང་ཟད་དུ་མི་གཏོང་བའི་ཆོད་སེམས་བསྟན་པ་ཞིག་ཀྱང་རེད་།
གྲོང་ཁྱེར་རིམ་པའི་དམངས་ཆེན་འཐུས་མི་ཞིག་དང་གཞི་རིམ་གྲོང་ཚོའི་ཏང་ཨུའི་ཧྲུའུ་ཅི་ཞིག་ཡིན་པའི་ཆ་ནས།ངས་གྲོང་ཚོའི་ཏང་ཨུ་ཚན་ཁག་དང་གྲོང་ཚོ་ཡོངས་ཀྱི་ཏང་ཡོན་105དང་སྡེ་མི་630རྣམས་ཀྱི་སྣེ་ཁྲིད་དེ།ཏང་གི་ཚོགས་ཆེན་བཅུ་དགུ་པའི་དགོངས་དོན་ལ་སློབ་སྦྱོང་ནན་ཏན་དང་། ཏང་གི་རྩ་དོན་ཡིད་ལ་བརྟན་པོ་བཅངས་ནས། དུས་རབས་ཀྱིས་དཀྲིས་པའི་འགན་འཁྲི་ཕྲག་ཏུ་ཁུར་བཞིན་ཐོག་མའི་བསམ་འདུན་མི་བརྗེད་ཅིང་མུ་མཐུད་དཔའ་ངར་ཆེན་པོས་མདུན་དུ་བསྐྱོད་རྒྱུ་ཡིན། དོ་དམ་དངོས་ཐོག་གི་བྱ་སྤྱོད་ལ་བརྟེན་ནས་གཞི་རིམ་ཏང་རྩ་འཛུགས་ཀྱི་ནུས་པ་བརྟན་པོ་འདོན་སྤེལ་གང་ལེགས་བྱེད་པ་དང་། ཀྲུང་གོའི་ཕུགས་འདུན་དང་། བཅིངས་གྲོལ་གྲོང་ཚོའི་ཕུགས་འདུན། དེ་བཞིན་རྒྱ་ཆེའི་ཞིང་འབྲོག་མང་ཚོགས་ཀྱིས་བདེ་སྐྱིད་ལྡན་པའི་འཚོ་བར་རེ་སྙེག་བྱེད་པ་ལ་རང་ཉིད་ཀྱི་ནུས་པ་གང་ཡོད་འབུལ་རྒྱུ་ཡིན་ཞེས་བཤད།
རི་མོ་ནི་འཕྱོངས་རྒྱས་རྫོང་གཞི་རིམ་དམངས་ཆེན་འཐུས་མིས་ཚོགས་ཆེན་བཅུ་དགུ་པའི་དགོངས་དོན་ལ་སློབ་སྦྱོང་ནན་ཏན་བྱེད་པའི་ཚུལ་ཡིན།
གྲོང་ཁྱེར་རིམ་པའི་དམངས་ཆེན་འཐུས་མིའམ་རྫོང་ཨུའི་ཧྲུའུ་ཅི་ཨན་ཞིན་གོའི་བསྟན་དོན། སྤྱི་ཁྱབ་ཧྲུའུ་ཅི་ཞི་ཅིན་ཕིང་གིས་སྒྲོན་པའི་སྙན་ཞུ་དེ་ནི། རྒྱ་ཆེ་ཞིང་གཏིང་ཟབ་ལ། མི་སེམས་འགུལ་ཞིང་ཡར་སྐུལ་ནུས་པས་ཏང་ཡོངས་ཀྱི་དེང་སྐབས་དང་སླད་ཕྱིན་དུས་སྐབས་ངེས་ཅན་ཞིག་གི་རིང་ལ་ཏང་དང་རྒྱལ་ཁབ་ཀྱི་བྱ་གཞག་གོང་འཕེལ་གཏོང་བའི་བསམ་བློའི་རྩ་འཛིན་དང་བྱ་སྤྱོད་ཀྱི་ཕྱོགས་སྟོན་ཡིན། འདི་ནི་དུས་རབས་ཀྱི་རྒྱབ་ལྗོངས་ལྡན་པ་དང་། ཏང་ཡོངས་ཀྱི་བློ་གྲོས་གཅིག་ཏུ་བསྡུས་པ། མི་དམངས་ཀྱི་འདོད་བློ་མཚོན་པ་ཞིག་སྟེ། ལྷག་པར་དུ་《སྙན་ཞུའི》ཁྲོད་དུ་སྤྱི་བསྡོམས་བྱས་པའི་གྲུབ་འབྲས་གསར་པ་ལས་ང་ཚོར་སྤོབས་པ་ཆེར་བསྐྱེད་བྱུང་ཞིང་། ལས་འགན་གསར་པའི་བཀོད་སྒྲིག་ལ་ང་ཚོར་ཡིད་ཆེས་ལྡབ་འགྱུར་གྱིས་ཡོད། རང་རྫོང་གྱིས་ཚོགས་ཆེན་བཅུ་དགུ་པའི་དགོངས་དོན་སློབ་སྦྱོང་བྱེད་པ་དེ་ཆབ་སྲིད་ཀྱི་ལས་འགན་གལ་ཆེན་དུ་བརྩིས་ནས་ཏན་ཏན་ཏིག་ཏིག་གིས་དམ་འཛིན་ནན་སྒྲུབ་བྱེད་རྒྱུ་ཡིན། ཚོགས་ཆེན་བཅུ་དགུ་པའི་དགོངས་དོན་ཁྲིད་སྟོན་དུ་བྱས་ཏེ་ལས་དོན་ཁག་ལ་རྣམ་པ་གསར་པ་ཞིག་གཏོད་པར་འབད་བརྩོན་བྱ་དགོས། སྙན་ཞུའི་དགོངས་དོན་རྣལ་མར་སློབ་སྦྱོང་དང་གོ་བ་བླངས་པ་བརྒྱུད། རྒྱ་ཆེའི་ཏང་ཡོན་ལས་བྱེད་པའི་བསམ་བློར་དྲག་ཆས་སྤྲས་ཏེ། འདི་ཉིད་རྫོང་ཡོངས་ཀྱི་ལས་དོན་ཁག་ལ་སྐུལ་འདེད་བྱེད་པའི་སྟོབས་ལྡན་གྱི་བསམ་བློའི་མཚོན་ཆར་བྱེད་དགོས། སྙན་ཞུའི་དགོངས་དོན་གྱིས་ལག་ལེན་ལ་མཛུབ་སྟོན་བྱས་ནས་སྣང་བརྙན་གསར་པ་དང་། རྣམ་པ་གསར་པ། བསམ་གཞིགས་དང་འདུ་ཤེས་གསར་པར་བརྟེན་ནས་མ་འོངས་པའི་རང་རྫོང་གི་ལས་དོན་ཁག་ལ་སྐུལ་འདེད་བྱེད་དགོས། རྗེས་ཕྱོགས་ལས་དོན་བསྒྲུབ་པའི་སྐབས་སུ་གོམ་གང་མདུན་སྤོས་ཀྱིས་སྙན་ཞུའི་དགོངས་དོན་དང་ཞི་ཅིན་ཕིང་གི་དུས་རབས་གསར་པར་ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ཀྱི་བསམ་བློའི་སྐོར་གྱི་བསམ་གཞིག་དང་གོ་བ་ལེན་ཕྱོགས་གོ་བ་གཏིང་ཟབ་ལེན་དགོས། འཕྱོངས་རྒྱས་ཀྱི་ལས་དོན་ཁག་རྒྱུན་ཆད་མེད་པར་ཡོ་བསྲང་དང་ཇེ་ལེགས་སུ་བཏང་སྟེ། ཚོགས་ཆེན་བཅུ་དགུ་པའི་དགོངས་དོན་གྱི་ཁྲིད་སྟོན་འོགདབུལ་ཐར་སྲ་བརྟན་གཏོང་བ་དང་། སྐྱེ་ཁམས་ཁོར་ཡུག་སྲུང་སྐྱོབ་བྱེད་པ། གྲོང་གསེབ་དར་རྒྱས་གཏོང་བ། ཕྱོགས་ཡོངས་ནས་ཏང་ནན་སྐྱོང་བྱེད་པ་བཅས་བྱས་ཏེ། འཕྱོངས་རྒྱས་ཀྱི་འཕེལ་རྒྱས་མྱུར་པོ་དང་ཡུན་རིང་བདེ་འཁོད་མངོན་འགྱུར་ཡོང་ཕྱིར་འབད་འཐབ་ལྷོད་མེད་བྱེད་དགོས་ཞེས་གསུངས།
རི་མོ་ནི་འཕྱོངས་རྒྱས་ཞིང་འབྲོག་མང་ཚོགས་ཀྱི་འཛུམ་མདངས་ཡིན།
ལྗོངས་རིམ་པའི་དམངས་ཆེན་འཐུས་མིའམ་རྫོང་ཨུའི་ཧྲུའུ་ཅི་གཞོན་པ། རྫོང་དཔོན་བསོད་ནམས་རྡོ་རྗེས་བསྟན་དོན།ངས་སྤྱི་ཁྱབ་ཧྲུའུ་ཅི་ཞི་ཅིན་ཕིང་གིས་ཕུལ་བའི་སྙན་ཞུ་ལ་ནན་ཏན་གྱིས་ཉན་ཁར་སྙན་ཞུའི་མ་ཡིག་ཀྱང་ཐེངས་མང་པོར་ཞིབ་ཀློག་བྱས་པ་ཡིན། འདི་ལས་ང་ལ་མྱོང་ཚོར་ཟབ་མོ་སྤྲད་ཅིང་རྒྱུད་ལ་སེམས་ཤུགས་བསྐྱེད་པ་ཞིག་རེད། འདས་པའི་ལོ་ངོ་ལྔ་ནི་འཕྱོངས་རྒྱས་རྫོང་དེ་རྒྱལ་ཡོངས་དང་ལྗོངས་ཡོངས་ལ་བསྡོངས་ཏེ། ཞི་ཅིན་ཕིང་གི་དུས་རབས་གསར་པར་ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ཀྱི་དགོངས་པའི་ཁྲིད་སྟོན་འོགདཔལ་འབྱོར་སྐས་རིམ་གསར་པ་ཞིག་ཏུ་སླེབས་པ་དང་།དམངས་འཚོ་དམངས་ཕན་ལའང་ཕན་འབྲས་གསར་པ་ཐོབ། རྨང་གཞིའི་སྒྲིག་བཀོད་སྔར་བས་ཇེ་ལེགས་སུ་བཏང་ཞིང་། ཐོན་ལས་འཕེལ་རྒྱས་ལ་གོམ་པ་གསར་པ་སྤོས།སྐྱེ་ཁམས་འཛུགས་སྐྲུན་ངེས་ཤེས་གསར་པ་རྙེད་ཅིང་། སྤྱི་ཚོགས་བཅོས་སྐྱོང་ཐད་ཡར་རྒྱས་གསར་པ་བྱུང་བ་རེད།
འཆར་འགོད་ལྟར་ན། ང་ཚོས་བློ་མཐུན་ཞི་ཅིན་ཕིང་གིས་སྲོག་ཤིང་གནང་བའི་ཏང་ཀྲུང་དབྱང་གི་འགྱུར་མེད་སྟོབས་ལྡན་གྱི་འགོ་ཁྲིད་འོག ཏང་གི་ཚོགས་ཆེན་བཅུ་དགུ་པའི་དགོངས་དོན་ཁྱོན་ཡོངས་ནས་ལག་བསྟར་དོན་འཁྱོལ་ཡོང་བར་ནན་ཏན་གྱིས་སློབ་སྦྱོང་དང་བསམ་བློ་གཏོང་དགོས་ལ། ཏང་གི་བོད་སྐྱོང་འཐབ་ཇུས་ལག་བསྟར་དོན་འཁྱོལ་གང་ལེགས་བྱས་ཏེ། དཔའ་ངར་ཆེར་བསྐྱེད། དངོས་ཐོག་བདེན་སྒྲུབ་ཀྱིས་འཕྱོངས་རྒྱས་ཀྱི་ལས་དོན་སོ་སོ་ཕྱོགས་ཡོངས་ནས་མགོ་རྩོམ་དགོས།
སྔར་ལས་ལེགས་པའི་སྒོ་ནས་ཏང་གི་ཚོགས་ཆེན་བཅུ་དགུ་པའི་དགོངས་དོན་སློབ་སྦྱོང་དང་དྲིལ་བསྒྲགས་ལག་བསྟར་བྱེད་ཆེད། རང་རྫོང་གིས་དུས་མཚམས་རིམ་དང་། ཆེད་དོན། ཁྱབ་ཁོངས་བཅས་བགོས་ནས་རྫོང་ཡོངས་སུ་“བརྒྱ་བྱས་ལྔ”ཡི་ལག་ལེན་བྱེད་སྒོ་སྤེལ་རྒྱུ་ཡིན། དེ་ནི་“སློབ་སྦྱོང་དང་གྲོས་བསྡུར་ཐེངས་བརྒྱར་སྤེལ་བ་དང་། དྲིལ་བསྒྲགས་སློབ་ཁྲིད་ཐེངས་བརྒྱར་རྩ་འཛུགས་བྱེད་པ། ལོ་ལྔ་ཚུན་གྱི་སྔོན་ཐོན་དཔེ་མཚོན་བརྒྱ་བདམས་པ། གཞུང་ལུགས་ཀྱི་གྲོས་མོལ་གྲུབ་འབྲས་བརྒྱར་འདོན་པ། དྲིལ་བསྒྲགས་སྙན་ཞུ་བརྒྱར་འབྲི་བ་བཅས་ཀྱི་བྱེད་སྒོ་རྣམས་སོ། །
ཤེས་གསལ་ལྟར་ན། འཕྱོངས་རྒྱས་རྫོང་དམངས་ཆེན་གྱིས་རིམ་པ་སོ་སོའི་དམངས་ཆེན་འཐུས་མིར་ཚོགས་ཆེན་བཅུ་དགུ་པའི་དགོངས་དོན་སློབ་སྦྱོང་དང་གྲོས་བསྡུར་བྱེད་པའི་ཚོགས་འདུ་ཐེངས་10ཙམ་སྤེལ་བ་དང་ཆབས་ཅིག སྐད་གཉིས་པར་གཞིའི་《འཕྱོངས་རྒྱས་རྫོང་མི་དམངས་འཐུས་ཚོགས་ཚོགས་ཆེན་རྒྱུན་ལས་ཨུ་ཡོན་ལྷན་ཁང་གིས་ཏང་གི་ཚོགས་ཆེན་བཅུ་དགུ་པའི་སྙན་ཞུའི་འགྲེལ་བཤད་མདོར་བསྡུས》ཞེས་པ་དེབ་400ལྷག་པར་སྐྲུན་གྱིས་ཞང་3དང་གྲོང་རྡལ་1གི་“དམངས་ཆེན་འཐུས་མིའི་ཁྱིམ་”དང་གྲོང་ཚོ་རིམ་པའི་“དམངས་ཆེན་འཐུས་མིའི་ཚོགས་ཆུང་བྱེད་སྒོ་ཁང་”སོ་སོར་བཀྲམས། རིམ་པ་བཞི་ཡི་དམངས་ཆེན་འཐུས་མི་རེ་རེའི་ཕྱག་ཏུ་དེབ་རེ་འབྱོར་བར་བརྩོན་ལེན་བྱས་ཡོད།


c: text/html

text: གཞིས་རྩེ་གྲོང་ཁྱེར་བསམ་གྲུབ་རྩེ་ཆུས་ཀྱི་ཙང་ཀྲི་ཡུན་མོག་རོ་ནག་པོ་འདེབས་འཛུགས་རྟེན་གཞི་ནི། གཞིས་རྩེ་གྲོང་ཁྱེར་ཙང་ཀྲི་ཡུན་མོག་རོ་ནག་པོ་སྣོད་བཅུད་འདེབས་འཛུགས་ཚད་ཡོད་འགན་འཁྲི་ཀུང་སིས་མ་དངུལ་བཏང་ནས་བསྐྲུན་པ་ཞིག་ཡིན་པ་དེར་རྒྱ་ཁྱོན་མུའུ་150གྱི་ཡོད། “ཀུང་སི+རྟེན་གཞི+ཞིང་དུད/མཉམ་ལས་ཁང”གི་རྣམ་པར་བརྟེན་ནས་གཉེར་སྐྱོང་བྱེད་ཀྱི་ཡོད་ལ་མ་འཇོག་བསྡོམས་འབོར་སྒོར་ཁྲི་3000ཟིན་ཞིང་། བསྐྲུན་ཟིན་རྗེས་མོག་རོ་ནག་པོ་འདེབས་འཛུགས་ལས་རིགས་འཕེལ་རྒྱས་མགྱོགས་པོ་འགྲོ་རྒྱུར་སྐུལ་འདེད་ནུས་ལྡན་ཐེབས་རྒྱུ་ཡིན་པ་རེད། མིག་སྔར་རྟེན་གཞིའི་དུས་ཐེངས་དང་པོའི་འཛུགས་སྐྲུན་གྱི་མུའུ་50ལེགས་སྒྲུབ་ཟིན་པ་ལས་ཡོང་འབབ་སྒོར་ཁྲི་300ཟིན་ཡོད་པ་རེད། འདི་ནི་གཞིས་རྩེ་གྲོང་ཁྱེར་བསམ་གྲུབ་རྩེ་ཆུས་ཀྱི་ཙང་ཀྲི་ཡུན་མོག་རོ་ནག་པོ་འདེབས་འཛུགས་རྟེན་གཞིའི་ལས་དོན་མི་སྣས་མོག་རོ་ནག་པོ་འཐོག་པ།

robotstxt: allowed

filter: keep


text:
༄༅།།དམངས་ཁྲོད་རྩོམ་རིག་ཁྲོད་ཀྱི་འདབ་ཆགས་བྱ་འགའི་ངོས་འཛིན་སྐོར་གླེང་བ།
དཔལ་རྡོར་སྐྱབས།
ནང་དོན་གནད་བསྡུས། དཔྱད་རྩོམ་འདིར་བོད་ཀྱི་དམངས་ཁྲོད་དུ་ཁྱབ་ཆེ་བའི་སྔ་རབས་ཀྱི་དམངས་གཞས་དང་བཤད་པ། གཏམ་རྒྱུད། དམངས་ཁྲོད་གཏམ་དཔེ་དང་གེ་སར་སྒྲུང་ལས་བྱུང་བའི་གཏམ་དཔེ། འདབ་ཆགས་མི་ཆོས་སུ་བཤད་པའི་བསྟན་བཅོས། བྱ་རིགས་སོ་སོའི་མངོན་བརྗོད་སོགས་གཞིར་བཟུང་ནས། གངས་རིའི་རིག་གནས་སུ་འདབ་ཆགས་བྱ་རིགས་མི་འདྲ་བ་སོ་སོའི་གཟུགས་དབྱིབས་དང་ཁ་དོག དེ་བཞིན་དེ་དག་གིས་མཚོན་པའི་རིག་གནས་ཀྱི་མཚོན་དོན་སོགས་ཀྱི་ཐད་ནས་ཅུང་ཙམ་གླེང་ཡོད།
བརྡ་ཆད་གཙོ་བོ། དམངས་ཁྲོད་རྩོམ་རིག འདབ་ཆགས། ངོས་འཛིན།
གླེང་སློང་བ།
རང་རེའི་ཆོས་འབྱུང་སྔ་མའི་གྲས《བཀའ་ཆེམས་ཀ་ཁོལ་མ》ལས། འབྲོང་ཕོ་མོ་གཡག་དང་འབྲི་རུ་བཏུལ། ཤ་བ་ཕོ་མོ་ནི་བ་གླང་དུ་བཏུལ། རྒོ་བ་ཕོ་མོ་ལུག་ཏུ་བཏུལ། གླ་བ་ཕོ་མོ་ནི་རར་བཏུལ། རྐྱང་ཕོ་མོ་ནི་རྟར་བཏུལ། སྤྱང་གི་ཕོ་མོ་ནི་ཁྱིར་བཏུལ་ཏེ། རྨོ་བཀོལ་སོ་ནམ་དེའི་དུས་ན་བྱས། ཕྱུགས་ཀྱི་རྫི་སྐྱོང་ཡང་དེའི་དུས་ན་བྱུང་[བཀའ་ཆེམས་ཀ་ཁོལ་མ། ཇོ་བོ་ཨ་ཏི་ཤས་གཏེར་ནས་བཏོན་པ། སྨོན་ལམ་རྒྱ་མཚོས་ཞུ་དག་བྱས། ཀན་སུའུ་མི་རིགས་དཔེ་སྐྲུན་ཁང་གིས། སྤྱི་ལོ་༡༩༨༩ལོའི་ཟླ༩པར་དཔར་ཐེངས་དང་པོར་བཏབ། ཤོག་ངོས༩༧ནས༩༨པ།]ཞེས་འབྱུང་བ་བཞིན་ང་ཚོར་ད་ཡོད་ཀྱི་རྟ་ནོར་ལུག་གསུམ་གཙོ་བྱས་པའི་སྒོ་ཕྱུགས་རྣམས་རི་དྭགས་ནས་གཡུང་དྭགས་སུ་བཀུག་པའི་གོ་རིམ་མམ་སྒོ་ཕྱུགས་འཚོ་སྐྱོང་གི་སྲོལ་ཀ་ཕྱེས་བ་ནས། ཡངས་པའི་རི་སྒང་ན་ཅི་དགར་བག་ཕེབས་ཀྱིས་རྒྱུ་བའི་རི་སྐྱེས་སྲོག་ཆགས་ཀྱི་ཚོགས་ལ་ང་ཚོ་སྔ་མོ་ནས་འདྲིས་ཤིང་རྒྱུས་ཆེ་བར་ཕྱིན་ཡོད། དེ་ལ་རི་སྐྱེས་སྲོག་ཆགས་འདི་དག་ལའང་ཁ་ཟས་མི་འདྲ་བའི་ཐད་ནས་ཤ་གཟན་དང་རྩྭ་གཟན་ཞེས་རིགས་ཆེན་པོ་གཉིས་སུ་དབྱེ་ཞིང་། ཡང《རྒྱ་བོད་ཡིག་ཚང》ནང་གསལ་བ་ལྟར་ན“རི་དྭགས་དང་གཅན་གཟན་གྱི་དབྱེ་བ་ནི། ཆུ་འཐུང་ལུགས་ལ་འཛེད་དེ། རི་དྭགས་རྣམས་ཆུ་ལ་མཆུ་བཙུགས་ནས་ངོར་འཐུངས་བྱེད་པ། གཅན་གཟན་གྱི་རིགས་གང་ཡིན་པ་རྣམས། ལྕེས་འདགས་ནས་འཐུང་བའོ”[རྒྱ་བོད་ཡིག་ཚང་ཆེན་མོ། དཔལ་འབྱོར་བཟང་པོས་བརྩམས། སི་ཁྲོན་མི་རིགས་དཔེ་སྐྲུན་ཁང་། ༢༠༡༡ལོའི་ཟླ་དྲུག་པའི་པར་ཐེངས་གཉིས་པ། འདི་ལས་དྲངས་པའི་ལུང་ཡིག་ཁག་ལ་མངོན་གསལ་གྱི་ཡིག་ནོར་ཁ་ཤས་ཡོད་ནའང་། མ་ཡིག་བཞིན་བསྐྱུར་ཡོད། ཤོག་ངོས༤༡༨པ།]ཞེས་བསྟན་ཡོད་པ་དང་། ཡང་དེ་ཉིད་ལས“ཕྱི་འབྲོག་བྱང་ཁའི་རི་དྭགས་ལ། ཞིབ་ཏུ་བརྟགས་ན་རིགས་དགུ་ལས་མེད་པར་བྱས་ཏེ། ཕོ་ར་མོ་ར་གསུམ་ནི། འབྲོང་དང་གཉན་དང་། སྣ་བ་གསུམ། ཕོ་ཡུ་ཕོ་ཡུ་གསུམ་ནི། རྐྱང་དང་། གླ་བ། རི་བོང་གསུམ། ཕོ་ར་མོ་ཡུ་གསུམ་ནི། ཤ་བ། རྒོ་བ། གཙོད་གསུམ། དེ་རྣམས་མ་ཡིན་པའི་རི་དྭགས། བྱང་ཁ་ན་མེད་ཟེར་བར་གདའོ། །”[རྒྱ་བོད་ཡིག་ཚང་ཆེན་མོ། དཔལ་འབྱོར་བཟང་པོས་བརྩམས། སི་ཁྲོན་མི་རིགས་དཔེ་སྐྲུན་ཁང་། ༢༠༡༡ལོའི་ཟླ་དྲུག་པའི་པར་ཐེངས་གཉིས་པ། ཤོག་ངོས༤༡༧ནས༤༡༨པ།]ཞེས་རི་དྭགས་ལ་ནང་གསེས་སུ་རིགས་དགུ་ལས་མེད་པར་འདོད་པ་འདི་ནི་རི་སྐྱེས་སྲོག་ཆགས་སྐོར་ལ་རྒྱུས་ལོན་གཏིང་ཟབ་བྱས་པ་ལས་བྱུང་བའི་སྡོམ་ཚིག་གལ་ཆེན་ཞིག་ཏུ་འདུག་ལ། རི་སྐྱེས་སྲོག་ཆགས་འདི་དག་གཡུང་ལ་མ་བཀུག་པའི་སྔ་རོལ་དུ། ང་ཚོས་གོས་སུ་ཤིང་ལོ་གྱོན་ཞིང་སྡོང་རྩ་དང་བྲག་སྐྱིབས་ཉུལ་བའི་དུས་སྐབས་ཤིག་བརྒྱུད་མྱོང་ཞིང་། དེ་ནས་རི་དྭགས་དང་གཡུང་དྭགས་ཀྱི་པགས་རིགས་སྣ་ཚོགས་ཆས་སུ་བཅོས་ནས་ཧ་ཅང་དམུ་རྒོད་དང་ཀླ་ཀློའི་དུས་སྐབས་རིང་མོ་ཞིག་ཀྱང་འགྲོ་བ་མིའི་རིགས་གཞན་མཐའ་དག་ཇི་བཞིན་བརྒྱུད་མྱོང་། དེའི་རྗེས་ཤར་རྒྱ་ནག་དང་ནུབ་ཏ་ཟིག ལྷོ་རྒྱ་གར་སོགས་དང་ཚོང་འབྲེལ་བྱུང་བར་བརྟེན་ཡུལ་དེ་གའི་གོས་རིགས་ནང་འདྲེན་དང་། དེ་ལ་སློབ་སྦྱོང་བྱས་ནས་བོད་ཀྱི་ཡུལ་ཟོག་དབུས་ཕྲུག་དང་སྣམ་བུ། ཐེར་ཕྲུག འབུ་རས་སོགས་ཐོན་སྐྱེད་བྱེད་ཐུབ་པ་བྱུང་བ་དང་། དེ་བཞིན་གོས་ཀྱི་འཚེམ་བཟོ་དང་རིང་ཐུང་། ཆེ་ཆུང་སོགས་དེ་ལ་དེ་བསྟུན་གྱི་བཟོ་རྩལ་ཕུལ་དུ་བྱུང་བ་ཐོན་ཡོད་པ་མ་ཟད། རིག་པའི་གཏེར་མཛོད་དུ་བྲིས་ནས་ཕ་ནོར་བུ་བརྒྱུད་ཀྱིས་ད་བར་མཐོང་ཆོས་སུ་གྱུར་ཡོད་པ་དཔེར་ན། གོས་ཀྱི་བཟོ་ཚུལ་ཀྱི་ཐད་དུ་“གོས་བཟོ་མི་རིགས་གང་བྱེད་ཀྱང་། །མཐོ་བརྒྱད་ཀུན་ལ་རིང་བ་ཡིན། །མཐོ་དྲུག་ཀུན་ལ་ཐུང་བ་ཡིན། །རང་མཐོ་བདུན་པོ་གོས་ཚད་ཡིན། །རྦ་བ་ཅན་ལ་མདུན་རིང་ཙམ། །དལ་སྒལ་ཅན་ལ་རྒྱབ་རིང་བ། །གཟུགས་མི་ལེགས་ལ་ཆག་ཚད་མེད། །ཞིགས་སྒོམས་སྣམ་བུ་གཅོད་པ་མ་སྔ་ཅིག །འཁྲོངས་པར་གྲོས་ལ་དམ་པོར་ཚེམས། །མཛེས་པའི་ཚེམ་ཁབ་ཞོགས་སུ་རྒྱོབ། །དམ་པའི་ཚེམ་ཁ་རྒྱབ་ཏུ་རྒྱོབ། །མགྱོགས་པའི་ཚེམ་ཁབ་མདུན་དུ་རྒྱོབ། །གཡས་པ་ཡས་དང་གཡོན་པ་མས་ནས་ཚེམ། །”[རྟ་མགྲིན་ཚེ་རིང་གིས་ལེགས་བསྒྲིགས་བྱས། འདབ་ཆགས་མི་ཆོས་སུ་བཤད་པ་རིག་པའི་གཏེར་མཛོད། ཀན་སུའུ་མི་རིགས་དཔེ་སྐྲུན་ཁང་། ༡༩༩༣ལོའི་ཟླ་༣པར་དཔར། ཤོག་ངོས༡༥༣པ།]ཞེས་པ་དང་། དེ་བཞིན་གཞན་འདོ་རིགས་རྟ་པོའི་བརྟག་ཐབས་སྐོར་ལའང་ཆེད་དུ་བསྟན་བཅོས་བརྩམས་ཡོད་པ་ལྟ་བུ་རེད། ཡིན་ཡང་འདིར་གླེང་བྱར་གྱུར་བའི་འདབ་ཆགས་བྱ་ཡི་རིགས་ལ་བརྟག་ཚུལ་དང་ངོས་འཛིན། དེ་ལས་འཕྲོས་པའི་རིག་གནས་ཀྱི་མཚོན་དོན་སོགས་ཀྱི་ཐད་ཆེད་རྩོམ་ད་སྔ་མ་མཐོང་ཞིང་། རང་རེའི་གཏམ་དཔེ་ལ་ཡང་། འདབ་ཆགས་བྱ་ཡི་ཕོ་མོ་མི་ཤེས་རུང་། །མགོ་ནག་མི་ཡི་རྣམ་འགྱུར་ལོས་ཤེས། །ཞེས་འདབ་ཆགས་བྱ་ཡི་རིགས་ནི་མཐོངས་བར་སྣང་ཡངས་པོར་ཅི་འགར་བསྒྱུར་ཅིང་བསྐྱོད་པས་ན་རྒྱུས་ཟབ་མོ་ལོན་རྒྱུ་ནི་ཅུང་ཁེགས་པའི་གནས་ཤིག་ཡིན་པ་འདྲ་མོད། ལོ་རྒྱུས་ཀྱི་ཡིག་ཚང་ཁ་ཤས་སུ“བཤུན་ནེ་མེད་པའི་སྐྲོང་གསུམ་སྟེ། བྱི་ལ། རི་བོང་། སྲེག་པ་གསུམ། མཁལ་མ་མེད་པའི་སྡིང་གསུམ་སྟེ། འཁྱུང་དང་། རྒོད་དང་། བྱ་རླག་གསུམ།”[རྒྱ་བོད་ཡིག་ཚང་ཆེན་མོ། དཔལ་འབྱོར་བཟང་པོས་བརྩམས། སི་ཁྲོན་མི་རིགས་དཔེ་སྐྲུན་ཁང་། ༢༠༡༡ལོའི་ཟླ་དྲུག་པའི་པར་ཐེངས་གཉིས་པ། ཤོག་ངོས༤༡༨པ།]ཞེས་དང་། ཡང་དེ་ཉིད་ལས“བྱ་ཆེན་དང་། བྱིའུའི་དབྱེ་བ། མིག་ལ་བྱེད་དེ། ཆེ་བྱ་གང་ཡིན་པ་རྣམས་མིག་མས་འགེབས་ལ། མིག་ཟུར་ནས་འགེབས་པ་ཐམས་ཅད་བྱིའུ་ཆུང་ལ་གཏོགས་པར་བྱེད་དོ། །”[རྒྱ་བོད་ཡིག་ཚང་ཆེན་མོ། དཔལ་འབྱོར་བཟང་པོས་བརྩམས། སི་ཁྲོན་མི་རིགས་དཔེ་སྐྲུན་ཁང་། ༢༠༡༡ལོའི་ཟླ་དྲུག་པའི་པར་ཐེངས་གཉིས་པ། ཤོག་ངོས༤༡༨པ།]ཞེས་པ་སོགས་ལས་ཀྱང་ཅུང་ཟད་རྟོགས་ཐུབ་པས་ན། གཤམ་དུ་བོད་ཀྱི་ཡུལ་ཁམས་སོ་སོའི་དམངས་གཞས་དང་། བཤད་པ། གཏམ་དཔེ། ལྷག་པར་དུ་སྔ་རབས་ཀྱི་འདབ་ཆགས་མི་ཆོས་སུ་བཤད་པའི་བསྟན་བཅོས། གཏམ་རྒྱུད། དམངས་ཁྲོད་ཀྱི་སྒྲུང་གཏམ་ཁག་གི་ནང་གང་ལ་གང་འཚམ་གྱིས་འདབ་ཆགས་བྱ་ཡི་ཕྱིའི་གཟུགས་དབྱིབས་དང་ཁ་དོག བྱེད་སྤྱོད་སོགས་ཀྱི་ཐད་ཞིབ་འབྲི་བྱས་པ་མི་ཉུང་བ་ཞིག་ཡོད་ལ། དེ་བཞིན་མི་རིགས་སོ་སོས་སྔ་མོ་ནས་རང་རང་གོམས་ལོབས་སུ་སོང་བའི་མཛེས་དཔྱོད་ཀྱི་ལྟ་བ་འདྲ་མིན་ལ་བརྟེན་ནས་བྱ་སོ་སོར་རིག་གནས་ཀྱི་མཚོན་དོན་མི་འདྲ་བ་རེ་བཞག་འདུག་པས་གཤམ་ནས་གོང་གི་ཡིག་རིགས་ཁག་ལས་ཅུང་མཐོང་མང་བའི་བྱ་རིགས་འགའ་བདམས་ཏེ་དེ་དག་གི་ཕྱིའི་གཟུགས་དབྱིབས་དང་རིག་གནས་ཀྱི་མཚོན་དོན་སོགས་ཀྱི་ཐད་ནས་རང་གི་གོ་བ་ཙམ་གླེང་རྒྱུ་ཡིན།
དང་པོ། འདབ་ཆགས་སྤྱིའི་ངོས་འཛིན།
འདིར་འདབ་ཆགས་སྤྱིའི་དབྱིབས་དང་ཁ་དོག་སོགས་ངོས་འཛིན་ཇི་ལྟར་ཡོད་པའི་སྐོར་ངོ་སྤྲོད་ཞུ་བ་ལ། སྤྱིར་འདབ་ཆགས་བྱ་ཡི་རིགས་ལ་ཤིང་ལ་བརྟེན་པ་དང་། བྲག་ལ་བརྟེན་པ། ཆུ་ལ་བརྟེན་པ་སོགས་རིགས་མི་འདྲ་བ་མང་པོ་ཡོད་རྐྱེན་གནད་དུ་ཐིང་བ་ཞིག་གླེང་ཁག་པོ་ཡིན་ཞིང་། བྱ་སྤྱིའི་མངོན་བརྗོད[མངོན་བརྗོད་ཐམས་ཅད་དེབ་འདི་ལས་བྱུང་། རིན་སྤུངས་ངག་དབང་འཇིག་གྲགས། མངོན་བརྗོད་ཀྱི་བསྟན་བཅོས་མཁས་པའི་རྣ་རྒྱན་ཞེས་བྱ་བ་བཞུགས་སོ།། མི་རིགས་དཔེ་སྐྲུན་ཁང་། ༢༠༠༧ལོའི་ཟླ་༤པའི་ནང་པར་ཐེངས་ལྔ་བ་དཔར།]་ཀྱི་མིང་གི་རྣམ་གྲངས་ཇི་ལྟར་ཡོད་པ་སོགས་ལ་ཞིབ་ཏུ་བལྟས་ན་ཆ་ཙམ་ཞིག་ཤེས་རྟོགས་ཐུབ་སྟེ། དཔེར་ན། བྱ་ལ་སྒོང་སྐྱེས་དང་གཉིས་སྐྱེས། ཚང་སྐྱེས་སོགས་ཀྱི་མིང་གི་རྣམ་གྲངས་བྱུང་བ་ལས་བྱ་རིགས་ཕལ་ཆེ་བ་དང་པོ་བྱ་མོའི་ཁོག་པ་ནས་སྒོ་ངའི་རྣམ་པར་སྐྱེས་པ་དང་། དེ་ནས་བྱ་མོས་ལུས་ཀྱི་དྲོད་སྦྱར་ནས་དུས་ཚོད་ངེས་ཅན་གྱི་ནང་གཞི་ནས་སྐྱེས་ཡོང་བས་སྒོང་སྐྱེས་དང་གཉིས་སྐྱེས་ཟེར་ཞིང་། དེ་བཞིན་བྱ་རིགས་སྐྱེས་པའི་དུས་ཚིགས་སུ་སླེབས་དུས་སྒོ་ང་གཏོང་སའི་དྲོད་འཇམ་དང་བདེ་འཇགས་ཀྱི་ཚང་ཞིག་ལས་དགོས་པ་སོགས་ཤེས་ཐུབ། གཞན་ཡང་བྱའི་རིགས་ལ་མཁའ་འགྲོ་དང་མཁའ་སྤྱོད། མཁའ་ལ་རྒྱུ། མཁར་ཉལ། མཁའ་བགྲོད། ལུས་མགྱོགས། འདབ་ལྡན། འདབ་མའི་ཤིང་རྟ་ཅན། ཡན་ལག་དྲུག་པ། ནམ་མཁའི་རྟ། སྒྲོ་ལྡན། འཕུར་འགྲོ འདབ་སྐྱོབ་སོགས་སུ་བཏགས་པའང་བྱ་སྤྱིའི་དབང་དུ་བྱས་ན་ནམ་མཁར་འཕུར་ཐུབ་པ་དང་། ནམ་མཁར་འཕུར་བ་དེའང་གཙོ་བོ་འདབ་མའམ་གཤོག་པར་བརྟེན་པ། དེ་བཞིན་མགོ་རྔ་དང་རྐང་པ་གཉིས། གཤོག་པ་གཉིས་བཅས་ཡན་ལག་དྲུག་དང་ལྡན་པའི་སྲོག་ལྡན་ཞིག་ཡིན་པ་སོགས་གསལ་བོར་རྟོགས་ཐུབ། གཞན་ཡང་འདབ་ཆགས་བྱ་རིགས་ཀྱི་སྡུག་བསྔལ་ལ“བྱ་ནང་འགྲོ་བ་གཅིག་པའི་ལུས་བླངས་ཚེའང་། །དང་པོར་སྡུག་བསྔལ་མངལ་དུ་ཡུན་རིང་བསྐྱངས། །དཀའ་བས་གནས་བཅས་བཙས་ཚེ་ཟས་བཅད་དེ། །ཤ་ཡི་དྲོད་སྦྱར་ཐ་མར་བརྡོལ་ཚེ་ཡང་། །སྡིག་བཅས་ཤ་ཐང་གིས་བཙལ་འཕངས་པའི་ཟས། །རང་གིས་ཟ་བར་མི་ནུས་ཐམས་ཅད་བྱིན། །འཇིགས་བཅས་གཤོག་མེད་ཤིན་ཏུ་དམར་བའི་ལུས། །ཉིན་མཚན་ཀུན་ཏུ་ངལ་དུབ་མེད་པར་བསྐྱངས། །”[སྟག་ཕུ་བ་བློ་བཟང་བསྟན་པའི་རྒྱལ་མཚན། བྱ་མགྲིན་སྔོན་ཟླ་བའི་གཏམ་རྒྱུད། ཤོག་ངོས༡༧༠པ། མཚོ་སྔོན་མི་རིགས་དཔེ་སྐྲུན་ཁང་། ༡༩༩༣ལོའི་ཟླ་བ་༡༢པའི་ནང་དཔར། ཤོག་ངོས༡༧༠བ།]ཞེས་པ་ནི་ནང་བསྟན་གྱི་འགྲོ་བའི་སྡུག་བསྔལ་དང་སྦྱར་ནས་བྱ་རིགས་སྤྱི་དང་པོ་མངལ་ལ་འཁོར་བ་ནས་རྒུམ་བུ་རྒུམ་ནས་ཡར་བསྐྱངས་བའི་བར་གྱི་སྐྱེ་འཚར་གྱི་གོ་རིམ་ཆ་ཚང་བ་ཞིག་བསྟན་འདུག ཡང་འདབ་ཆགས་མི་ཆོས་སུ་བཤད་པའི་ཁྲོད་དུ་བྱའི་རིགས་གང་ལ་གཏོགས་ཀྱང་གལ་ཏེ་བྱ་སྤྱིའི་བཅས་ཁྲིམས་དང་འགལ་ན་མཆུ་འདུར་གཏོང་བའི་སྲོལ་ཀྱང་ཡོད་པར་བསྟན་འདུག ཡང་བྱ་རིགས་སྤྱིའི་འབྱུང་ཁུངས་ཐད་བོད་ཀྱི་ཡུལ་ཀུན་ཏུ་དང་པོ་བྱ་རིགས་བྱུང་ངམ་སྒོ་ང་བྱུང་ཟེར་བའི་རྩོད་གཞི་ཕུ་མེད་ཅིག་ཡོད་པ་དང་། འདིའི་སྐོར་ལ་ལྟ་ཚུལ་གཞན་ཞིག་ནི་ཨ་ལགས་དུང་དཀར་གྱི་གྲུབ་མཐའ་ནང་མུ་སྟེགས་ཚངས་པ་བ་གླེང་སྐབས“ལྷ་མ་ཡིན་གྱི་ཨ་མ་ལ་བརྟེན་ནས་ལྷ་མ་ཡིན་བྱུང་། ནམ་མཁའ་ལྡིང་ལ་བརྟེན་ནས་ཁྱུང་ལ་སོགས་པའི་བྱ་ཡི་རིགས་རྣམས་བྱུང་། ལྷ་ཚངས་པའི་ཁ་ནས་བྲམ་ཟེའི་རིགས་ཏེ་མི་བྱུང”[དུང་དཀར་བློ་བཟང་འཕྲིན་ལས། གྲུབ་མཐའི་སྐོར་གྱི་རྣམ་བཤད། མི་རིགས་དཔེ་སྐྲུན་ཁང་། ༢༠༠༧ལོའི་ཟླ་༡༠པར་པེ་ཅིན་དུ་པར་ཐེངས་༢པ་བརྒྱབ། མཇུག་བྱང་གི་ཤོག་ངོས༡༤པ།]ཞེས་བྱ་རིགས་ཐམས་ཅད་ནམ་མཁའ་ལྡིང་ཞེས་པ་ལས་བྱུང་བར་གསུང་པ་ལྟར་ན། རང་རེས་ཁྱུང་གི་མངོན་བརྗོད་ལ་ནམ་མཁའ་ལྡིང་ཟེར་བ་དེ་དང་འདིར་བརྗོད་པའི་ནམ་མཁའ་ལྡིང་གཉིས་སོ་སོར་ངོས་འཛིན་དགོས་པ་འདྲ། དེ་མིན་བྱ་རིགས་ཀུན་ལ་མཚོན་ན་བོད་ཀྱི་རྣལ་འབྱོར་བ་ཇི་བཞིན་ཟས་ཐུན་རེ་རེ་ནས་རེ་རེ་རྒུམ་ནས་ཕོ་བ་འགྲང་ཚད་ཙམ་ལས་དགུན་ཉལ་བྱེད་པའི་སྲོག་ཆགས་གཞན་ནང་བཞིན་ཡ་ཕུགས་སུ་གསོག་འཇོག་བྱེད་པའི་གོམས་སྲོལ་ཡེ་ནས་མེད་པ་འདྲ། དེ་ཡང“བྱ་ཐམས་ཅད་ནངས་ཟས་ནངས་འཚོལ། ནུབ་ཟས་ནུབ་འཚོལ། བྱ་རེས་ཁ་རེ་ལས་མི་ཕྱིད་པ་ཙམ་ན”[རྟ་མགྲིན་ཚེ་རིང་གིས་ལེགས་བསྒྲིགས་བྱས། འདབ་ཆགས་མི་ཆོས་སུ་བཤད་པ་རིག་པའི་གཏེར་མཛོད།ཀན་སུའུ་མི་རིགས་དཔེ་སྐྲུན་ཁང་། སྤྱི་ལོ་༡༩༩༣ལོའི་ཟླ་༣པའི་ནང་དཔར། ཤོག་ངོས༩པ།]ཞེས་པ་ལས་རྟོགས་ནུས་ཏེ། ཡང་ན་འབུ་ཕྲན་རེ་རེ་རྒུམ་ཞོར་དང་འབུ་འདྲ་བ་རེ་རེ་གཏོང་ཞོར་དུ་ཉིན་གང་བོ་ཕར་འདས་པ་ན་ཕོ་བ་མི་ལྟོགས་པ་ཙམ་དང་རྟུག་པའང་བཏང་ནས་མ་ཚར་བ་ཙམ་ཡིན་ལས་ཆེ། གཞན་དམངས་ཁྲོད་ཀྱི་གཏམ་དཔེ“བྱ་ཕོ་མཛེས། མི་མོ་མཛེས”ཞེས་པ་ལས་འགྲོ་བ་མི་ཡི་རིགས་ལས་མོ་གཟུགས་མཛེས་ཤིང་། འདབ་ཆགས་བྱ་ལ་མཚོན་ན་ཕོ་ཡི་རིགས་གཟུགས་མཛེས་པ་བསྟན་ཡོད།
གཉིས་པ། བྱེ་བྲག་ཏུ་འདབ་ཆགས་འགའི་ངོས་འཛིན་སྐོར།
༡ ཁུ་བྱུག་སྔོན་མོའི་ངོས་འཛིན།
རང་རེའི་ཁ་རྒྱུན་ལ་དུས་རྒྱུན་ཁུ་བྱུག་སྔོན་མོ་ཞེས་ཁ་དོག་སྔོན་མོ་ཞིག་ཏུ་ངོས་འཛིན་པ་དང་། དེ་བས་ཀྱང་མགྲིན་སྔོན་ཟླ་བའམ་འགྲིན་སྔོན་ཅན་སོགས་ཀྱི་མིང་གི་བྱེ་བྲག་བྱུང་བ་ལས་བྱ་ཁུ་བྱུག་ནི་ལུས་མདོག་ཁྱོན་ཅུང་སྔོ་ཞིང་དེ་ལས་ཀྱང་མགྲིན་པ་སྔོ་ཤས་ཆེ་བ་ཤེས་ཐུབ། དེ་མིན་དམངས་རྩོམ་ལས་ཀྱང“ཤར་རྒྱ་གར་རི་ཡི་རྩེ་མོ་ལ། །དར་སྔོན་པོ་ཁ་གང་རླུང་གིས་བསྐྱོད། །དེ་དར་སྔོན་མ་རེད་བྱ་རྒྱལ་རེད། །བྱ་ཁུ་བྱུག་མོན་ལ་འཕུར་འགྲོ་རེད། །”[ཀུན་བཟང་རྒྱལ་མཚན་དང་ཟླ་བ་བཀྲ་ཤིས་ཀྱིས་བདམས་བསྒྲིགས་བྱས་པ། བོད་ཀྱི་དམངས་ཁྲོད་གླུ་དབྱངས་འདམས་བསྒྲིགས། མི་རིགས་དཔེ་སྐྲུན་ཁང་། ༡༩༩༠ལོའི་ཟླ་༩པར་ཐེངས་དང་པོ་དཔར། ཤོག་ངོས༨༤པ།]ཅེས་པ་དང“བྱ་ཁུ་བྱུག་གཡུ་ཡི་སྒྲོ་གཤོག་ཅན། །བྱ་ཁྱོད་རང་བྱ་བརྒྱའི་ཡང་རྩེ་རེད། །ཤིང་ཤུག་པའི་བློ་རྩེ་ཁྱོད་ལ་གཏད། །སྐད་སྙན་པོ་སྒྱུར་ཤོག་ཁུ་བྱུག་བྱ། །”[ཀུན་བཟང་རྒྱལ་མཚན་དང་ཟླ་བ་བཀྲ་ཤིས་ཀྱིས་བདམས་བསྒྲིགས་བྱས་པ། བོད་ཀྱི་དམངས་ཁྲོད་གླུ་དབྱངས་འདམས་བསྒྲིགས། མི་རིགས་དཔེ་སྐྲུན་ཁང་། ༡༩༩༠ལོའི་ཟླ་༩པར་ཐེངས་དང་པོ་དཔར། ཤོག་ངོས༡༡༨པ།]ཞེས་པའི་ཚན་པ་འདི་གཉིས་ལས་དར་སྔོན་པོ་དང་གཡུ་ཡི་སྒྲོ་གཤོག་ཅན་ཞེས་པ་ལས་ཀྱང་བྱ་ཁུ་བྱུག་གི་ལུས་མདོག་སྔོན་པོ་ཡིན་པ་བསྟན་ཡོད། དེ་མིན་བྱ་ཨ་ཚུལ་ཚུལ་ལ་ཚུལ་དགུ་བརྩི་བའི་ནང་ཡང་ “ཁུ་བྱུག་གོས་སྔོན་གོན་ལེ་བཙུན་མོའི་ཚུལ”[ཁམས་པའི་གཏམ་དཔེ་གཅེས་བཏུས། མཚོ་སྔོན་མི་རིགས་དཔེ་སྐྲུན་ཁང་། ཡུལ་ཤུལ་ཁུལ་མང་ཚོགས་སྒྱུ་རྩལ་ཁང་གིས་འཚོལ་སྡུད་དང་དག་སྒྲིག་བྱས། ༡༩༩༢ལོའི་ཟླ༡པོའི་པར་ཐེངས་གཉིས་པ། ཤོག་ངོས་༦༤༢]ཞེས་སྔོན་མོ་ཞིག་ཏུ་ངོས་འཛིན་ཅིང་། ཡང་དཔྱིད་ཀྱི་ཕོ་ཉ་དང་འདོད་པའི་ཕོ་ཉ་སོགས་ཀྱི་མིང་བཏགས་པ་ལས་བྱ་ཁུ་བྱུག་ནི་དཔྱིད་ཀའི་དུས་སམ་འདོད་ལྡན་གྱི་དུས་ལ་མ་གཏོགས་མི་གྲག་པའི་བྱ་ཞིག་གམ། མ་མཐའ་ཡང་བོད་ཡུལ་དུ་དཔྱིད་ཀའི་དུས་སུ་གྲག་པ་དང་། དེ་བཞིན“བྱ་ཁུ་བྱུག་སྔོན་མོ་མོན་གྱི་བུ། །དུས་མདའ་སྒྲོ་ཆར་གྱི་བསུ་མ་བྱུང་། །གནས་ཐང་རེ་མི་འགྱུར་ཀ་མེད་རེད། །སྐད་སྙན་མོས་རི་ལུང་བཀང་ལེ་དགོས། །དབྱར་སྤང་ལྗོངས་མེ་ཏོག་བཀྲ་བའི་དུས། །སྐྱིད་བསམས་ཀྱང་སྡོད་དབང་མེད་ཀྱང་སྲིད། །འགྱོད་སེམས་ཁུ་བྱུག་ཁོ་ལ་མེད། །”[ལི་ཝུའུ་དབྱང་དང་ལས་དང་ལེན་གྱིས་འདེམ་སྒྲིག་བྱས་པ། གླིང་སྒྲུང་གི་གཏམ་དཔེ་གཅེས་བསྡུས། མི་རིགས་དཔེ་སྐྲུན་ཁང་། ༡༩༨༤ལོའི་ཟླ་༩་བ། ཤོག་ངོས༤༠༤པ།]ཅེས་པ་ལས་ཀྱང་དཔྱིད་ཚེས་ནས་ཡུན་རིང་མ་འགོར་བར་ཕྱིར་ལྷོ་ཕྱོགས་མོན་ཡུལ་དྲོད་ལྡན་གྱི་ཡུལ་ཁམས་སུ་འཕུར་འགྲོ་བ་བསྟན་ཡོད། དེ་མིན་གཞན་གྱིས་གསོས་དང་གཞན་གྱིས་རྒྱས། བྱ་རོག་གསོས་སོགས་ཀྱི་མིང་གི་རྣམ་གྲངས་ལས་ཁུ་བྱུག་ནི་བྱ་གཞན་གྱིས་གསོས་ནས་ལག་ཆགས་པ་ཡིན་པ་ཤེས་ཐུབ། དེ་སྔོན་ཡུལ་མི་རྒན་རབས་ཚོའི་གསུང་སྒྲོས་སུའང་། བྱ་ཁུ་བྱུག་གིས་སྒོ་ང་གཏོང་རན་དུས་ནགས་ཁྲོད་དུ་ཁོ་རང་ཁྲ་ཡིན་མདོག་གིས་ཤུགས་ཀྱིས་གང་སར་འཕུར་བ་ན། བྱ་གཞན་དག་གིས་བྱ་ཁྲ་སླེབས་པ་རེད་སྙམ་ནས་ཕྱོགས་སུ་བྲོས་ཤུལ་དུ་བྱ་དེ་དག་གི་ཚང་ནང་སྒོ་ང་བཏང་རྗེས་བསྐྱུར་ནས་བུད་འགྲོ་བར་བཤད་པ་དེའང་བདེན་ཤས་ཆེ། ཡང་ངག་སྙན་དང་དབྱངས་སྙན། ལྔ་པའི་དབྱངས་དང་སྤྲང་རྩིའི་སྒྲ་སོགས་པའི་མིང་གི་རྣམ་གྲངས་བྱུང་བ་ལས་བྱ་ཁུ་བྱུག་ནི་སྐད་སྙན་མོའམ་མི་རྣམས་ཀྱིས་ཐོས་ན་དགའ་བ་བསྐྱེད་པའི་སྐད་སྒྲོག་ནུས་པ་ཞིག་ཡིན་པ་ཤེས་ཐུབ། དེ་མིན་སྔ་རབས་ཀྱི་བསྟན་བཅོས་ཁག་གི་མཚན་བྱང་འདོགས་སྲོལ་ལས་ཀྱང་དཔེར་ན། རྒྱལ་དབང་ལྔ་བའི་རྒྱལ་རབས་དཔྱིད་ཀྱི་རྒྱལ་མོའི་གླུ་དབྱངས་ལྟ་བུར་མཚོན་ན་ལོ་རྒྱུས་རྒྱལ་རབས་གྲགས་ཅན་ཞིག་ཡིན་པ་མ་ཟད། རྗོད་བྱེད་ཀྱི་འགྲོས་ཚིགས་བཅད་ཀྱི་སྒོ་ནས་སྤེལ་ཡོད་པས་ཀུན་གྱིས་ཚིག་གི་ཉམས་དང་མཛེས་པའི་ཕྱོགས་ལ་གཞོལ་བ་ཅུང་ཐལ་ཚུལ་ཡང་གླེང་རྒྱུ་ཡོད་པ་ལྟ་བུ་རེད། དེ་མིན༡༩༩༦ལོར་མཚོ་སྔོན་ནས་དཔར་བའི་བོད་ཀྱི་དམངས་རྩོམ་ཁུ་བྱུག་མགྲིན་གླུ་ཞེས་པར་མཚོན་ནའང་དམངས་རྩོམ་ཆུ་ལྟར་བཞུར་བ་དག་བྱ་ཁུ་བྱུག་གི་མགྲིན་གླུར་དཔེ་བཞག་ཡོད་པ་ལྟ་བུ་རེད། དེ་བཞིན་བྱ་མགྲིན་སྔོན་ཟླ་བའི་རྟོགས་བརྗོད་ལས་ཀྱང་ཁུ་བྱུག་གི་སྐད་ཀྱི་གྲག་ཚུལ་ཀི་ཀོ་ཀི་ཀོ་ཞེས་ལན་མང་བྲིས་ཡོད་པ་འདི་དག་ཀུན་ལས། བྱ་ཁུ་བྱུག་གི་སྐད་ནི་སྒྲ་སྙན་ཤོས་དང་འཇེབས་ཤོས་སུ་བརྩི་ཞིང་དེའི་དཔེ་ཟླར་འདྲེན་བྱེད་ཅིག་ཏུ་གྱུར་ཡོད་པ་ཤེས་ཐུབ། གཞན་ཡང་། “གྲེ་འགྱུར་འགྱུར་ཁུགས་འཛོམས་པའི་བྱ་ཞིག་སྟེ། །ཡར་ཀླུང་ཁུ་བྱུག་སྔོན་མོ་ཆས་ནས་ཡོད། །ཁུ་བྱུག་གསུང་སྐད་མ་ངོམ་ལོག་རྒྱུ་མིན། །ཁུ་བྱུག་གསུང་སྐད་ངོམས་ནས་ལོག་རྒྱུ་ཡིན། །ཁུ་བྱུག་ལོག་ས་ལྷོ་མོན་མཐིལ་དུ་ཡིན། །”[ཀུན་བཟང་རྒྱལ་མཚན་དང་ཟླ་བ་བཀྲ་ཤིས་ཀྱིས་བདམས་བསྒྲིགས་བྱས་པ། བོད་ཀྱི་དམངས་ཁྲོད་གླུ་དབྱངས་འདམས་བསྒྲིགས། མི་རིགས་དཔེ་སྐྲུན་ཁང་། ༡༩༩༠ལོའི་ཟླ་༩པར་ཐེངས་དང་པོ་དཔར། ཤོག་ངོས༥༦པ།]ཞེས་པ་ལས་ཀྱང་རབ་བཏགས་ཀྱི་སྒོ་ནས་བྱ་ཁུ་བྱུག་གི་གསུང་སྐད་ཤིན་ཏུ་སྙན་པ་དེ་བརྗོད་ཡོད། བྱ་ཁུ་བྱུག་གི་མངོན་བརྗོད་དུ་ནགས་ན་དགའ་ཞེས་པ་ལ་དམངས་རྩོམ་ལས“བྱ་ཁུ་བྱུག་ངེད་གཉིས་གཏམ་ཁ་ལ། །ཤིངཤུག་པའི་རྩེ་ལ་སྒུག་ཆད་ཡིན། །ཡོང་སྔ་ཕྱི་བྱུང་ན་སྒུག་ཆད་ཡིན། །སྐད་གསུང་སྙན་ང་ལ་གཡར་ཆད་ཡིན། །”[སྤེན་པ་ཆོས་གྲགས་ཀྱིས་བསྡུས། སྡེ་དགེའི་དམངས་གླུ སི་ཁྲོན་མི་རིགས་དཔེ་སྐྲུན་ཁང་། ༡༩༨༦ལོའི་ཟླ་༥བའི་པར་ཐེངས་དང་པོ། ཤོག་ངོས༣༡པ།]ཞེས་པ་ལས་སྡོད་ཡུལ་ནགས་ཀྱི་ཤིང་སྡོང་སྟེང་གནས་བཅས་ཡོད་པ་དང་རླུང་གཡུག་དུས་བྱ་ཚང་ཐོར་ལུགས་ཀྱི་ཉེན་ཁ་ཡོད་པས“རླུང་སྐྱི་བསེར་ཐོན་དུས་ཁུ་བྱུག་སྐྱོ”[ལི་ཝུའུ་དབྱང་དང་ལས་དང་ལེན་གྱིས་འདེམ་སྒྲིག་བྱས་པ། གླིང་སྒྲུང་གི་གཏམ་དཔེ་གཅེས་བསྡུས། མི་རིགས་དཔེ་སྐྲུན་ཁང་། ༡༩༨༤ལོའི་ཟླ་༩་བ། ཤོག་ངོས༢༩༠པ།]ཟེར་བ་རེད། གཞན་ཁུ་བྱུག་གིས་ཁ་ཟས་སུ་བྱ་གཞན་དང་འདྲ་བར་གཙོ་ཆེར་འབུ་རིགས་ཟ་བཞིན་ཡོད་པ་དཔེར་ན“བྱ་ཁུ་བྱུག་ཟེར་དུས་དགའ་མོ་མ། །འབུ་ནག་འཐུས་བྱེད་དུས་སྡུག་མོ་མ། །”[གར་གྱི་ཉི་མས་བདམས་བསྒྲིགས་བྱས། བོད་ཀྱི་ཁ་དཔེའི་གཏེར་མཛོད། མི་རིགས་དཔེ་སྐྲུན་ཁང་། ༡༩༩༢ལོའི་ཟླ༡༠བར་དཔར། ཤོག་ངོས༢༩༨པ།]ཞེས་པ་ལྟ་བུ་དང་། གཞན་བོད་མི་ཀུན་གྱི་ངག་རྒྱུན་ལ་ཁུ་བྱུག་གིས་གནམ་ཆུ་ཁོ་ན་འཐུང་བར་བཤད་དོ། །
༢ གསེར་བྱ་ངང་བའི་ངོས་འཛིན།
བྱ་ངང་བའི་ཕྱིའི་ལུས་ཀྱི་ཁ་དོག་མི་འདྲ་བའི་དབང་གིས་ངང་དཀར་དང་ངང་སེར་ཞེས་རིགས་ཆེན་པོ་གཉིས་སུ་དབྱེ་ཞིང་། བྱ་ངང་བ་ནི་ལུས་བོངས་ཆེ་བ། མདོག་དཀར་བ། མཚོ་ལ་གནས་པ་དང་། གཙོ་བོ་ཡུལ་བབས་ཅུང་དྲོ་སར་གནས་པའི་རིགས་ཤིག་ཡིན། བྱ་ངང་བ་དཀར་པོ་ལ་དྲ་བའི་རྐང་ལྡན། འཁོར་ལོའི་ཡན་ལག འཁོར་ལོ་ཅན་སོགས་ཀྱི་མིང་གི་རྣམ་གྲངས་བྱུང་བ་ལས་ངང་བའི་རྐང་སོར་དྲ་བས་སྦྲེལ་ཡོད་པ་དབྱིབས་ཀོར་ཀོར་འཁོར་ལོ་ལྟ་བུ་ཞིག་ཡིན་པ་ཤེས་ཐུབ་ཅིང་། ཕྱོགས་གཞན་ཞིག་ནས་རྐང་སོར་དྲ་བས་སྦྲེལ་པ་འདི་ལས་ཆུར་གནས་ཀྱི་སྲོག་ཆགས་ཤིག་ཡིན་པའང་གསལ་བོར་བསྟན་འདུག དཔེར་ན་དུས་རྒྱུན་ཆུར་གནས་ཀྱི་སྤལ་བ་དང་རུས་སྤལ། ཆུ་བྱ་སྐེ་རིང་སོགས་བྱ་དང་སྤལ་སྲིན་གྱི་རིགས་མང་པོ་ཞིག་ཆུར་རྐྱལ་བདེ་བའི་ཆེད་རྐང་ལག་གི་སོར་བར་དྲ་བས་སྦྲེལ་ཡོད་པ་ལྟ་བུ་རེད། གཞན་ཡང་མ་དྲོས་གནས་དང་མཚོའི་བྱ་ཞེས་པའི་མིང་གི་རྣམ་གྲངས་ལས་བྱ་ངང་བ་ནི་དུས་རྒྱུན་མཚོ་དང་མཚེའུར་གནས་པ་ཤེས་ཐུབ། གོང་དུ་ཞུས་པ་བཞིན་ངང་དཀར་ནི་གཟུགས་བོངས་ཆེ་བ། དུས་རྒྱུན་མཚོར་གནས་པའི་དྲོད་ཁུལ་གྱི་བྱ་ཞིག་ཡིན་པས་མིང་གི་རྣམ་གྲངས་ལ་མཁའ་ལྡིང་དཀར་པོའང་ཟེར། ངང་སེར་ནི་ལུས་བོངས་ཆུང་བ། བོད་ཡུལ་གྱི་མཚེའུ་དང་ན་ཁུག་སོགས་སུ་དུས་རྒྱུན་མཐོང་ཐུབ་ཅིང་། འདམ་ཆུ་དང་འདམ་རྩྭ་ཟས་སུ་བསྟེན་ཞིང་དུས་རྒྱུན་ཆ་སྡེབ་ནས་འཚོ་བའི་བྱ་ཞིག་ཡིན། བོད་པའི་ངག་རྒྱུན་ལ་སྡེར་མོ་ཅན་གྱི་རྩྭ་གཟན་གསུམ་བགྲང་བའི་ཁྲོད་དུའང་ངང་བ་སེར་བོས་འདམ་རྩྭ་ཟ་ཟེར་བའང་དུས་རྒྱུན་འདམ་ན་གནས་ཤིང་ཨག་འགྱུར་སྒྲོག་བཞིན་པའི་བྱ་ངང་བ་སེར་བོ་སྟེ་ངུར་བ་ལ་གོ་དགོས། དེ་བཞིན་ངང་བ་སེར་བོ་ནམ་རྒྱུན་གཉིས་གཉིས་སུ་འགྲོགས་ནས་ཨག་འགྱུང་ལྷང་ངེར་འགྲོ་བས་ན་གཉིས་གཉིས་སྤྱོད་དང་འདོད་པ་ལྡན་སོགས་ཀྱི་མིང་གི་རྣམ་གྲངས་བྱུང་བ་དང་། ཉིན་མོར་ཆ་སྡེབ་ནས་འགྲོ་ནའང་མཚན་མོར་རང་རང་ལ་ལོག་སའི་ཚང་མལ་རེ་ཡོད་པའི་དབང་གིས་མཚན་མོ་འབྲལ་ཞེས་ཀྱང་འབོད། དེ་བཞིན་ངུར་བ་ནི་ལུས་ཡོངས་སེར་པོ་ཡིན་པས་འདབ་ཆགས་གསེར་ལྡན་ཞེས་པའི་མིང་གི་རྣམ་གྲངས་དང་། དམངས་གླུ་ལས་ཀྱང“རྒོད་ཐང་དཀར་དུང་གི་སྒྲོ་ཐུལ་ཅན། །བྱ་ངང་བ་གསེར་གྱི་ཆོས་གོས་ཅན། །”[ཀུན་བཟང་རྒྱལ་མཚན་དང་ཟླ་བ་བཀྲ་ཤིས་ཀྱིས་བདམས་བསྒྲིགས་བྱས་པ། བོད་ཀྱི་དམངས་ཁྲོད་གླུ་དབྱངས་འདམས་བསྒྲིགས། མི་རིགས་དཔེ་སྐྲུན་ཁང་། ༡༩༩༠ལོའི་ཟླ་༩པར་ཐེངས་དང་པོ་དཔར། ཤོག་ངོས༡༡༤པ།]ཞེས་པ་དང་། “བྱ་ངང་བ་གསེར་གྱི་གོས་བཟང་ཅན། །ནུབ་མར་ཉལ་རྒྱ་མཚོའི་འཇིང་ལ་ཉལ། །ཞོགས་ཡར་ལངས་མཚོ་ལ་གཡས་སྐོར་འདེབས། །ཆུ་འདམ་པ་མི་འགོས་བྱ་ཞིག་ཡིན། །”[སྤེན་པ་ཆོས་གྲགས་ཀྱིས་བསྡུས། སྡེ་དགེའི་དམངས་གླུ སི་ཁྲོན་མི་རིགས་དཔེ་སྐྲུན་ཁང་། ༡༩༨༦ལོའི་ཟླ་༥བའི་པར་ཐེངས་དང་པོ། ཤོག་ངོས༨༤པ།]ཞེས་པ་སོགས་ལས་ཀྱང་བྱ་མདོག་སེར་པོ་གསེར་གྱི་ཆོས་གོས་ཅན། མཚོ་ལ་གནས་བཅའ་བ། དུས་རྒྱུན་མཚོ་དང་མཚེའུའི་འགྲམ་གྱི་ན་འདམ་དང་འདམ་རྩྭ་ཟས་སུ་བསྟེན་བཞིན་ཡོད་ནའང་འདམ་བག་གིས་མ་ནོག་པའི་བྱ་ཞིག་ཡིན་པ་བསྟན་ཡོད་དོ། །
༣ བྱ་རྒྱལ་རྒོད་པོའི་ངོས་འཛིན།
སྤྱིར་བྱ་རྒྱལ་རྒོད་པོ་ནི་ལུས་བོངས་ཆེ་བ། ནམ་འཕང་གཅོད་པའི་གཤོག་རྩལ་རྫོགས་པ། མཆུ་དང་སྡེར་མོ་གུག་ལ་རྣོ་བ། གྲང་ལྷགས་བཟོད་སྟོབས་དང་མིག་གི་རྒྱང་མཐོང་གི་ནུས་པ་ཤིན་ཏུ་ཆེ་བ། རྒྱབ་མདོག་རྫ་སྐྱ། གཤོག་སྒྲོ་ཆེ་བ་ཁམ་ནག་གམ་ནག་པོ་བརྐྱངས་ཚེ་ནང་ངོས་དཀར་ལ་མཐའ་ནག་པ་ཞིག་སྟེ། ཕྱིའི་ཁ་དོག་གི་མངོན་ཚུལ་ལས་རྒོད་ཐང་དཀར་དང་ཐང་ནག་གཉིས་སུ་དབྱེ་ཞིང་། ཡང་རྒོད་ཐང་དཀར་ཐང་ནག་གཉིས་ཀས། དགུང་གནམ་འཕང་གཅོད་རྒྱུ་བྱས་ཡོད་ཅེས་པ་སོགས་དམངས་ཁྲོད་ཀྱི་ལ་གཞས་ལས་ཐེངས་མང་བྱུང་བ་དང་། དམངས་ཁྲོད་ཀྱི་ཁ་རྒྱུན་ལ་བཤད་པའི་སྡེར་མོ་ཅན་གྱི་རྩྭ་གཟན་གསུམ་འདྲེན་སྐབས་ཐང་དཀར་རྒོད་པོས་བྲག་རྩྭ་ཟ་ཞེས་པ་དང་། ཁ་དཔེ་ལའང་།“བྱ་རྒོད་ལྟོགས་ཀྱང་རྩྭ་སྔོ་མི་ཟ།”[གར་གྱི་ཉི་མས་བདམས་བསྒྲིགས་བྱས། བོད་ཀྱི་ཁ་དཔེའི་གཏེར་མཛོད།མི་རིགས་དཔེ་སྐྲུན་ཁང་། ༡༩༩༢ལོའི་ཟླ༡༠བར་དཔར། ཤོག་ངོས༤༠༨པ།]ཞེས་པ་སོགས་ལས་གཅིག་ན་རྒོད་པོས་བྲག་རྩྭ་ཁོ་ན་ཟ་བ་དང་། གཉིས་ན་གནས་བཅའ་ས་བྲག་རི་ཡིན་པ་ཤེས་ཐུབ། ཡང་ནག་ཆུ་ཁའི་དམངས་ཁྲོད་ལ་གླུ་ལས་དཔེའི་སྒོ་ནས།“ང་བྱ་བརྒྱའི་རྒོད་པོ་གཤོག་རིང་མ། །འཕུར་བཏང་ན་རི་རྩེ་གར་མཐོ་ཡིན། །བྲག་དཀར་འཛོང་ཟིག་ལ་མ་ཐུག་ན། །རི་རིག་ཚད་ངོས་ལ་འབབ་ཀྱི་མིན། །”[ཀུན་བཟང་རྒྱལ་མཚན་དང་ཟླ་བ་བཀྲ་ཤིས་ཀྱིས་བདམས་བསྒྲིགས་བྱས་པ། བོད་ཀྱི་དམངས་ཁྲོད་གླུ་དབྱངས་འདམས་བསྒྲིགས། མི་རིགས་དཔེ་སྐྲུན་ཁང་། ༡༩༩༠ལོའི་ཟླ་༩པར་ཐེངས་དང་པོ་དཔར། ཤོག་ངོས༡༤༥པ།]ཞེས་པ་ལས་ཀྱང་བྲག་རི་ཁོ་ན་ལ་གནས་བཅའ་བའི་རྒོད་པོའི་འཚོ་སྟངས་བསྟན་འདུག ཡང་ཐང་དཀར་རྒོད་ཀྱི་མིང་གི་རྣམ་གྲངས་ལ་རླུང་སྐྱོད་དང་མཁའ་ལ་འཁོར། རིང་འཕུར། ནམ་འཕང་སྤྱོད་སོགས་བྱུང་བ་ཐམས་ཅད་རྒོད་པོའི་འཕུར་རྩལ་གྱི་ཆ་ནས་བཏགས་པ་དང་། དཔེར་ན་རིང་འཕུར་དང་ནམ་འཕང་སྐྱོད་ཅེས་པ་ལས་བྱ་རྒོད་པོ་དུས་ཡུན་རིང་བོར་རྒྱུན་མཐུད་དེ་ནམ་མཁའི་འཕང་ངམ་སྲིད་གཤོག་པས་གཞལ་ཐུབ་པའི་ཆ་ནས་བཏགས་ཤིང་། གཞན་ཤར་ཉང་ཆུ་གཙང་འགྲམ་གྱི་དམངས་ཁྲོད་གླུ་དབྱངས་ལས།“བྲག་སྟོད་མཐོན་པོ་ཚེ་རིང་སྐྱིད་པའི་ལམ་ཁ་བསལ་པ་གནང་། །ཐང་དཀར་རྒོད་པོ་གཤོག་རྩལ་ངོམ་བཞིན་ལོག་རེ་འགྲོ། །”[ཀུན་བཟང་རྒྱལ་མཚན་དང་ཟླ་བ་བཀྲ་ཤིས་ཀྱིས་བདམས་བསྒྲིགས་བྱས་པ། བོད་ཀྱི་དམངས་ཁྲོད་གླུ་དབྱངས་འདམས་བསྒྲིགས། མི་རིགས་དཔེ་སྐྲུན་ཁང་། ༡༩༩༠ལོའི་ཟླ་༩པར་ཐེངས་དང་པོ་དཔར། ཤོག་ངོས༤༥པ།]ཞེས་བྲག་སྟོད་མཐོན་པོས་རྒོད་པོའི་འཕུར་རྩལ་ལ་ལམ་ག་ཕྱེ་དགོས་ཞེས་འུད་བསྟོད་ཀྱི་སྒོ་ནས་རྒོད་པོ་འཕུར་རྩལ་ཆེ་བ་བརྗོད་འདུག་པ་ལྟ་བུའོ། །
༤ ཕོ་རོག་ནག་ཆུང་གི་ངོས་འཛིན།
སྤྱིར་བྱ་རོག་ཅེས་པ་ནི་བྱ་ནག་པོ་ཀུན་གྱི་སྤྱི་མིང་ཡིན་ཞིང་། ཕོ་རོག་ནི་ཀུན་གྱི་ངག་སྒྲོས་སུ་ཕོ་རོག་ནག་ཆུང་ཞེས་འབོད་པའི་བྱ་ནག་པོ་དེ་ཡིན། བྱ་འདིའི་མིང་གི་རྣམ་གྲངས་ལ་མདོག་གཅིག་པ་དང་མགྲིན་ནག་སོགས་བྱུང་བ་ལས་ཀྱང་མདོག་ནག་པོ་ཡིན་པ་བསྟན། དེ་མིན་བདེན་པའི་ངག་དང་བདག་ཉིད་སྒྲོག ཐོས་སྒྲོག་སོགས་ནི་ཕོ་རོག་གི་སྐད་སྒྲ་དང་འབྲེལ་བ་ཡོད་ཅིང་། ལྷ་སའི་དམངས་ཁྲོད་གླུ་དབྱངས་ལས་ཀྱང“ཕོ་རོག་ནམ་མཁའི་མཐོངས་ནས། །ཀོ་ཏོང་ཀོ་ཏོང་མ་གསུང་། །”[ཀུན་བཟང་རྒྱལ་མཚན་དང་ཟླ་བ་བཀྲ་ཤིས་ཀྱིས་བདམས་བསྒྲིགས་བྱས་པ། བོད་ཀྱི་དམངས་ཁྲོད་གླུ་དབྱངས་འདམས་བསྒྲིགས། མི་རིགས་དཔེ་སྐྲུན་ཁང་། ༡༩༩༠ལོའི་ཟླ་༩པར་ཐེངས་དང་པོ་དཔར། ཤོག་ངོས༣༤པ།]ཞེས་པ་ལྟར་ཕོ་རོག་ནི་ཀོ་ཏོང་ཀོ་ཏོང་ཞེས་གྲག་ཅིང་འདི་ལ་ཕོ་རོག་གི་གྲོག་སྐད་ཟེར། ཚེར་མ་དང་ཤིང་རྩུབ་མོའི་རིགས་ཀྱིས་ཚང་བཅའ་བས་ན་ཚེར་མའི་ཚང་ཅན་ཞེས་ཀྱང་འབོད། ཡང་ཁ་དཔེ་ལ“རྒས་པའི་བུ་ལ་ཡག་པ་མེད། །ཕོ་རོག་ནག་ཆུང་རྒས་ན་ཡག །”[གར་གྱི་ཉི་མས་བདམས་བསྒྲིགས་བྱས། བོད་ཀྱི་ཁ་དཔེའི་གཏེར་མཛོད། མི་རིགས་དཔེ་སྐྲུན་ཁང་། ༡༩༩༢ལོའི་ཟླ༡༠བར་དཔར། ཤོག་ངོས༢༢༡པ།]ཅེས་པ་ལྟར་ཕོ་རོག་ནི་ལོ་རྒས་ཀྱིན་རྒས་ཀྱིན་མདོག་ཇེ་ནག་དང་མདངས་ཇེ་ཆེ་ཡིན་པ་རེད། ཕོ་རོག་ནི་དམར་དད་ཆེ་ཞིང་ཤ་ཁྲག་གིས་མི་ངོམས་པས་ན། དུས་རྒྱུན་རི་ལུང་ཐང་གསུམ་ན་ཕྱུགས་ཟོག་དང་རི་དྭགས་ཀྱི་ཤི་རོ་སྐམ་པོའི་རིགས་མཆུ་ཏོས་བགྲད་དགོས་པའི་རྐྱེན་གྱིས་སྲ་མཁྲེག་ཅན་གྱི་མཆུ་ཏོ་ཞིག་རང་བཞིན་གྱིས་ཆགས་འདུག་ཅིང་། དེ་བས་མིང་གཞན་ལ་རྡོ་རྗེའི་མཆུ་ཞེས་ཀྱང་འབོད། དཔེར་ན་སྡེ་དགེའི་དམངས་གླུ་ལས། “བྱང་གི་བྱང་བྱ་ཕོ་རོག་དེ། །ཤ་མ་རིག་གཞུ་ལ་སྐྲག་ཁ་ཁ། །ཤ་རིག་ན་གཞུ་ལ་མི་སྐྲག་གོ །གཞུ་མི་དགོས་སྲོག་ལ་མི་སྐྲག་གོ །”[སྤེན་པ་ཆོས་གྲགས་ཀྱིས་བསྡུས། སྡེ་དགེའི་དམངས་གླུ སི་ཁྲོན་མི་རིགས་དཔེ་སྐྲུན་ཁང་། ༡༩༨༦ལོའི་ཟླ་༥བའི་པར་ཐེངས་དང་པོ། ཤོག་ངོས༨༣པ།]ཞེས་པ་དང་། ཏཱ་ནི་སྟོད་དང་ཧོར་གཙང་ཁོག་ལས་ཀྱང་།“ལུས་ཤ་ཁྲག་འོ་མ་འདྲ་བོ། བྱ་ཕོ་རོག་གན་གི་སྐོམ་རེད། སྐོམ་བསལ་ནས་ནམ་འཕང་བཅད་ཐལ།”[བོད་ཀྱི་དམངས་ཁྲོད་ངག་རྩོམ་ཁུ་བྱུག་མགྲིན་གླུ མཚོ་སྔོན་མི་རིགས་དཔེ་སྐྲུན་ཁང་། ༡༩༩༡ལོའི་ཟླ་༩པའི་པར་ཐེངས་གསུམ་པ། ཤོག་ངོས༨༧པ།]ཞེས་པ་ལྟར་ཤ་ཁྲག་གིས་མི་ངོམས་ཤིང་ཤ་ཁྲག་རིག་དུས་སྲོག་ལའང་མི་འཛེམ་པ་བསྟན་འདུག ཕོ་རོག་ནི་ཤ་དད་ཆེ་བ་ལས་གཞན་ཆོ་སྒྲུབ་ཀྱི་གཏོར་མ་ཟ་བ་ལའང་ཤིན་ཏུ་དགའ་བས་མིང་གཞན་ལ་གཏོར་ཟ་དང་གཏོར་མས་རྒྱལ་ཞེས་ཀྱང་འབོད། འདབ་ཆགས་མི་ཆོས་སུ་བཤད་པ་ལས་ཀྱང་།“འུག་པ་ཕ་བུ་རྣམས་གཉིད་དུ་འགྲོ་གྲབས་འདུག་པ་དང་། རོག་ཆུང་གིས་འུག་པའི་བུའི་སྐེ་བཅད་དེ་ཕའི་བང་དུ་བསྐྱུར། ལྟོ་ཆོས་དྲོད་པ་གཏོལ། དཀྱིལ་འཁོར་བཤིགས། གཏོར་མ་ཟོས། རཀྟ་འཐུངས་པས་ན་བུན་གྱི་ཁྲོད་དུ་བྲོས་སོ།།”[རྟ་མགྲིན་ཚེ་རིང་གིས་ལེགས་བསྒྲིགས་བྱས། འདབ་ཆགས་མི་ཆོས་སུ་བཤད་པ་རིག་པའི་གཏེར་མཛོད།ཀན་སུའུ་མི་རིགས་དཔེ་སྐྲུན་ཁང་། ༡༩༩༣ལོའི་ཟླ་༣པར་དཔར། ཤོག་ངོས༡༤༡པ།]ཞེས་པ་ལས་ཀྱང་ཕོ་རོག་གིས་མཆོད་གཏོར་ཟ་བ་བསྟན་འདུག་ཅིང་། དུས་འདི་ནས་བཟུང་འུག་པ་དང་ཕོ་རོག་གཉིས་དགྲ་རུ་གྱུར་ཅིང་། དེ་བས་འུག་པའི་མིང་གི་རྣམ་གྲངས་ལ་བྱ་རོག་འཇིགས་བྱེད་དང་བྱ་རོག་དགྲ་ཞེས་ཀྱང་བྱའོ། །
༥ བྱ་ཁྲ་ཧོར་བའི་ངོས་འཛིན།
འདབ་ཆགས་ཁྲ་ལ་རིགས་ཤིན་ཏུ་མང་ཞིང་། རང་རེའི་ཡུལ་དུ་དུས་རྒྱུན་མཐོང་ཐུབ་པ་ནི་བྱིའུ་ཁྲ་དང་སྐྱ་ཁྲ་གཉིས་ཡིན། བྱིའུ་བཟུང་ནས་ཟ་བའི་རིགས་ལ་བྱིའུ་ཁྲ་དང་། ཕུག་རོན་དང་རི་བོང་སོགས་བཟུང་ནས་ཟ་བའི་བྱ་ཁྲའི་རིགས་ཆེ་བ་ལ་སྐྱ་ཁྲ་ཟེར། མིང་གི་རྣམ་གྲངས་ལ་འདབ་ཆགས་དང་པོ་དང་རི་བོང་ཟ། བྱ་ཁྲ། གཡོ་བ་སོགས་ཡོད་པའི་དང་པོ་གསུམ་ནི་འདབ་ལྡན་ཡིན་པ་དང་རི་བོང་སོགས་ཟ་བའི་ཆ་ནས་བཏགས་པ་དང་། གཡོ་བ་ཞེས་པ་ནི་སྐྱ་ཁྲས་ནམ་མཁའི་མཐོངས་སུ་གནས་གཅིག་ཏུ་ཡུན་རིང་ལ་གཤོག་ཟུང་གཡོ་མཐར་གློ་བུར་དུ་ཁ་ཕྱོགས་བསྒྱུར་ནས་འཕུར་འགྲོ་བའི་སྤྱོད་ལམ་དེའི་ཆ་ནས་བཏགས་ཤིང་། ངའི་ཕ་ཡུལ་དུ་དེ་ལ་བྱ་ཁྲས་སྲོག་ཆགས་ཆུང་ངུའི་རིགས་ཕྱོགས་གང་དུ་ཡོད་པར་མོ་རྒྱག་པ་རེད་ཟེར། ཡང་བྱ་ཁྲ་ནི་མགོ་བོ་གྲུ་བཞི་འུག་པ་ལྟ་བུ། ལུས་མདོག་སྔོན་པོ་གཡུ་ཡི་མདོག མཆུ་ཡས་ནས་གུག་པ། མིག་ནི་བྱ་རིགས་ཀུན་དང་མཚུངས་པར་མས་ནས་འཛུམ་པ་ཞིག་ཡིན་པའི་སྐོར་འདབ་ཆགས་མི་ཆོས་སུ་བཤད་པ་རིག་པའི་གཏེར་མཛོད་ལས“སྐབས་དེར་སྐྱ་ཁྲ་ཧོར་བ་ན་རེ། ང་མགོ་བོ་གྲུ་བཞིར་འདུག་པ་ནི། །འདུན་མ་གྲུ་བཞིར་ཤེས་པའི་རྟགས། །རྒལ་བ་སྔོན་པོར་འདུག་པ་འདི། །དགུང་སྔོན་རྒྱབ་ལ་ཁུར་བའི་རྟགས། །སྤོ་ནི་གྲོ་མོར་ཡོད་པ་འདི། །དགོས་པ་གདན་དུ་གདིང་བའི་རྟགས། །བྱ་མཆུ་ཡས་ནས་གུག་པ་འདི། །སྲིད་པ་ཡས་ནས་ཆགས་པའི་རྟགས། །བྱ་མིག་མས་ནས་འཛུམ་པ་ནི། །སྲིད་པ་མས་ནས་ཆགས་པའི་རྟགས། །”[རྟ་མགྲིན་ཚེ་རིང་གིས་ལེགས་བསྒྲིགས་བྱས། འདབ་ཆགས་མི་ཆོས་སུ་བཤད་པ་རིག་པའི་གཏེར་མཛོད། ཀན་སུའུ་མི་རིགས་དཔེ་སྐྲུན་ཁང་། ༡༩༩༣ལོའི་ཟླ་༣པར་དཔར། ཤོག་ངོས༢༧པ།]ཞེས་དང་། ཡང“ང་ནམ་མཁའི་མཐོངས་ལ་འཕུར་ཙ་ན། །བྱ་བྲན་ཐམས་ཅད་འདར་ཞིང་སྐྲག །ཉེས་པ་ཁྲིམས་སྤྱོད་ཟས་སུ་ཟ། །ཁྲ་སྐད་ཐོས་པས་དགྲ་སྙིང་འབྱིན། །བྱ་བྲན་ཕལ་ཆེར་ཟིལ་གྱིས་གནོན། །”[རྟ་མགྲིན་ཚེ་རིང་གིས་ལེགས་བསྒྲིགས་བྱས། འདབ་ཆགས་མི་ཆོས་སུ་བཤད་པ་རིག་པའི་གཏེར་མཛོད།ཀན་སུའུ་མི་རིགས་དཔེ་སྐྲུན་ཁང་། ༡༩༩༣ལོའི་ཟླ་༣པར་དཔར། ཤོག་ངོས༢༧པ།]ཞེས་པ་ལྟར་ཁྲ་ནི་བྱ་ཀུན་ལས་སྡིབ་རྩུབ་ཆེ་ཤོས་དང་ལུས་ཟོར་ཡང་ཤོས་ཡིན་ཞིང་། དེ་མིན“ཁྲ་ཡི་བུ་ལ་རྒོད་ཀྱི་གཤོག །ཁྲ་བུ་རྒོད་གཤོག་འདོ་བ་རྟ། །”[ཀུན་བཟང་རྒྱལ་མཚན་དང་ཟླ་བ་བཀྲ་ཤིས་ཀྱིས་བདམས་བསྒྲིགས་བྱས་པ། བོད་ཀྱི་དམངས་ཁྲོད་གླུ་དབྱངས་འདམས་བསྒྲིགས། མི་རིགས་དཔེ་སྐྲུན་ཁང་། ༡༩༩༠ལོའི་ཟླ་༩པར་ཐེངས་དང་པོ་དཔར། ཤོག་ངོས༩༧པ།]ཞེས་པ་ལས་ཀྱང་འདབ་ཆགས་ཀྱི་རིགས་ལས་འཕུལ་རྩལ་ཆེས་ཆེ་བའི་རྒོད་པོ་དང་བྱ་ཁྲ་གཉིས་བརྗོད་གཞིར་བཟུང་སྟེ། འདོ་བ་རྟ་ནི་ཁྲ་ཡི་བུ་དང་རྒོད་ཀྱི་གཤོག་པ་ཅན་ཞིག་ཡིན་ཞེས་འུད་ཀྱིས་བརྗོད་ཡོད་པའོ། །
གསུམ་པ། འདབ་ཆགས་སོ་སོའི་རིག་གནས་མཚོན་དོན་གྱི་སྐོར།
༡ ཁུ་བྱུག་སྔོན་མོའི་རིག་གནས་མཚོན་དོན།
བྱ་རིགས་རྣམ་པ་སྣ་ཚོགས་པའི་ཁྲོད་དུ། ཁུ་བྱུག་ལ་ལྷ་བྱ་ཁུ་བྱུག་ཅེས་སྙན་པའི་མིང་གིས་བོས་ནས་རེ་བ་དང་འཕྲིན་བཟང་། དགའ་སྐྱིད། དཔྱིད་དཔལ། དབྱངས་སྙན། བརྩེ་དུང་སོགས་ཀྱི་མཚོན་བྱེད་དུ་ངོས་འཛིན་ཅིང་། བོད་མི་རྣམས་ཤིན་ཏུ་དགའ་ཞིང་མོས་བའི་མཆོག་ཏུ་དཔེར་འཛིན་སའི་བྱ་ཞིག་ཡིན།“བྱ་གཤོག་ཐོག་མང་པོ་འཕུར་གྲལ་ན། །བྱ་སྔོན་པོ་རྨ་བྱ་མཛེས་ན་ཡང་། །བོད་མགོ་ནག་དགའ་བ་ཁུ་བྱུག་ཡིན། །”[ལི་ཝུའུ་དབྱང་དང་ལས་དང་ལེན་གྱིས་འདེམ་སྒྲིག་བྱས་པ། གླིང་སྒྲུང་གི་གཏམ་དཔེ་གཅེས་བསྡུས། མི་རིགས་དཔེ་སྐྲུན་ཁང་། ༡༩༨༤ལོའི་ཟླ་༩བ། ཤོག་ངོས༩༣པ།]ཞེས་པའི་གཏམ་དཔེ་ལས་ཀྱང་ཁུ་བྱུག་གིས་དགའ་བ་དང་མོས་པ་མཚོན་འདུག་ཅིང་། ཡང་དམངས་གཞས་འགའ་ལས་རབ་བཏགས་ཀྱི་སྒོ་ནས་“བྱ་ཁུ་བྱུག་ལྷོ་ནས་ཡོང་དོན་དེ། །ཤིང་ལྷ་ཤུག་རྩེ་ལ་གཏད་ནས་འོང་། །གཏམ་སྙན་བོད་ལ་གྲགས་ལེ་དེ། །དབྱར་གསུམ་མེ་ཏོག་བཀྲ་འདོད་རེད། །”[ལི་ཝུའུ་དབྱང་དང་ལས་དང་ལེན་གྱིས་འདེམ་སྒྲིག་བྱས་པ། གླིང་སྒྲུང་གི་གཏམ་དཔེ་གཅེས་བསྡུས། མི་རིགས་དཔེ་སྐྲུན་ཁང་། ༡༩༨༤ལོའི་ཟླ་༩་བ། ཤོག་ངོས༣༢༠པ།] དེ་བཞིན་ཡང“ཁུ་བྱུག་གསུང་སྙན་བསྒྱུར་བ་ན། །སེམས་ཅན་སྣང་བ་གསལ་བ་ཡིན། །”[ལི་ཝུའུ་དབྱང་དང་ལས་དང་ལེན་གྱིས་འདེམ་སྒྲིག་བྱས་པ། གླིང་སྒྲུང་གི་གཏམ་དཔེ་གཅེས་བསྡུས། མི་རིགས་དཔེ་སྐྲུན་ཁང་། ༡༩༨༤ལོའི་ཟླ་༩་བ། ཤོག་ངོས༣༢༨པ།]ཞེས་ཁུ་བྱུག་གི་སྐད་སྙན་གྲག་དུས་སེམས་ཅན་ཀུན་གྱི་སྣང་བ་ཇེ་སྐྱིད་ཡིན་པ་བསྟན་ཡོད། དམངས་ཁྲོད་ཀྱི་བཤད་སྲོལ་ལྟར་ན། ཁུ་བྱུག་གྲག་ཐེངས་རེར་མཇུག་སྒྲོ་ལྡེམ་ཙམ་བྱེད་པ་དེ་ལ། གལ་ཏེ་མཇུག་སྒྲོ་གྱེན་ལ་ལྡེམ་བཞིན་ཡོད་ན་ད་ལོ་ལོ་ཡག་ཡོང་བའི་བརྡ་དང་། འཕྲེད་དུ་ལྡེམ་པ་ཡིན་ན་ལོ་ལེགས་མེད་པའི་རྟེན་འབྲེལ་ཡང་བརྟག་སྲོལ་ཡོད། ཡང་རང་རེ་ཀུན་གྱི་མཐོང་ཆོས་སུ་གྱུར་བའི་དོན་དངོས་ཞིག་ནི་དུས་རབས་སྔོན་མའི་ལོ་རབས་བརྒྱད་ཅུ་པ་ནས་བོད་ཡུལ་ཆོལ་ཁ་གསུམ་དུ་མིང་གྲགས་དབྱར་རྔ་བཞིན་ལྡིར་བའི་རྡུང་ལེན་པ་གྲགས་ཅན་བདུད་བྷེ་ལ་ཀུན་གྱིས་གངས་ལྗོངས་ཁུ་བྱུག་ཅེས་བཏགས་པ་འདིའང་རབ་ཀྱི་མཆོག་ཏུ་ངོས་བཟུང་བ་རེད། ཁུ་བྱུག་གིས་དུས་རྒྱུན་གནམ་ཆུར་སྒུག་ཡོད་ཟེར་བ་བཞིན་རེ་བ་ཆེན་པོས་ཅི་ཞིག་ལ་སྒུག་པའི་དཔེར་ཁུ་བྱུག་གིས་གནམ་ཆུར་རེ་རེ་ཞེས་ཟེར་བ་དང་། ཁུ་བྱུག་གི་སྐད་སྙན་སྒྲོག་དུས་ཆར་པ་འབབ་སྲིད་པར་ཡང་འདོད་དེ། དཔེར་ན“ཁུ་བྱུག་སྔོན་མོ་གྲགས་པའི་དུས། །སྦྲང་ཆར་ཟིམ་མ་འབབ་པའི་རྟགས། །”[ལི་ཝུའུ་དབྱང་དང་ལས་དང་ལེན་གྱིས་འདེམ་སྒྲིག་བྱས་པ། གླིང་སྒྲུང་གི་གཏམ་དཔེ་གཅེས་བསྡུས། མི་རིགས་དཔེ་སྐྲུན་ཁང་། ༡༩༨༤ལོའི་ཟླ་༩་བ། ཤོག་ངོས༣༤༧པ།]ཞེས་པ་ལྟར་རོ། །དེ་མིན་བོད་ཀྱི་དམངས་རྩོམ་དང་རྩོམ་རིག་གི་བརྩམས་ཆོས་མང་པོ་ཞིག་ཏུ་ཁུ་བྱུག་ནི་བརྩེ་བའི་དྲན་གདུང་གི་མཚོན་བྱེད་དུ་བཟུང་ཡོད་དེ། དཔེར་ན“བྱ་ཁུ་བྱུག་རིག་རྒྱུ་མེད་ཀི །བྱིའི་འཇོལ་མོ་ནགས་ན་ཁེར་པོ། །བྱ་ཁེར་པོས་ཉི་མ་མི་ཆོད། །བྱ་ཁུ་བྱུག་ཡིད་ལ་ཤར་ན། །ཤ་མཆིན་པའི་སྟེང་འོག་བརྗེས་ཀི །”[བོད་ཀྱི་དམངས་ཁྲོད་ངག་རྩོམ་ཁུ་བྱུག་མགྲིན་གླུ མཚོ་སྔོན་མི་རིགས་དཔེ་སྐྲུན་ཁང་། ༡༩༩༡ལོའི་ཟླ་༩པའི་པར་ཐེངས་གསུམ་པ། ཤོག་ངོས༡༠༦པ།]ཞེས་པ་དང་། ལ་གཞས་མང་པོའི་ནང་ཡང་རང་གི་སྙིང་ནས་དྲན་པའི་དགའ་ལོར་བཅངས་པའི་དྲན་གདུང་གི་བརྩེ་བ་དྲོན་མོ་དང་མནར་གཅོད་དྲག་པོ་དེ་ཁུ་བྱུག་ལ་བཅོལ་དེ་དྲན་གདུང་གི་བརྩེ་གླུ་གང་མང་བླངས་ཡོད་པ་ཀུན་གྱིས་ཤེས་གསལ་ལྟར་ཡིན་ནོ། །
༢ གསེར་བྱ་ངང་བའི་རིག་གནས་མཚོན་དོན།
བྱ་ངང་བ་ལ་མཚོན་ནའང་ཕྱིའི་ལུས་ཀྱི་ཁ་དོག་གི་དབང་གིས་དཀར་པོ་ལ་ངང་བ་དང་སེར་པོ་ལ་ངུར་བ་ཞེས་འབོད་ཅིང་། ས་ཆ་ཁ་ཤས་སུ་ངུར་བ་ལ་གསེར་བྱ་ངང་བའང་ཟེར། དེ་ལས་ཀྱང་ངུར་བ་ནི་བོད་ཡུལ་གྲང་བའི་ཁུལ་དུའང་དུས་རྒྱུན་མཐོང་ཐུབ་ཅིང་། གོང་དུ་བཀུར་བའི་བྱ་ཡག་པོ་ཞིག་ལ་བརྩི་བ་རེད། དེ་ཡང་ནང་བསྟན་བོད་དུ་དར་བ་ནས་དགེ་འདུན་པའི་ཆོས་གོས་ལས་བླ་ལྷག་ཏུ་བཀུར་བ་ནི་ཁ་དོག་སེར་པོ་བླ་གོས་ཀྱི་རིགས་ཡིན་ལ། དེ་བཞིན་བྱ་ངུར་བའི་མདོག་ཀྱང་ཁ་དོག་དེ་ག་དང་གཅིག་མཚུངས་ཡིན་ཕྱིན། དམངས་ཁྲོད་ཀྱི་གླུ་དབྱངས་དང་གཏམ་དཔེ་མང་པོའི་ཁྲོད་དུ་ངང་ངུར་ལ་གོང་བཀུར་གྱི་རྣམ་པ་དང་དགེ་འདུན་བཙུན་པའི་དཔེར་བཟུང་བ་ཤིན་ཏུ་མང་། དཔེར་ན།“ཕྱུག་མར་ཁུའི་མཚོ་མོའི་ནང་ལ། ། གཡང་ལྷ་བྱ་ངང་བ་རང་འཁོར། །”[བོད་ཀྱི་དམངས་ཁྲོད་ངག་རྩོམ་ཁུ་བྱུག་མགྲིན་གླུ མཚོ་སྔོན་མི་རིགས་དཔེ་སྐྲུན་ཁང་། ༡༩༩༡ལོའི་ཟླ་༩པའི་པར་ཐེངས་གསུམ་པ།ཤོག་ངོས༢༥པ།]ཞེས་པ་དང་། འདབ་ཆགས་མི་ཆོས་སུ་བཤད་པའི་བསྟན་བཅོས་སུའང་ངང་བ་དགེ་འདུན་པའི་དཔེར་བགྲང་བའི་ཚིགས་བཅད་དུམ་བུ་ཞིག་ཡོད་པ་ནི།“གསེར་བྱ་ངང་བ་ན་རེ། ཨེ་མ་ཡོན་ཏན་རྒྱ་མཚོ་ང་ཡིན་ནོ། །སངས་རྒྱས་བསྟན་ལ་རབ་ཏུ་བྱུང་། །བསླབ་གསུམ་ནོར་བུས་ཕྱུག་པ་སྟེ། །དཀོན་མཆོག་གསུམ་ལ་སྐྱབས་གནས་ཞུས། །ཡི་དམ་ལྷ་ཡི་བསྐྱེད་རིམ་བསྒོམས། །ཐེག་པ་རིམ་དགུ་རིམ་གྱིས་འཛེགས། །བྱང་ཆུབ་ས་བཅུ་ཟིལ་གྱིས་གནོན། །བཀའ་ལུང་ཆོས་སྐྱོང་དམ་ལ་བཏགས། །མཁའ་འགྲོ་རྣམས་ལ་ཚོགས་གཏོར་བཏང་། །མི་དགེ་བཅུ་བོ་ཐམས་ཅད་སྤངས། །བྱང་ཆུབ་མཆོག་ཏུ་སེམས་ཀྱང་བསྐྱེད། །དད་ཅན་རྣམས་ལ་མཐོ་རིས་བསྟན། །རྨོངས་པ་རྣམས་ལ་ཆོས་སྤྱོད་བསླབས། །བདག་ལས་བཙུན་པ་སུ་ཡང་མེད། །བྱ་རྗེར་འོས་པའི་འདབ་ཆགས་ཡིན། །”[རྟ་མགྲིན་ཚེ་རིང་གིས་ལེགས་བསྒྲིགས་བྱས། འདབ་ཆགས་མི་ཆོས་སུ་བཤད་པ་རིག་པའི་གཏེར་མཛོད། ཀན་སུའུ་མི་རིགས་དཔེ་སྐྲུན་ཁང་། ༡༩༩༣ལོའི་ཟླ་༣པར་དཔར། ཤོག་ངོས༢༦པ།]ཞེས་པ་སོགས་ལས་ངང་ངུར་ནི་གཡང་ཁུགས་པའི་ལྷ་བྱ་ལྟ་བུར་ངོས་བཟུང་འདུག་ཅིང་། ས་སྐྱ་པཎ་ཆེན་གྱིས་བསམ་ཡས་སུ་བཞེངས་པའི་རིགས་གསུམ་མགོན་པོ་དང༌། མཁན་སློབ་ཆོས་གསུམ། ལོ་ཙཱ་བ་སོགས་མཚོན་པའི་སྡོམ་བརྩོན་དམ་པའི་དཔེ་རིས་སུའང་ངང་པ་མགོ་གཉིས་དེ་བོད་དུ་སྡོམ་རྒྱུན་སྤེལ་མཁན་མཁན་ཆེན་ཞི་བ་འཚོའི་མཚོན་བྱེད་དུ་བཞག་ཡོད་པ་དང་། འདབ་ཆགས་མི་ཆོས་སུ་བཤད་པ་ལས་ཀྱང་བྱ་ཐམས་ཅད་ལ་ཐོབ་བསྐོ་བའི་སྐབས་སུ།“ངང་བ་དགེ་བཤེས་གྱིས། ངུར་བ་བཙུན་པ་གྱིས། གོ་བོས་སྟོན་པ་གྱིས། འུག་པས་སྔགས་པ་གྱིས”[རྟ་མགྲིན་ཚེ་རིང་གིས་ལེགས་བསྒྲིགས་བྱས། འདབ་ཆགས་མི་ཆོས་སུ་བཤད་པ་རིག་པའི་གཏེར་མཛོད། ཀན་སུའུ་མི་རིགས་དཔེ་སྐྲུན་ཁང་། ༡༩༩༣ལོའི་ཟླ་༣པར་དཔར། ཤོག་ངོས༢༡པ།]ཞེས་ངང་ངུར་དགེ་བཤེས་དང་བཙུན་པའི་དཔེར་བཀོད་ཡོད་པ་ལྟ་བུ་རེད། དེ་བས་གོང་བཀུར་དང་གཡང་འཁྱིལ། གཞུང་དྲང་སོགས་ནི་བྱ་ངང་བ་མཚོན་བྱེད་ཀྱི་ཐ་སྙད་ཁ་ཤས་སུ་ངོས་བཟུང་ཆོག་ལ། ཕྱོགས་གཞན་ཞིག་ནས་བྱ་ངུར་བ་ནི་དུས་རྒྱུན་ན་འདམ་སོགས་ཀྱི་ཁྲོད་ཨག་འགྱུར་ལྷང་ངེར་ཆ་སྡེབ་ནས་འགྲོ་ཤིང་། དམངས་ཁྲོད་ཀྱི་བཤད་རྒྱུན་ལའང་ཆ་སྡེབ་ནས་འགྲོ་བའི་བྱ་ངུར་བའི་ཚོགས་ལ་མཚོན་ན་གལ་ཏེ་རྐྱེན་དབང་དང་དུས་དབང་གིས་རོགས་པ་ཤི་བ་ཡིན་ན་ཅིག་ཤོས་དེ་ངང་བའི་ཁྱུ་གཞན་དག་དང་མི་འགྲོགས་པ་མ་ཟད། སྔ་མ་ཁོ་གཉིས་མཉམ་དུ་འཚོ་སའི་ན་ཁུགས་དེ་དང་ཚེའི་འཕེན་པ་མ་རྫོགས་བར་དུ་ཁ་མི་འབྲལ་ཞིང་། རོགས་ཡ་འདས་གྲོངས་སུ་སོང་ནས་ཅང་མ་འགོར་བར་ཅིག་ཤོས་དེ་ཡང་སྡུག་བསྔལ་དང་དྲན་གདུང་གིས་མནར་གཅོད་ཐེབས་ཏེ་ཤི་འགྲོ་བའི་བཤད་སྟངས་ཤིག་འདུག་པས། དུས་རྒྱུན་ཕྱུགས་ཟོག་གི་རྫི་བོར་འགྲོ་དུས་སུའང་ན་འདམ་ཁྲོད་ཨག་འགྱུར་ལྷང་ངེར་གནས་པའི་ངུར་བ་ཆ་གཅིག་མཐོང་དུས་དེ་དཀྲོགས་རྒྱུ་ཕར་ཞོག རང་དབང་མེད་པར་དྲན་གདུང་གི་སྐྱོ་ཤས་དྲག་པོ་ཞིག་གིས་ཡིད་སེམས་མནར་འགྲོ་བའང་དེའི་དབང་གིས་ཡིན། དེ་མིན་དམངས་གླུ་ལས་ཀྱང་།“མཚོ་སྔོན་པོའི་མཚོ་ཁ་དྲན་གི །བྱ་ངང་བ་ཆ་འགྲོ་བྱས་ནས། །བྱ་ངང་བ་གྲག་ནོ་དྲན་གི །”[བོད་ཀྱི་དམངས་ཁྲོད་ངག་རྩོམ་ཁུ་བྱུག་མགྲིན་གླུ མཚོ་སྔོན་མི་རིགས་དཔེ་སྐྲུན་ཁང་། ༡༩༩༡ལོའི་ཟླ་༩པའི་པར་ཐེངས་གསུམ་པ། ཤོག་ངོས༡༠༨པ།] ཞེས་པ་དང་། དབུས་ལྷ་སའི་དམངས་གླུ་ལས་ཀྱང་།“གསེར་བྱ་ངང་པ་ལྟ་བུའི། །བརྩེ་དུང་ཁྱོད་ལ་ཡོད་ན། །བཟའ་རྒྱུ་འདམ་ལས་མེད་ཀྱང་། །མཉམ་བཟའ་མཉམ་འཐུང་ཞུས་ཆོག །”[ཀུན་བཟང་རྒྱལ་མཚན་དང་ཟླ་བ་བཀྲ་ཤིས་ཀྱིས་བདམས་བསྒྲིགས་བྱས་པ། བོད་ཀྱི་དམངས་ཁྲོད་གླུ་དབྱངས་འདམས་བསྒྲིགས། མི་རིགས་དཔེ་སྐྲུན་ཁང་། ༡༩༩༠ལོའི་ཟླ་༩པར་ཐེངས་དང་པོ་དཔར། ཤོག་ངོས༣༤པ།]ཅེས་པ་སོགས་ལས་བྱ་ངང་བ་ནི་དྲང་གདུང་དང་ཁ་འབྲལ་མི་ཕོད་པའི་བརྩེ་བ་སོགས་ཀྱི་དཔེར་བཀོད་འདུག དེ་བས་དྲན་གདུང་དང་སྐྱོ་ཤས། དམ་ཚིག བརྩེ་འདང་སོགས་ཀྱང་བྱ་ངང་བའི་མཚོན་བྱེད་དུ་བཟུང་ཆོག་པའོ། །
༣ བྱ་རྒྱལ་རྒོད་པོའི་རིག་གནས་མཚོན་དོན།
བོད་ཀྱི་ཡུལ་ཕྱོགས་གང་ལ་མཚོན་ནའང་དར་ཆེ་བའི་དུར་སྲོལ་ནི་བྱ་གཏོར་གྱི་རིགས་ཡིན་ཞིང་། ལུགས་སྲོལ་འདི་ནི་ནང་བསྟན་གྱི་སྦྱིན་པའི་བློ་སྤོབས་སྟག་མོ་ལུས་སྦྱིན་ལྟ་བུའི་སྙིང་རྗེ་ཚད་མེད་དེའི་ཤུགས་རྐྱེན་འོག བོད་མི་ཀུན་གྱི་གཤིས་སུའང་རང་ཉིད་འདས་ཤུལ་དུ་ཕྱགས་དར་བཞིན་བསྐྱུར་པའི་ཟག་བཅས་ཀྱི་ཕུང་བོ་འདི་ད་དུང་གཞན་དོན་དུ་ཕུལ་བསམ་པའི་ལྷག་བསམ་དེ་ལ་བརྟེན་ནས་རིམ་གྱིས་གྲུབ་པ་རེད། དེ་བཞིན་ཕུང་བོ་གཏོར་ཡུལ་ནི་རྒོད་པོ་ཡིན་ཞིང་། བྱ་རྒོད་ནི་ཞིང་སྐྱོང་གི་འཁོར་ཡིན་པར་ངོས་འཛིན་པ་མ་ཟད། བྱ་རིགས་ཀུན་གྱི་ཁྲོད་དུ་ནམ་འཕང་གཅོད་པའི་རྒྱལ་པོ་ཡིན་པས། ཤུལ་དུ་ལུས་པའི་བེམ་པོ་བྱ་ལ་སྦྱིན་ན་རང་གི་སྐྱེ་གནས་མཐོན་པོར་ཡོང་བའི་ངོས་འཛིན་གནང་སྲོལ་ཡོད། དེ་བས་བོད་མི་རྣམས་ཀྱིས་དུས་རྒྱུན་རྒོད་པོ་ལ་རྔོན་མི་བྱེད་ཅིང་། གོང་དུ་བཀུར་བའི་བྱའི་རིགས་ཤིག་ཡིན། དམངས་ཁྲོད་ཀྱི་བཤད་རྒྱུན་ལྟར་ནའང་། སྒོ་ཕྱུགས་སོགས་ཀྱི་རོ་བྱ་རྒོད་ཀྱིས་མྱུར་མོར་ཟོས་པ་ཡིན་ན་སྒོ་ཕྱུགས་བསོད་ནམས་ཅན་ལ་བརྩི་ཞིང་། བྱ་རྒོད་སོགས་མ་བབས་པར་རུལ་དྲིས་གང་སར་ཁྱབ་པ་ཡིན་ན་ལས་ངན་དང་བསོད་ཟད་ལ་བརྩི་བ་རེད། དེ་མིན་བཤད་སྲོལ་གཞན་ཞིག་ནི་ཤ་ཟ་སྐབས་སུ་རུས་པ་གཙང་མར་བཏོགས་པ་ཡིན་ན། རང་ཉིད་ཤི་རྗེས་སུའང་རྒོད་ཀྱིས་ལྷག་ལུས་མེད་པར་གཙང་སིང་ངེར་ཟ་བར་ངོས་འཛིན། གཞན་དུས་རྒྱུན་བྱ་རྒྱལ་ཁྱུང་དང་བྱ་རྒྱལ་ཁུ་བྱུག བྱ་རྒྱལ་རྒོད་པོ་སོགས་འབོད་མིང་སྣ་ཚོགས་པ་བྱུང་བས་ན། བྱའི་རྒྱལ་པོ་ཞེས་མཆོག་ཏུ་གྱུར་བ་ཞིག་ངོས་འཛིན་རྒྱུ་མེད་པ་ལྟ་བུར་སྣང་ནའང་། ཞིབ་ཏུ་བསམ་བློ་བཏང་ན་བཏགས་མིང་འདི་དག་ཆ་འཛིན་ས་མི་འདྲ་བ་ལས་བྱུང་བ་མངོན་གསལ་རེད། ཡང་དཔེར་ན་རྒྱ་བོད་ཡིག་ཚང་ལས་དུད་འགྲོའི་རྒྱལ་པོ་བཅུ་བགྲང་སྐབས།“འདབ་ཆགས་བྱ་ལ་རྒྱལ་པོ་གསུམ་དུ་བྱུང་། །ཤ་ཟན་རྒྱལ་པོ་བྱ་ཁྱུང་ག་རུ་ཎ། །ཁྱད་པར་ཟས་སྐལ་ནག་པོའི་ཀླུ་ལ་བྱེད། །མིག་གིས་དཔག་ཚད་བརྒྱད་ཅུ་ཚུན་ཆད་མཐོང་། །འདམ་ཟན་རྒྱལ་པོ་ངང་པ་གསེར་གྱི་བྱ། །ཁྱད་པར་ཆུ་དང་འོ་མ་འབྱེད་པ་ཤེས། །སྒུམ་འཐུའི་རྒྱལ་པོ་ས་ལན་ཏ་ཀ་ཡིན། །ཁྱད་པར་སེམས་ཅན་ཤའི་སྡོམ་པ་སྲུང་། །”[མཁས་པ་ལྡེའུས་མཛད་པའི་རྒྱ་བོད་ཀྱི་ཆོས་འབྱུང་རྒྱས་པ། མཁས་པ་ལྡེའུ། བོད་ལྗོངས་བོད་ཡིག་དཔེ་རྙིང་དཔེ་སྐྲུན་ཁང་། ཤོག་ངོས༡༨༦བ།]ཞེས་འདབ་ཆགས་ཀྱིས་ཟས་འཚོལ་བའི་ཁྱད་པར་ལྟར་རིགས་ཐ་དད་དུ་དགར་ནས་ངོས་བཟུང་འདུག་ཅིང་། བྱ་རྒྱལ་ཁྱུང་ལ་མཚོན་ན་ཁྱུང་དང་རུས་སྤལ་ཞེས་པ་ལས་གནམ་ས་གོ་འབྱེད་སྐབས། ཁྱུང་ནི་ཡར་འཕགས་པའི་གནམ་ཡར་ལ་འགྱོགས་མཁན་དང་རུས་སྤལ་ནི་མར་བབས་པའི་ས་འདེགས་མཁན་ཡིན་པའི་སྒྲུང་ལྟ་བུ་ཞིག་ཏུ་ངོས་བཟུང་ཡོད་པ་དང་། དེ་བཞིན་དེ་ལས“ཁྱུང་མངལ་སྐྱེས་མ་རེད་སྒོང་སྐྱེས་རེད། སྒོང་བདུན་གཅིག་ལོན་ན་ཁྲག་སེར་རེད། སྒོང་བདུན་གཉིས་ལོན་ན་སྤུ་སེར་རེད། སྒོང་བདུན་གསུམ་ལོན་ན་ཁྱུང་ཆེན་རེད།”[བོད་ཀྱི་དམངས་ཁྲོད་ངག་རྩོམ་ཁུ་བྱུག་མགྲིན་གླུ མཚོ་སྔོན་མི་རིགས་དཔེ་སྐྲུན་ཁང་། ༡༩༩༡ལོའི་ཟླ་༩པའི་པར་ཐེངས་གསུམ་པ། ཤོག་ངོས༣༥༡ནས༣༥༥པ།]ཅེས་ཁྱུང་ནི་དངོས་ཡོད་ཅིག་དང་དེ་ལས་ཀྱང་སྒོང་སྐྱེས་ཡིན་པ་བརྗོད་ཡོད་ནའང་། དོན་དངོས་སུ་ཁྱུང་ནི་ལྷ་སྒྲུང་ནང་གི་འཇིག་རྟེན་བྱེད་པོ་ལྟ་བུར་ངོས་འཛིན་པ་ལས་ད་ལྟ་མཐོང་ཆོས་སུ་མེད་ཅིང་། །ཡང་ཁུ་བྱུག་དང་ངང་བ་སོགས་ནི་ཁྱད་ཆོས་བྱེ་བྲག་པ་རེ་རེ་ནས་ངོས་བཟུང་འདུག་པས་བྱ་སྤྱིའི་ཐུན་མོང་གི་ཁྱད་ཆོས་སུ་མི་རུང་པས། འདབ་ཆགས་བྱ་ཞེས་པ་ནི་འདབ་ལྡན་འཕུར་འགྲོས་རིགས་ཀྱི་སྲོག་ཆགས་ལ་གོ་བ་ཡིན་རྐྱེན། བྱ་རྒྱལ་རྒོད་པོ་ཞེས་པ་འདིའི་ནང་བྱ་སྤྱིའི་ཁྱད་ཆོས་ཡོངས་སུ་འདུས་འདུག ཕ་ཐང་དཀར་རྒོད་པོ་དང་བུ་ཁྭ་ཏ་སྐྱག་གཟན།”[གར་གྱི་ཉི་མས་བདམས་བསྒྲིགས་བྱས། བོད་ཀྱི་ཁ་དཔེའི་གཏེར་མཛོད། མི་རིགས་དཔེ་སྐྲུན་ཁང་། ༡༩༩༢ལོའི་ཟླ༡༠བར་དཔར། ཤོག་ངོས༣༠༥པ།]ཞེས་པ་ལས་ཀྱང་རྒོད་པོ་ཡག་གི་དྭངས་རྩེ་རུ་བགྲང་འདུག་པས་ན། རྒོད་པོ་ནི་རབ་དང་མཆོག་གི་ཟླ་རུ་འདྲེན་ནོ། །
༤ ཕོ་རོག་ནག་ཆུང་གི་རིག་གནས་མཚོན་དོན།
རང་རེའི་རིག་གནས་ཁྲོད་ཁ་དོག་དཀར་པོ་ནི་བཀྲ་ཤིས་དང་། དགའ་སྐྱིད། དགེ་འཕེལ། རྟེན་འབྲེལ་ཡག་པོ་སོགས་སུ་ངོས་འཛིན་ཅིང་། དཔེར་ན། ལམ་འགྲོ་ཡོང་བ་ལ་ལམ་དཀར་པོ་དང་། དུས་བཟང་བོ་ལ་བཀྲ་ཤིས་ལྷ་ཉིན་དཀར་པོ། ལས་བཟང་བོ་ལ་དཀར་པོ་དགེ་བའི་ལས། སེམས་བཟང་བ་ལ་སེམས་པ་དཀར་པོ་སོགས་སུ་འབོད་པ་ལྟ་བུ་རེད། དེ་བཞིན་དུ་དེའི་ལྡོག་ཕྱོགས་ནག་པོའི་རིགས་ནི་དགྲ་ཕྱོགས་དང་ཐན་ཕྱོགས། ཅུང་རྩུབ་མོའི་རིགས་ལ་ངོས་འཛིན། དཔེར་ན། དགྲ་ནག་པོ་དང་། གེ་སར་སྒྲུང་ལས་ཀྱང་བདུད་ཡུལ་ལ་བདུད་ལུང་ནག་པོ་དང་། ལས་ངན་པ་ལ་ལས་ནག་པོ་སོགས་མི་མཐུན་པའི་ཕྱོགས་ཐམས་ཅད་ནག་པོར་བརྩིས་འདུག་པ་ལྟ་བུ་རེད། དེ་བཞིན་ནང་ཆོས་ཁྲོད་ཀྱི་དཀར་ཆོས་བཞི་དང་ནག་ཆོས་བཞིའི་ངོས་འཛིན་ཚུལ་སོགས་མང་ནའང་བྱ་ཕོ་རོག་ནི་ལུས་ནག་ཀྱང་ལྷ་བྱར་ངོས་འཛིན་ཞིང་གཏོར་མ་ཟ་བས་ལྷ་དང་ལས་ཀྱིས་འབྲེལ་བ་མཚོན། འདབ་ཆགས་མི་ཆོས་སུ་བཤད་པ་ལས་ཀྱང་།“ཕོ་རོག་ནི་ལྷའི་བྱ་ཡིན། འུག་པ་ནི་འདྲེའི་བྱ་ཡིན། ཅི་སྟེ་ན། འུག་པ་ས་རུབ་ན་དགའ། མི་ལ་ཐན་སྐད་གཏོང་ཞིང་། རྣམ་རྟོག་སློང་བའི་སྐད་འདོན་པ་འདི་འདྲེའི་བྱ་ཡིན། ཕོ་རོག་ལྷའི་བྱ་ཡིན་པས་ད་ལྟ་ཡང་མཆོད་གཏོར་ཟ་བར་ཡོང་སྐད་དོ། །”[རྟ་མགྲིན་ཚེ་རིང་གིས་ལེགས་བསྒྲིགས་བྱས། འདབ་ཆགས་མི་ཆོས་སུ་བཤད་པ་རིག་པའི་གཏེར་མཛོད། ཀན་སུའུ་མི་རིགས་དཔེ་སྐྲུན་ཁང་། ༡༩༩༣ལོའི་ཟླ་༣པར་དཔར། ཤོག་ངོས༡༤༣པ།]ཞེས་གཏོར་ཟན་ཕོ་རོག་ལྷ་བྱར་ངོས་འཛིན་པ་དང་། ངའི་ཕ་ཡུལ་དུ་ཕོ་རོག་ནི་མགོན་པོའི་ལྷ་བྱ་ཡིན་ཟེར་སྲོལ་ཡོད་པ་དང་། དེའང་ཕལ་ཆེར་ལུས་མདོག་གི་འདྲ་ཆོས་གཞིར་བཞག་ནས་ངོས་བཟུང་བར་མངོན། མགོན་པོའི་ཆོ་ག་སྒྲུབ་སྐབས་ཀྱང་ཁ་དོག་ནག་པོ་ཤས་ཆེ་བ་ལྟ་བུའོ། །ཁ་དཔེར་ཡང་།“ཕོ་རོག་གི་གྲོག་སྐད་ཐོས་ནས་རེ་བའི་རྣམ་རྟོག་ལངས་པ་དང་།འུག་པའི་ཐན་སྐད་ཐོས་ནས་དྭོགས་པའི་རྣམ་རྟོག་ལངས།”[གར་གྱི་ཉི་མས་བདམས་བསྒྲིགས་བྱས། བོད་ཀྱི་ཁ་དཔེའི་གཏེར་མཛོད། མི་རིགས་དཔེ་སྐྲུན་ཁང་། ༡༩༩༢ལོའི་ཟླ༡༠བར་དཔར། ཤོག་ངོས༢༡༤པ།] ཞེས་པ་ལས་ཀྱང་ཕོ་རོག་གི་གྲོག་སྐད་ཀྱིས་རེ་བ་མཚོན་པར་བསྟན་འདུག གཞན་རྔོན་པ་དག་རྒྱ་རྙི་ལ་བལྟ་བར་འགྲོ་སྐབས་ལམ་བར་དུ་ཕོ་རོག་གི་སྐད་ཐོས་པ་ཡིན་ན། དེ་རིང་ང་ལ་གྲོག་འདུག་ཅེས་སེམས་པ་དགའ་བས་བརྟས་ཤིང་རྒྱ་རྙིའི་ནང་རི་དྭགས་བཟུང་ཡོད་པའམ་ཡང་ན་རང་ཉིད་ལ་ལམ་འགྲོ་ཡོད་པར་འདོད་པས། ཕོ་རོག་ནག་ཆུང་ནི་བོད་པའི་ངོས་ནས་མགོན་པོའི་ལྷ་བྱ་དང་། མ་འོངས་པར་བཅངས་པའི་རེ་འདུན། ལྟོས་བཟང་བོ་རྣམས་ཀྱི་མཚོན་བྱར་འཛིན་པའོ། །
༥ བྱ་ཁྲ་ཧོར་བའི་རིག་གནས་མཚོན་དོན།
བྱ་ཁྲས་བྱ་རིགས་དང་སྲོག་ཆགས་ཆུང་གྲས་མང་པོ་གསོད་ཅིང་། སྤུ་སྒྲོ་ཐོར་རེ་བཏང་འཇོག་པས་བྱ་ཁྲ་ནི་བྱ་རིགས་ཀུན་ལས་སྡིག་ཅན་དང་གདུག་རྩུབ་ཆེ་ཤོས་སུ་བརྩི། དེ་བས་རང་རེའི་ངོས་འཛིན་ལ་བྱ་ཁྲ་ནི་བཙན་དགྲ་དང་དགྲ་དཔུང་སྡིག་རྩུབ་ཅན་གྱི་དཔེར་འདྲེན་ཅིང་། དུས་རབས་བཅུ་གསུམ་པའི་སྐབས་སུ་ཧོར་དོར་རྟ་ནག་པོས་སྣེ་དྲངས་པའི་ཧོར་དམག་གིས་བོད་ཆོལ་ཁ་གསུམ་དུ་འཇིགས་པ་ཆེན་པོ་སྐུལ་བ་ནས། གཡག་རྒོད་གཡུང་ལ་བཀུག་པའི་མི་རིགས་འདི་ད་གཟོད་རང་ལས་སྟོབས་ཆེ་བའི་དགྲ་ཟླ་ཐོག་མ་དེར་ཐུག་ཅིང་། ཟིལ་མ་བཟོད་པའི་བསླབ་བྱ་ཐོག་མ་དེ་མྱངས། དེ་ནས་བཟུང་ཁྲིམས་བཙན་པོ་ལ་ཧོར་ཁྲིམས་དང་། དགྲ་ཟླ་བཙན་པོ་ལ་ཧོར་པ་ཞེས་པའི་མིང་ཆགས་ཤིང་། སྐྱ་ཁྲ་ནི་བྱ་ཀུན་ལས་གདུག་རྩུབ་ཆེ་ཤོས་དེ་ཡིན་པས་སྐྱ་ཁྲ་ཧོར་པ་ཞེས་པའི་མིང་བྱུང་། ཚངས་མགུར་ལས་ཀྱང་“སེམས་ཤོར་མཐུན་པ་བྱུང་ན། །སྐྱ་ཁྲ་ཧོར་བས་མི་ཐུབ། །”ཞེས་བྱུང་ཞིང་། དེ་མིན“བྱེའུ་འཇོལ་མོ་ཤིང་རྩེ་མ་འགྲིམ་ཟེར། །ཁྲ་ཧོར་པས་བགྲོད་ལམ་བཀག་གདའ་ཟེར། །བྱེའུ་ཤིང་རྩེ་མི་འགྲིམ་ཤེས་ས་མེད། །ཤིང་རྒྱ་ལྕང་ངེད་གཉིས་གཏམ་བཞག་ཡོད། །ཁྲ་ཧོར་བས་བསད་ན་སྔོན་ལས་རེད། །”[ཀུན་བཟང་རྒྱལ་མཚན་དང་ཟླ་བ་བཀྲ་ཤིས་ཀྱིས་བདམས་བསྒྲིགས་བྱས་པ། བོད་ཀྱི་དམངས་ཁྲོད་གླུ་དབྱངས་འདམས་བསྒྲིགས། མི་རིགས་དཔེ་སྐྲུན་ཁང་། ༡༩༩༠ལོའི་ཟླ་༩པར་ཐེངས་དང་པོ་དཔར། ཤོག་ངོས༡༥༡པ།]ཅེས་པ་དང་།“ཁྲ་ཧོར་པའི་རྣོ་རིང་ལྕགས་སྡེར་གཟེངས། །བྱེའུ་འཛིན་མའི་སྒྲོ་གཤོག་ཁྲག་གིས་འཕྱང་། །”[ལི་ཝུའུ་དབྱང་དང་ལས་དང་ལེན་གྱིས་འདེམ་སྒྲིག་བྱས་པ། གླིང་སྒྲུང་གི་གཏམ་དཔེ་གཅེས་བསྡུས། མི་རིགས་དཔེ་སྐྲུན་ཁང་། ༡༩༨༤ལོའི་ཟླ་༩་བ། ཤོག་ངོས༩པ།]ཞེས་དང་། ཡང“བྱིའུ་འཕུར་རྩལ་ཆེ་ན་ཡང་། །སྐྱ་ཁྲ་ཧོར་པའི་ཁ་ཟས་རེད། །[གར་གྱི་ཉི་མས་བདམས་བསྒྲིགས་བྱས། བོད་ཀྱི་ཁ་དཔེའི་གཏེར་མཛོད། མི་རིགས་དཔེ་སྐྲུན་ཁང་། ༡༩༩༢ལོའི་ཟླ༡༠བར་དཔར། ཤོག་ངོས༤༡༧པ།]ཅེས་པ་དང“སྤྱང་གྲུང་ཧོར་པ་ཁྲ་དང་འདྲ།”[གར་གྱི་ཉི་མས་བདམས་བསྒྲིགས་བྱས། བོད་ཀྱི་ཁ་དཔེའི་གཏེར་མཛོད། མི་རིགས་དཔེ་སྐྲུན་ཁང་། ༡༩༩༢ལོའི་ཟླ༡༠བར་དཔར། ཤོག་ངོས༤༠༥པ།]ཞེས་པ་ཀུན་ལས་སྐྱ་ཁྲ་ནི་བཙན་རྒོད་ཧོར་དམག་གི་དཔེར་དྲངས་ཡོད་ཅིང་། དེ་ལས་ཧོར་དམག་གིས་བོད་མི་རིགས་ཀྱི་འདས་པའི་དྲན་པའི་ཁྲོད་བསུབ་ཏུ་མེད་པའི་འཇིགས་སྐྲག་སྤྲད་མྱོང་བ་དང་། དེ་ནང་བཞིན་བྱ་རིགས་ཀུན་ལས་ཀྱང་གདུག་རྩུབ་ཆེ་ཤོས་སྐྱ་ཁྲ་ཡིན་པས་ན། སྐྱ་ཁྲ་ཧོར་བ་ཞེས་དཔེ་མཚུངས་རང་བཞིན་གྱི་མིང་འདི་བྱུང་བར་འདོད། དེ་བས་བྱ་ཁྲས་གདུག་རྩུབ་དང་སྤྱང་གྲུང་། མུན་ནག་བཅས་མཚོན་པ་རེད། །
མཇུག་བསྡུ་བ།
འདབ་ཆགས་བྱ་ལ་ཇི་ལྟར་ངོས་འཛིན་བྱེད་པ་དང་། དེའི་རིག་གནས་མཚོན་དོན་སྐོར་ལ་རང་རེའི་ངག་རྒྱུན་དང་གཏམ་དཔེ། གེ་སར་སྒྲུང་། དམངས་ཁྲོད་ཀྱི་གླུ་གཞས། བཤད་པ་སོགས་དང་། ད་དུང་འདབ་ཆགས་མི་ཆོས་སུ་བཤད་པ་རིག་པའི་གཏེར་མཛོད་དང་བྱ་སྤྲེལ་གཏམ་རྒྱུད། བྱ་མགྲིན་སྔོན་ཟླ་བའི་གཏམ་རྒྱུད། མི་དོན་ཕུག་རོན་གྱིས་བཤད་པའི་གཏམ་རྒྱུད་སོགས་བྱ་བྱེའུ་ལ་སྦྱར་བའི་བརྩམས་ཆོས་ལས་བསྟན་པ་ཤིན་ཏུ་མང་ལ། དེ་མིན་ལོ་རྒྱུས་ཀྱི་དེབ་ཐེར་ཁ་ཤས་སུའང་ཐར་ཐོར་འདུག་པས། འདིར་སོ་སོའི་དགའ་ཕྱོགས་ལྟར་སྤྲོ་བའམ་རྩེད་མོ་ཙམ་དུ་ཡིག་རིགས་དེ་དག་ལས་མཐོང་བའི་འདབ་ཆགས་འགའི་དབྱིབས་དང་ཁ་དོག སྐད་ཀྱི་གྲག་ཚུལ་དང་ཡག་བཙོག དེ་བཞིན་བྱ་དེ་དག་གི་ངོས་འཛིན་ལས་མངོན་པའི་རིག་གནས་ལྟ་བ་སོགས་གཅིག་ཏུ་དྲིལ་བ་ཡིན་ལ། འདི་ལས་ང་ཚོ་ལ་ཤེས་རྟོགས་གསར་བའང་ཅུང་ཟད་འབྱུང་སྟེ། དཔེར་ན། རང་རེའི་རིག་གནས་ཀྱི་སྲོག་ཤིང་ནང་བའི་བསྟན་པའི་ཁྲོད་དུ་ཆོས་གོས་སེར་བོའི་རིགས་གོང་ལ་བཀུར་ནས་སྤྱིར་བཏང་གི་མི་སྐྱས་ཁ་དོག་དེ་ལྟ་བུ་མི་གྱོན་པ་དང་། དེ་བཞིན་མདོག་དེ་མཚུངས་ཀྱི་བྱ་ངུར་བའང་དེ་མཐུན་གྱི་དཔེར་བཀོད་ནས་གོང་བཀུར་དང་གཅེས་སྲུང་བྱེད་པ་དང་། བྱམས་སྙིང་རྗེའི་ལྟ་བ་གཙོ་བོར་འཛིན་པའི་རང་རེར་མཚོན་ན་བྱ་ཁྲའི་སྡིག་གསོག་གི་ལས་ནག་པོ་དེ་ལ་དགའ་པོ་མི་བྱེད་ཅིང་མི་གཏུམ་པོའི་དཔེར་འདྲེན་པ་ལྟ་བུ་རེད། དེ་བཞིན་བྱ་རེ་རེ་ལ་འཛིན་པའི་ལྟ་ཚུལ་ལ་ཞིབ་ཏུ་བསམ་བློ་བཏང་ན། དེ་ལས་བོད་མི་རིགས་ཀྱི་ཁ་དོག་གི་རིག་གནས་དང་། སྐད་སྒྲར་འཛིན་པའི་ལྟ་ཚུལ། བྱམས་སྙིང་རྗེའི་ལྟ་བ་སོགས་ཟུར་ཙམ་རྟོགས་ཐུབ་ཅེས་བརྗོད་ནའང་ཆོག་གོ །དེ་བཞིན་སྟག་ཚང་དཔལ་དབྱོར་བཟང་བོས“བྱ་དང་རི་དྭགས་དབྱེ་བ་རྣམས། །བྱང་པ་མཁས་པས་བཤད་པ་ཙམ། །ཕྲ་མོའི་ཚིག་ལ་མཁས་པ་རྣམས། །མི་འདོད་བྱིས་པ་དགའ་ཕྱིར་བྲིས།”[རྒྱ་བོད་ཡིག་ཚང་ཆེན་མོ། དཔལ་འབྱོར་བཟང་པོས་བརྩམས། སི་ཁྲོན་མི་རིགས་དཔེ་སྐྲུན་ཁང་། ༢༠༡༡ལོའི་ཟླ་དྲུག་པའི་པར་ཐེངས་གཉིས་པ། ཤོག་ངོས༤༡༨པ།]ཞེས་པ་ནང་བཞིན། དེ་སྔའི་བོད་ཀྱི་ཡིག་ཚང་རྣམས་སུ་འཇིག་རྟེན་པ་སྟེ་མི་སྐྱ་ཕལ་པའི་རིག་གནས་དང་འཚོ་གནས། དེ་བཞིན་ཉེ་འཁོར་གྱི་ས་ཆུ་རི་དྭགས་སོགས་ཀྱི་སྐོར་ལ་བྲིས་པ་ཤིན་ཏུ་ཉུང་བར་མ་ཟད། ད་དུང་ཕལ་བའི་རིག་གནས་སུ་བརྩིས་ནས་མཐོང་ཆུང་བྱེད་པས་ན། སྟག་ཚང་དཔལ་འབྱོར་བཟང་པོས་ཀྱང་མཁས་པ་རྣམས་མི་འདོད་ནའང་བྱིས་པ་སྟེ་སོ་སྐྱེ་ཕལ་པ་རྣམས་དགའ་བའི་ཕྱིར་བྲིས་པ་ཡིན་ཞེས་གསུངས་ཤིང་། ཁོང་གིས་འདབ་ཆགས་དང་རི་དྭགས་སྐོར་ཉུང་ཙམ་བྲིས་པ་འདི་དེ་རིང་གི་ང་ཚོར་མཚོན་ན་རིན་ཐང་ཆེན་པོ་ཡོད་པ་སྨྲས་མེད་རེད། བྱང་ཐང་ནི་གནའ་དུས་ཙམ་མ་ཟད་ད་ལྟ་འང་རི་སྐྱེས་སྲོག་ཆགས་ཀྱི་འཇིག་རྟེན་དུ་གྲགས་པས་“བྱང་ཐང་མཁས་པ”འམ་བོད་མི་བྱིངས་ཀྱི་ཁ་རྒྱུན་དུ་ལུས་པའི་རི་སྐྱེས་སྲོག་ཆགས་དང་མཁའ་འགྲོ་འདབ་ཆགས་རིགས་ཀྱི་ཤེས་བྱ་ཕུན་སུམ་ཚོགས་པོ་དག་ཟིན་འགོད་དང་འཚོལ་སྡུད་བྱ་རྒྱུ་ནི་གནད་ཤིན་ཏུ་ཆེའོ། །
དཔྱད་གཞིའི་ཡིག་ཆ།
༡ རྒྱ་བོད་ཡིག་ཚང་ཆེན་མོ། དཔལ་འབྱོར་བཟང་པོས་བརྩམས། སི་ཁྲོན་མི་རིགས་དཔེ་སྐྲུན་ཁང་། ༢༠༡༡ལོའི་ཟླ་དྲུག་པའི་པར་ཐེངས་གཉིས་པ།
༢ རྟ་མགྲིན་ཚེ་རིང་གིས་ལེགས་བསྒྲིགས་བྱས། འདབ་ཆགས་མི་ཆོས་སུ་བཤད་པ་རིག་པའི་གཏེར་མཛོད། ཀན་སུའུ་མི་རིགས་དཔེ་སྐྲུན་ཁང་། ༡༩༩༣ལོའི་ཟླ་༣པར་དཔར།
༣ རིན་སྤུངས་ངག་དབང་འཇིག་གྲགས། མངོན་བརྗོད་ཀྱི་བསྟན་བཅོས་མཁས་པའི་རྣ་རྒྱན་ཞེས་བྱ་བ་བཞུགས་སོ།། མི་རིགས་དཔེ་སྐྲུན་ཁང་། ༢༠༠༧ལོའི་ཟླ་༤པའི་ནང་པར་ཐེངས་ལྔ་བ་དཔར།
༤ སྟག་ཕུ་བ་བློ་བཟང་བསྟན་པའི་རྒྱལ་མཚན། བྱ་མགྲིན་སྔོན་ཟླ་བའི་གཏམ་རྒྱུད། མཚོ་སྔོན་མི་རིགས་དཔེ་སྐྲུན་ཁང་། ༡༩༩༣ལོའི་ཟླ་བ་༡༢པའི་ནང་དཔར།
༥ དུང་དཀར་བློ་བཟང་འཕྲིན་ལས། གྲུབ་མཐའི་སྐོར་གྱི་རྣམ་བཤད། མཇུག་བྱང་གི་ཤོག་ངོས༡༤པ། མི་རིགས་དཔེ་སྐྲུན་ཁང་། ༢༠༠༧ལོའི་ཟླ་༡༠པར་པེ་ཅིན་དུ་པར་ཐེངས་༢པ།
༦ ལི་ཝུའུ་དབྱང་དང་ལས་དང་ལེན་གྱིས་འདེམ་སྒྲིག་བྱས་པ། གླིང་སྒྲུང་གི་གཏམ་དཔེ་གཅེས་བསྡུས། མི་རིགས་དཔེ་སྐྲུན་ཁང་། ༡༩༨༤ལོའི་ཟླ་༩་བ།
༧ ཀུན་བཟང་རྒྱལ་མཚན་དང་ཟླ་བ་བཀྲ་ཤིས་ཀྱིས་བདམས་བསྒྲིགས་བྱས་པ། བོད་ཀྱི་དམངས་ཁྲོད་གླུ་དབྱངས་འདམས་བསྒྲིགས། མི་རིགས་དཔེ་སྐྲུན་ཁང་། ༡༩༩༠ལོའི་ཟླ་༩པར་ཐེངས་དང་པོ་དཔར།
༨ སྤེན་པ་ཆོས་གྲགས་ཀྱིས་བསྡུས། སྡེ་དགེའི་དམངས་གླུ སི་ཁྲོན་མི་རིགས་དཔེ་སྐྲུན་ཁང་། ༡༩༨༦ལོའི་ཟླ་༥བའི་པར་ཐེངས་དང་པོ།
༩ གར་གྱི་ཉི་མས་བདམས་བསྒྲིགས་བྱས། བོད་ཀྱི་ཁ་དཔེའི་གཏེར་མཛོད། མི་རིགས་དཔེ་སྐྲུན་ཁང་། ༡༩༩༢ལོའི་ཟླ༡༠བའི་ནང་།
༡༠ སྤེན་པ་ཆོས་གྲགས་ཀྱིས་བསྡུས། སྡེ་དགེའི་དམངས་གླུ སི་ཁྲོན་མི་རིགས་དཔེ་སྐྲུན་ཁང་། ༡༩༨༦ལོའི་ཟླ་༥བའི་པར་ཐེངས་དང་པོ།
༡༡ བོད་ཀྱི་དམངས་ཁྲོད་ངག་རྩོམ་ཁུ་བྱུག་མགྲིན་གླུ མཚོ་སྔོན་མི་རིགས་དཔེ་སྐྲུན་ཁང་། ༡༩༩༡ལོའི་ཟླ་༩པའི་པར་ཐེངས་གསུམ་པ།
༡༢ མཁས་པ་ལྡེའུས་མཛད་པའི་རྒྱ་བོད་ཀྱི་ཆོས་འབྱུང་རྒྱས་པ། མཁས་པ་ལྡེའུ། བོད་ལྗོངས་བོད་ཡིག་དཔེ་རྙིང་དཔེ་སྐྲུན་ཁང་།
༡༣ བཀའ་ཆེམས་ཀ་ཁོལ་མ། ཇོ་བོ་ཨ་ཏི་ཤས་གཏེར་ནས་བཏོན་པ། སྨོན་ལམ་རྒྱ་མཚོས་ཞུ་དག་བྱས། ཀན་སུའུ་མི་རིགས་དཔེ་སྐྲུན་ཁང་གིས། སྤྱི་ལོ་༡༩༨༩ལོའི་ཟླ༩པར་དཔར་ཐེངས་དང་པོར་བཏབ།
- ༄༅།།དམངས་ཁྲོད་རྩོམ་རིག་ཁྲོད་ཀྱི་འདབ་ཆགས་བྱ་འགའི་ངོས་འཛིན་སྐོར་གླེང་བ།
- རེབ་གོང་གི་དམག་རྩེད་ཆོ་གའི་བྱུང་རིམ་སྐོར་ལ་རགས་ཙམ་དཔྱད་།
- བག་མ་སྐྱེལ་བའི་དུས་སུ་གཡང་འབོད་བྱེད་པ།
- ཨོའུ་རྒྱའི་ལ་བོའི་སྡུག་གླུ ༼ཁྲི་ཀའི་རྐང་ཚ་ནས་ཐོན་པའི་ངག་རྩོམ།༽
- རིགས་རུས་ཆོ་འབྲིང་གི་འབོད་མིང་།
- བོད་ཁུལ་གྱི་དཔལ་ལྡན་ལྷ་མོའི་གསོལ་མཆོད་དུས་ཆེན།
- བོད་ཀྱི་བསང་མཆོད་སྐོར་ལ་རགས་ཙམ་དཔྱད་པ།
- ལབ་ཙེ་ངོ་སྤྲོད་དང་དེའི་ཕན་ཡོན།
- ས་ག་ཟླ་བའི་དུས་མཆོད་ཆེན་མོའི་ངོ་སྤྲོད་མདོར་བསྡུས།
- རྣམ་བཅུ་དབང་ལྡན་གྱི་རི་མོའི་འགྲེལ་བཤད་བསྡུས་པ།
- ཨོའུ་རྒྱའི་ལ་བོའི་སྡུག་གླུ ༼ཁྲི་ཀའི་རྐང་ཚ་ནས་ཐོན་པའི་ངག་རྩོམ།༽
- བོད་ཀྱི་བསང་མཆོད་སྐོར་ལ་རགས་ཙམ་དཔྱད་པ།
- བོད་ཁུལ་གྱི་དཔལ་ལྡན་ལྷ་མོའི་གསོལ་མཆོད་དུས་ཆེན།
- ལབ་ཙེ་ངོ་སྤྲོད་དང་དེའི་ཕན་ཡོན།
- རིགས་རུས་ཆོ་འབྲིང་གི་འབོད་མིང་།
- མདོ་སྨད་ཁྲི་ཀ་རྫོང་དཀར་བརྗིད་ཞང་སྐེ་གཞུང་ཚོ་བཞིའི་བུ་མོར་སྐྲ་ཕབ་པའི་སྲོལ།
- ས་ག་ཟླ་བའི་དུས་མཆོད་ཆེན་མོའི་ངོ་སྤྲོད་མདོར་བསྡུས།
- བོད་ཀྱི་སྲོལ་ཡུལ་ལྷ་གསོལ་བ་དང་མི་རིགས་ཀྱི་ཁྱད་ཆོས་སྐོར་དཔྱད་པ།
- རྣམ་བཅུ་དབང་ལྡན་གྱི་རི་མོའི་འགྲེལ་བཤད་བསྡུས་པ།
- རླུང་རྟའི་ཁྱད་ཆོས་སྐོར་ལ་དཔྱད་པ།
དྲ་ཚིགས་འདིའི་པར་དབང་རྨ་ཡུལ་ཁྲི་ཀའི་རིག་གནས་དྲ་བར་དབང་བས་ཆོག་མཆན་མ་ཐོབ་པར་བརྒྱུད་འགོད་རིགས་བྱེད་མི་ཆོག
青ICP备12000378号 QQ: 406771696


text:
ཟླ་12ཚེས་5ཉིན། ལྗོངས་འཕྲིན་གཏོང་དོ་དམ་ཅུས་ཀྱིས་སྣེ་འཁྲིད་སྒྲིག་འཛུགས་བྱས་ནས་བོད་ཀྱི་གློག་འཕྲིན་ཀུན་ཁྱབ་ཞབས་ཞུའི་ཚོད་ལྟའི་རྣམ་གྲངས་ཁག་དང་པོ་དང་གཉིས་པར་ཞིབ་བཤེར་རྩིས་ལེན་བྱེད་འགོ་ཚུགས་པའི་ཚོགས་འདུ་འཚོགས་པ་དང་ཚོགས་འདུའི་ཐོག་རྣམ་གྲངས་ཀྱི་ཞིབ་བཤེར་རྩིས་ལེན་གྱི་ཞིབ་ཕྲའི་ལས་དོན་བཀོད་སྒྲིག་བྱས་པ་རེད།
ཤེས་རྟོགས་བྱས་པར་གཞིགས་ན། ལྷོ་ཁ་གྲོང་ཁྱེར་སྲིད་གཞུང་དང་། ལྷ་ས་བཟོ་འཕྲིན་ཅུས། ཉིང་ཁྲི་བཟོ་འཕྲིན་ཅུས། ལྗོངས་འཕྲིན་གཏོང་དོ་དམ་ཅུས། དེ་བཞིན་ཕྱོགས་གསུམ་པའི་ཞིབ་བཤེར་རྩིས་ལེན་སྒྲིག་གཞིའི་མི་སྣ་ལས་གྲུབ་པའི་ཞིབ་བཤེར་རྩིས་ལེན་ཚོགས་ཆུང་ས་གནས་ས་ཐོག་གི་ཞིབ་བཤེར་རྩིས་ལེན་ཚོགས་ཆུང་དང་དཔྱད་གཞིའི་ཡིག་རིགས་ཞིབ་བཤེར་ཚོགས་ཆུང་གཉིས་སུ་ཕྱེ་ཡོད། ས་གནས་ས་ཐོག་གི་ཞིབ་བཤེར་རྩིས་ལེན་ཚོགས་ཆུང་གིས་རྣམ་གྲངས་རྐྱང་པའི་ནང་གི་སྲིད་འཛིན་གྲོང་ཚོའི་བསྡོམས་འབོར་གྱི་3%མམ་ཡང་ན་ཉུང་མཐར་ཡང་སྲིད་འཛིན་གྲོང་ཚོ་2སྐོང་འཐེན་བྱས་ནས་ས་གནས་ས་ཐོག་ཏུ་ཞིབ་བཤེར་རྩིས་ལེན་དང་དེ་མཚུངས་ཀྱི་དཔྱད་གཞིའི་ཡིག་རིགས་ལ་ཞིབ་བཤེར་བྱ་རྒྱུ་རེད། དཔྱད་གཞིའི་ཡིག་རིགས་ཞིབ་བཤེར་རྩིས་ལེན་ཚོགས་ཆུང་གིས་རྣམ་གྲངས་ཀྱི་དཔྱད་གཞིའི་ཡིག་རིགས་ཐམས་ཅད་ལ་ཞིབ་བཤེར་བྱ་རྒྱུ་རེད། གལ་སྲིད་གནད་དོན་ལྷག་ཚེ། སྐྲུན་འགན་འཁུར་མཁན་ཚན་པར་ལས་ཀའི་ཉིན་10ཡི་ནང་ཚུན་དུ་དག་ཐེར་བཅོས་སྒྲིག་བྱེད་དགོས་པའི་བླང་བྱ་འདོན་རྒྱུ་མ་ཟད། འབྲེལ་ཡོད་ཚན་པ་སྒྲིག་འཛུགས་བྱས་ཏེ་མཐའ་མའི་ཞིབ་བཤེར་རྩིས་ལེན་བྱ་རྒྱུ་རེད།
ཤེས་རྟོགས་བྱུང་བར་གཞིགས་ན། བོད་ལྗོངས་གློག་འཕྲིན་ཀུན་ཁྱབ་ཞབས་ཞུའི་ཚོད་ལྟའི་རྣམ་གྲངས་2016ལོར་འགོ་ཚུགས་པ་དང་རྣམ་གྲངས་དེའི་ནང་བཅུག་པའི་སྲིད་འཛིན་གྲོང་ཚོ(གྲོང་ལྷན)ཁྱོན་བསྡོམས་5210ཡོད། ད་རེས་ཀྱི་ཞིབ་བཤེར་རྩིས་ལེན་བྱེད་པའི་2016ལོའི་གློག་འཕྲིན་ཀུན་ཁྱབ་ཞབས་ཞུའི་ཚོད་ལྟའི་རྣམ་གྲངས་ཁག་དང་པོ་དང་གཉིས་པའི་ནང་སྲིད་འཛིན་གྲོང་ཚོ་3126ཡོད། མིག་སྔའི་བར་སྲིད་འཛིན་གྲོང་ཚོ་2214ལ་གློག་འཕྲིན་ཀུན་ཁྱབ་ཞབས་ཞུའི་ལས་དོན་སྤེལ་ཟིན་པ་རེད།


text:
སློབ་མས་བླ་མ་ཇི་ལྟར་བསྟེན་ཚུལ་ལའང་བསམ་པ་དད་པས་ཀུན་ནས་བསླང་བ། ཕན་ཡོན་རྗེས་སུ་དྲན་པ། སྦྱོར་བ་ཇི་ལྟར་བསྟེན་ཚུལ་དངོས་སོ།།
༡ བསམ་པ་དད་པས་བསླང་བ།
བླ་སློབ་ཀྱི་འབྲེལ་བ་བརྟགས་ཏེ་སློབ་མས་བླ་མ་བརྟག་པ་དེའང་། སྔར་ཆོས་ཀྱི་འབྲེལ་བ་མ་ཞུས་པའི་གོང་དུ་བརྟགས་ནས། བླ་མའི་མཚན་ཉིད་ཚང་བར་འདུག་ན་བསྟེན་ཞིང་། མ་ཚང་ན་མི་བསྟེན་པ་ཡིན་གྱི། ཆོས་འབྲེལ་ཞུས་ཏེ་བསྟེན་ཚར་ནས་བླ་མས་ཅི་མཛད་ཐམས་ཅད་ལེགས་པར་མཐོང་བའི་སྒོ་ནས། རྒྱུ་ཕ་རོལ་ཕྱིན་པའི་གཞུང་ལས། བླ་མ་སངས་རྒྱས་ལྟ་བུར་གསུངས་ལ། གསང་སྔགས་རྡོ་རྗེ་ཐེག་པའི་དབང་བསྐུར་ཞུས་པའི་བླ་མ་དེ་སངས་རྒྱས་དངོས་ཡིན་པར་གསུངས་ཏེ། འཇམ་མགོན་ས་པཎ་གྱིས། ཕ་རོལ་ཕྱིན་པའི་གཞུང་ལུགས་ལས།། བླ་མ་སངས་རྒྱས་ལྟ་བུ་རུ།། བལྟ་བར་བྱ་ཞེས་གསུངས་མོད་ཀྱི།། སངས་རྒྱས་དངོས་སུ་གསུངས་པ་མེད།། བླ་མ་སངས་རྒྱས་དངོས་ཡིན་ཞེས།། བྱ་བ་དབང་བསྐུར་ཐོབ་ནས་ཡིན།། ཞེས་གསུངས་སོ།། དེས་ན་དབང་ཆོས་ཞུས་པའི་བླ་མ་དད་པ་ནི། གདུལ་བྱ་ཐབས་ཀྱིས་དྲང་བའི་ཆེད་དུ་འཕྲལ་གྱི་མཛད་སྤྱོད་སོགས་རང་བཞིན་གྱི་མི་ཀུན་དང་མཚུངས་པ་ལྟར་སྣང་ཡང་། ངེས་པའི་དོན་དུ་དགོངས་པ་དུས་གསུམ་གྱི་སངས་རྒྱས་ཐམས་ཅད་མཁྱེན་བརྩེ་ནུས་མཐུའི་རང་བཞིན། དཀོན་མཆོག་གསུམ་འདུས་པའི་ངོ་བོ་ཡིན་ཏེ། དཔལ་གསང་བ་འདུས་པ་ལས། བླ་མ་སངས་རྒྱས་བླ་མ་ཆོས།། དེ་བཞིན་བླ་མ་དགེ་འདུན་ཏེ།། ཞེས་གསུངས་པ་ལྟར་རོ།། དེས་ན་རང་གི་བླ་མ་དེ་དུས་གསུམ་སངས་རྒྱས་ཐམས་ཅད་དང་དཀོན་མཆོག་གསུམ་དངོས་ཡིན་སྙམ་པའི་དད་པ་བཅོས་མིན་འཕྲོག་ཏུ་མེད་པ་དང་མ་བྲལ་བ་བྱེད་པ་ནི་ཡོན་ཏན་ཐམས་ཅད་ཀྱི་གཞི་ཡིན་པས་གལ་ཆེ་སྟེ། དཀོན་མཆོག་སྒྲོན་མེའི་མདོ་ལས། དད་པ་སྔོན་འགྲོ་མ་ལྟར་བསྐྱེད་པ་སྟེ།། ཡོན་ཏན་ཐམས་ཅད་འབྱུང་ཞིང་འཕེལ་བར་བྱེད།། དོགས་པ་སེལ་ཞིང་ཆུ་བོ་རྣམས་ལས་སྒྲོལ།། དད་པ་བདེ་བའི་གྲོང་ཁྱེར་མཚོན་པ་ཡིན།། སོགས་རྒྱ་ཆེན་གསུངས་སོ།། བླ་མ་སངས་རྒྱས་སུ་མ་རྟོགས་ན་སངས་རྒྱས་ཀྱི་བྱིན་རླབས་མི་འབྱུང་སྟེ། རྒྱུད་རྡོར་ཕྲེང་ལས། བླ་མ་དང་ནི་རྡོ་རྗེ་སེམས།། ཐ་དད་ཉིད་དུ་གང་རྟོག་པ།། དེ་ཡིས་དེ་ཉིད་དངོས་གྲུབ་ནི།། ཚོགས་པའི་བདག་ཉིད་ཅན་མི་ཐོབ།། ཅེས་གསུངས་སོ།། གཞན་ཡང་བླ་མ་བྱང་སེམས་ཉན་རང་ནས་སོ་སྐྱེའི་བར་གང་དུ་མཐོང་ཞིང་མོས་པ་དེ་དང་དེའི་བྱིན་རླབས་ལས་མི་འབྱུང་བར་གསུངས་ཤིང་། དེ་དག་གང་དུའང་མོས་པའི་དད་པ་མེད་ན་ནི། བླ་མ་དཀོན་མཆོག་གང་གིའང་བྱིན་རླབས་མི་འཇུག་ཅིང་། དཀར་པོའི་ཆོས་གང་ཡང་མི་སྐྱེ་སྟེ། བཅུ་པའི་མདོ་ལས། དད་པ་མེད་པའི་མི་རྣམས་ལ།། དཀར་པོའི་ཆོས་ནི་མི་སྐྱེ་སྟེ།། ས་བོན་མེ་ཡིས་འཚིག་པ་ལ།། མྱུ་གུ་སྔོན་མོ་ཇི་བཞིན་ནོ།། ཞེས་གསུངས་པས། དེས་ན་སྤྱིར་དཀོན་མཆོག་དང་བདེན་བཞི་བླང་དོར་རྒྱུ་འབྲས་ལ་དད་པ་དང་། ཁྱད་པར་བླ་མ་སངས་རྒྱས་སུ་ཤེས་པའི་དད་པ་ནི་ཤིན་ཏུ་གནད་ཆེའོ།།
༢ ཕན་ཡོན་རྗེས་སུ་དྲན་པ།
མདོ་སྡོང་པོ་བཀོད་པ་ལས། གཞོན་ནུ་ནོར་བཟང་དགེ་བའི་བཤེས་གཉེན་གྱིས་ཡང་དག་པར་ཟིན་པའི་བྱང་ཆུབ་སེམས་དཔའ་རྣམས་ནི་ངན་འགྲོར་མི་ལྟུང་ངོ་།། ཆོས་མཉན་པ་ཉིད་རྟོགས་པར་བྱེད་པའོ།། ལམ་བདེ་བ་དང་མི་བདེ་བ་སྟོན་པའོ།། ཀུན་ཏུ་བཟང་པོའི་སྤྱོད་པས་འདོམས་པའོ།། ཐམས་ཅད་མཁྱེན་པའི་གྲོང་ཁྱེར་གྱི་ལམ་སྟོན་པའོ།། ཐམས་ཅད་མཁྱེན་པའི་གསན་སུ་སྐྱེལ་བའོ།། སོགས་མང་དུ་གསུངས་ལ། དཀོན་མཆོག་སྤྲིན་ལས། བླ་མ་བསྟེན་ན་དགེ་བ་འཕེལ་ཞིང་མི་དགེ་བ་འགྲིབ་པར་བྱེད་པས་མཁན་པོ་ཐོས་པ་ཆེ་བའང་། མཚུངས་པའམ། ཚུལ་ཁྲིམས་དང་ལྡན་པའམ། ཚུལ་ཁྲིམས་འཆལ་བ་ལ་ཡང་སྟོན་པའི་འདུ་ཤེས་བསྐྱེད་དོ། ཞེས་དང་། ཡང་སྡོང་པོ་བཀོད་པ་ལས། འཕགས་པ་དཔལ་འབྱུང་གིས་བསྟན་པ། དགེ་བའི་བཤེས་གཉེན་ནི་བྱ་བ་མ་ཡིན་པ་ཁོང་དུ་ཆུད་པར་བྱེད་པའོ།། བག་མེད་གནས་ལས་ཡང་དག་པར་ཟློག་པའོ།། འཁོར་བའི་གྲོང་ཁྱེར་ནས་འདོན་པའོ།། རིགས་ཀྱི་བུ་དེ་ལྟར་ཡིད་ལ་བྱ་བ་རྒྱུན་མ་ཆད་པས་བཤེས་གཉེན་རྣམས་ཀྱི་དྲུང་དུ་འགྲོ་བར་བྱའོ།། ཞེས་དང་། བླ་མ་ལྔ་བཅུ་པ་ལས། གང་ཕྱིར་བསྐལ་པ་བྱེ་བ་ནི།། གྲངས་མེད་པར་ཡང་རྙེད་དཀའ་བའི།། སངས་རྒྱས་ཉིད་ཀྱང་བརྩོན་ལྡན་ལ།། ཚེ་འདི་ཉིད་ལ་སྟེར་བར་བྱེད།། ཅེས་གསུངས་སོ།།
༣ བསྟེན་ཚུལ་དངོས།
དང་པོ་བསམ་པ་དད་པས་ཀུན་ནས་བསླངས་ཏེ་ཕན་ཡོན་རྗེས་སུ་དྲན་ནས། སྦྱོར་བས་བླ་མ་དགེ་བའི་བཤེས་གཉེན་བསྟེན་པའི་ཚུལ་ལའང་། འདུལ་བ་ལས། དགེ་ཚུལ་སློང་གི་སྡོམ་པ་ཞུས་ནས་ཞག་གིས་མ་ཆོད་པར་ལོ་བཅུའི་བར་དུ་ལྔ་ཕྲུགས་ཀྱི་ཡོན་ཏན་དང་ལྡན་པས་འདུལ་བའི་གནང་བཀག་ཕྲ་ཞིབ་མཁྱེན་པའི་གནས་ཀྱི་སློབ་དཔོན་བསྟེན་དགོས་པར་གསུངས་ཏེ། མདོ་རྩ་བར་བསྙེན་པར་རྫོགས་ནས་ལོ་བཅུ་མ་ལོན་པར་མཁན་པོ་ཉིད་དང་གནས་ཉིད་དང་། མི་གནས་པར་འདུག་པར་མི་བྱའོ།། ཞེས་གསུངས། དེ་ལྟ་བུའི་གནས་ཀྱི་སློབ་དཔོན་བསྟེན་ཚུལ་ཡང་། ཡུལ་གྱི་རྐང་པའི་སྒྱིད་པའི་པ་ལ་འཇུས་པའི་ཕྱག་བྱས་ཏེ་སྔགས་ལན་གསུམ་བརྗོད་པས་གནས་ཀྱི་སློབ་དཔོན་དུ་འགྱུར་བར་གསུངས་ལ། ཐེག་ཆེན་ལ་ནི་ཕྱག་དང་གསོལ་བ་འདེབས་པ་སྔོན་དུ་འགྲོ་བས་བསྟེན་དགོས་ཏེ། ཏིང་འཛིན་རྒྱལ་པོ་ལས། ཆོས་ཀྱི་སྦྱིན་པའི་ཆེད་ཀྱི་ཕྱིར།། གལ་ཏེ་ཁྱོད་ལ་གསོལ་འདེབས་ན།། རབ་རྒྱས་བདག་གིས་མ་བསླབས་ཞེས།། ཐོག་མར་ཚིག་དེ་བརྗོད་པར་བྱ།། ཞེས་གསུངས་ལ། བླ་མར་གསོལ་བ་མ་བཏབ་པའམ། བཏབ་ཀྱང་ཁས་མ་བླངས་ན་ཆོས་ཀྱི་རིགས་སུ་མི་སྐྱེ་ཞིང་སློབ་མར་མི་འགྱུར་ཏེ། རྡོ་རྗེ་གུར་ལས། གང་གིས་བླ་མར་གསོལ་མ་བཏབ།། དེ་ནི་རིགས་སུ་སྐྱེ་བ་མེད།། ཅེས་གསུངས་པ། དེས་ན་ཕྱག་དང་སྤྱོད་ལམ་གུས་པས་གསོལ་བ་ལན་གསུམ་གདབ་སྟེ་བླ་མས་གནང་བ་བྱིན་ནས་བླ་མར་བསྟེན་དགོས་ཏེ། བླ་མ་ལྔ་བཅུ་པ་ལས། མདུན་དུ་དུལ་བར་འདུག་པ་དང་།། གོས་སོགས་ཚུལ་ནི་བསྡམ་པ་དང་།། པུས་བཙུགས་ཐལ་མོ་སྦྱར་བ་དང་།། ཉན་སོགས་འདོད་པས་གསོལ་གསུམ་གདབ།། ཅེས་དང་། ཡང་དེ་ཉིད་ལས། མཆོག་ཏུ་དད་པས་དུས་གསུམ་དུ།། དཀྱིལ་འཁོར་མེ་ཏོག་བཅས་ཐལ་མོས།། སྟོན་པ་བླ་མ་བསྙེན་བཀུར་ཞིང་།། ཞབས་ལ་སྤྱི་བོས་ཕྱག་བྱའོ།། ཞེས་གསུངས་སོ།། གཉིས་པ་ནི་སྡོང་པོ་བཀོད་པ་ལས། རྣམ་པ་དགུས་དགེ་བའི་བཤེས་གཉེན་བསྟེན་ཚུལ་གསུངས་པ་བཞིན། བླ་མའི་བྱ་བའི་ཁུར་ཐམས་ཅད་བསྐུར་བས་མི་སྐྱོ་བས་ས་ལྟ་བུའི་སེམས་ཀྱིས་བླ་མ་བསྟེན་པར་བྱའོ།།
གཉིས་པ་ཀུན་སློང་དང་འདུ་ཤེས་ཇི་ལྟར་བྱ་ཚུལ་ནི། མདོ་དེ་ལས། རིགས་ཀྱི་བུ་ཁྱོད་ཀྱིས་བདག་ལ་ནི། ལས་ཉོན་གྱིས་ན་བས་ན་ནད་པར་འདུ་ཤེས་བསྐྱེད་པར་བྱའོ།། དགེ་བའི་བཤེས་གཉེན་ལ་ནི་སྨན་པའི་འདུ་ཤེས་དང་། ཆོས་རྗེས་སུ་བསྟན་པ་ལ་ནི་སྨན་གྱི་འདུ་ཤེས་དང་། ཆོས་དེ་རང་གིས་ནན་ཏན་ཉམས་སུ་བླངས་པ་ལ་ནི་ནད་འཚོ་བའི་འདུ་ཤེས་བསྐྱེད་པར་བྱའོ།། ཞེས་སོགས་གསུངས་པ་ལྟ་བུའི་འདུ་ཤེས་བཞག་པ་སོགས་ཏེ། མདོར་ན་བླ་མ་བསྟེན་པའི་དུས་སུ་ཚ་གྲང་བཀྲེས་སྐོམ་ངལ་དུབ་སོགས་དཀའ་བ་ཐམས་ཅད་ཁྱད་དུ་བསད་ནས་བླ་མས་ཅི་གསུངས་བཀའ་བཞིན་སྒྲུབ། དད་གུས་ཀྱིས་གསོལ་བ་འདེབས། འཕྲལ་རང་གི་བྱ་སྤྱོད་ཐམས་ཅད་ཀྱང་བླ་མ་ལ་ཞུས་ཏེ་བླ་མས་བཀའ་ཇི་ལྟར་བསྩལ་བ་ལྟར་ཉམས་སུ་བླངས། ཡིད་ཁྱེད་ཤེས་ཀྱི་དད་པའི་སྒོ་ནས་བསྟེན་དགོས་སོ།།
གསུམ་པ་ལ་དང་པོ་རྙེད་པའི་མཆོད་པ་འབུལ་ཞིང་བླ་མ་བསྟེན་ཚུལ་ནི། རང་གི་ཆོས་སྤྱི་དང་ཁྱད་པར་དམ་ཚིག་སྟེ་དབང་བསྐུར་ཚུལ་བཞིན་ཐོབ་པའི་རྡོ་རྗེ་སློབ་དཔོན་དེ་ལ་ནི། སྦྱིན་དཀའ་བློས་མི་ཐོངས་པའི་བུ་དང་ཆུང་མ་རང་གི་ལུས་སྲོག་ཀྱང་ཡོན་དུ་འབུལ་བའི་སྒོ་ནས་བསྟེན་ཅིང་མཉེས་པར་བྱ་དགོས་ན། རྟ་གླང་གསེར་དངུལ་ཇ་དར་སོགས་ཀྱི་ཕྱི་རོལ་གྱི་ལོངས་སྤྱོད་གཡོ་བ་ཏེ་མི་རྟག་པའི་ཟང་ཟིང་གི་ཡོ་བྱད་གཞན་དག་འབུལ་དགོས་པ་ནི་སྨོས་ཅི་དགོས་ཏེ། བླ་མ་ལྔ་བཅུ་པ་ལས། རང་གི་དམ་ཚིག་སློབ་དཔོན་ནི།། སྦྱིན་དཀའ་བུ་དང་ཆུང་མ་དང་།། རང་སྲོག་གིས་ཀྱང་བསྟེན་བྱ་ན།། ལོངས་སྤྱོད་གཡོ་བས་སྨོས་ཅི་དགོས།། ཞེས་གསུངས་ལ། ཁ་སྦྱོར་ལས། བདག་གི་དངོས་ཐམས་ཅད་ཀྱིས།། བློ་དང་ལྡན་པས་བླ་མར་འབུལ།། ཞེས་གསུངས་སོ།། གཉིས་པ་བཀུར་སྟིའི་མཆོད་པ་འབུལ་ཞིང་བླ་མ་བསྟེན་པའི་ཚུལ་ནི། ལུས་ཀྱི་གུས་པས་ཕྱག་འཚལ་བ་སྔོན་དུ་འགྲོ་བའི་སྒོ་ནས་བླ་མའི་ཞབས་དང་སྐུ་ལུས་སོགས་བཀྲུ་ཞིང་ཆུ་གཙང་འབུལ་བ། དྲིལ་ཕྱིས་དང་བསྐུ་མཉེ་བྱ་བ། གདན་དང་ན་བཟའ་འབུལ་བ། གསོལ་ཇ་འབུལ་བ་སོགས་མདོར་ན་བླ་མ་མཉེས་པའི་བྱ་བའི་ལས་ཐམས་ཅད་ལ་ཕྲལ་མངོན་སླ་ཆོས་ལེ་ལོ་མེད་པར་དང་དོད་ཡིད་ཆེས་ཀྱིས་སྒྲུབ་པ་ཡིན་ཏེ། བླ་མ་ལྔ་བཅུ་པ་ལས། རྐང་བཀྲུ་བ་དང་ལུས་བཀྲུ་དང་།། དྲིལ་དང་མཉེ་བ་ལ་སོགས་ལ།། ཕྱག་ནི་སྔོན་དུ་འགྲོ་བར་བྱ།། དེ་བཞིན་མཐར་ནི་ཅི་བདེར་བྱ།། ཞེས་གསུངས་ལ། ངག་གི་སྒོ་ནས་ཀྱང་བླ་མའི་མཚན་བརྗོད་པའི་ཚེ་མཚན་གྱི་མཐར་ཞལ་སྔ་ནས་ཞེས། ཞེ་ས་དང་ལྡན་པར་བརྗོད་དགོས་ལ། སྐྱེ་བོ་གཞན་གུས་པར་བྱ་བའི་ཕྱིར་ཁྱད་པར་ཅན་གྱི་བསྔགས་པ་བརྗོད་པ། དཔེར་ན་རྗེ་བཙུན་ཀུན་མཁྱེན་རྡོ་རྗེ་འཆང་བྱམས་པ་ངག་དབང་ཀུན་དགའ་བསྟན་འཛིན་བཀྲ་ཤིས་གྲགས་པའི་རྒྱལ་མཚན་དཔལ་བཟང་པོའི་ཞལ་སྔ་ནས་ཞེས་པ་ལྟ་བུར་བརྗོད་དགོས་ཏེ། དེ་ཉིད་ལས། དེ་ཡི་མཚན་སྨོས་བརྗོད་ནས་ནི།། མིང་མཐར་ཞལ་སྔ་ལྡན་པར་བྱ།། གཞན་དག་གུས་པར་བྱ་བའི་ཕྱིར།། ཁྱད་པར་གྱི་ཚིག་དག་བརྗོད།། ཅེས་གསུངས་སོ།།
༤སློབ་མས་ཉན་སྐབས་ཀྱི་ཀུན་སློང་།
དང་པོ། སྐྱེས་བུ་ཆེན་པོའི་ཀུན་སློང་བསོད་ནམས་ཚད་མེད་པའི་འཇུག་ངོགས་རིན་ཆེན་བྱང་ཆུབ་སེམས་ཅན་ཐམས་ཅད་ཐོག་མ་མེད་པའི་དུས་ནས་ཕ་མར་མ་གྱུར་པ་མེད་ལ། ཕ་མར་གྱུར་བའི་དུས་སུ་ད་ལྟའི་ཕ་མ་བཞིན་དུ་དྲིན་ཆེན་པོས་བསྐྱངས་ཏེ། ཟས་ཀྱི་ཕུད་བྱིན། གོས་ཀྱི་རྩེས་གཡོགས། ཤིན་ཏུ་བྱམས་པས་བསྐྱེད་བསྲིངས་པའི་དྲིན་ཆེན་ཤ་སྟག་ཡིན་ལ། དྲིན་ཆེན་དེ་དག་ཐམས་ཅད་འདོད་པ་བདེ་བ་འདོད་ཀྱང་བདེ་བའི་རྒྱུ་ཆོས་དགེ་བ་བཅུ་སོགས་སྤྱོད་མི་ཤེས་པར་སྡུག་བསྔལ་གྱི་རྒྱུ་མི་དགེ་བ་བཅུ་སོགས་ཁོ་ན་དང་དུ་བླངས་ཏེ་ཞེ་འདོད་དང་ལག་ལེན་ཕྱིན་ཅི་ལོག་ཏུ་གྱུར་ནས་ལམ་ལོག་མགོ་རྨོངས་སུ་གྱུར་པ། ལོང་བ་ཐང་དཀྱིལ་དུ་ལུས་པ་ལྟ་བུའི་སེམས་ཅན་འདི་རྣམས་སྙིང་རེ་རྗེ། བདག་ད་རེས་དལ་འབྱོར་གྱི་མི་ལུས་ཐོབ། མཚན་ལྡན་གྱི་བླ་མ་མཇལ། ཡང་དག་པའི་ཆོས་ལ་སྤྱོད་དུ་ཡོད་པ་འདི་སྐལ་བ་བཟང་བས་ལེ་ལོ་དང་ཕྱི་བཤོལ་གྱི་དབང་དུ་མི་བཏང་བར་དམ་པའི་ཆོས་ཟབ་མོ་འདི་ལྟ་བུ་ཉན་ནས་ཉམས་སུ་བླང་སྟེ་མ་རྒན་སེམས་ཅན་ཐམས་ཅད་རིགས་དྲུག་སོ་སོའི་ལས་སྣང་སྡུག་བསྔལ་བག་ཆགས་ཐམས་ཅད་དང་བྲལ་ནས་རྣམ་མཁྱེན་རྫོགས་པའི་སངས་རྒྱས་ཀྱི་གོ་འཕང་ཐོབ་པར་བྱའོ་སྙམ་དུ་སེམས་བསྐྱེད་པ་ནི་གལ་ཆེ་བའི་གནད་དམ་པའོ།།
༥ སློབ་མས་ཆོས་ཉན་པའི་ཀུན་སྤྱོད།
གཅིག སྤང་བྱའི་ཀུན་སྤྱོད་ལ། སྣོད་ཀྱི་སྐྱོན་གསུམ། དྲི་མ་དྲུག མི་འཛིན་པ་ལྔ་དང་བཅས་པ་ལས། ཀུན་སློང་ཆེ་འདོད་གྲགས་འདོད་རྙེད་བཀུར་སོགས་འདོད་པ་དང་། ཆགས་སྡང་རྨོངས་གསུམ་སོགས་དུག་ལྔའི་རྟོག་པ་དང་འདྲེས་ཏེ་ཉན་ན་དུག་ཅན་གྱི་སྣོད་དུ་བཅུད་བཟང་པོ་བླུགས་པ་དང་འདྲ་བར་ཆོས་ཀྱིས་སེམས་ལ་མི་ཕན་པར་མ་ཟད་ཆོས་ཀྱང་ཆོས་མིན་དུ་འགྲོ་བའི་སྐྱོན་ཏེ་གསུམ་དང་བྲལ་བས་ཉན་དགོས་པར། བཅོམ་ལྡན་འདས་ཀྱིས་ཡུམ་བར་མར། ལེགས་པར་རབ་ཏུ་ཉོན་ལ་ཡིད་ལ་ཟུགས་ཤིག་དང་། ངས་བཤད་པར་བྱའོ་ཞེས་གདམས་པར་མཛད་དོ།། དེའི་ཕྱིར། ཆོས་ཆོས་བཞིན་དུ་མ་སྤྱད་ན་ཆོས་ཀྱིས་སླར་ངན་སོང་དུ་འགྲོ་བའི་རྒྱུ་བྱེད་ཅེས་དམ་པ་རྣམས་གསུངས་སོ།། ང་རྒྱལ་དང་ནི་མ་དད་སོགས་སྤང་ཏེ་ཚེ་འདིར་དང་ཚིག་དོན་ཕུན་སུམ་ཚོགས་པའི་རང་བཞིན་བསམ་གཏན་དང་། ཤེས་རབ་དང་། རྣམ་པར་གྲོལ་བའི་ཆོས་ལ་བར་དུ་གཅོད་ཅིང་ཕྱི་མར་ཡང་ཆོས་དང་མི་འཕྲད་པའི་ཉེས་པས་འཁོར་བ་མཐའ་མེད་དུ་འཁྱམས་པར་འགྱུར་བས་རབ་ཏུ་གུས་པས་སྤྱོད་ལམ་བསྡམ་ཞིང་ལེགས་པའི་ཚུལ་གྱིས་ཉན་དགོས་སོ།། མི་འཛིན་པ་རྣམ་ལྔ་སྤང་དགོས་ཏེ། དེ་ལྔ་རིམ་པར། ཚིག་སྙན་ཅིང་ལེགས་པར་རེ་ཆེད་དུ་འཛིན་ཅིང་དོན་ཟབ་མོ་ལ་རྟོག་དཔྱོད་མི་འཇུག་ན་དེས་སེམས་ལ་ཕན་མི་ཐོགས། ཚིག་གིས་ཅི་བྱ་སྙམ་དུ་ཁྱད་དུ་བསད་ནས་དོན་ཟབ་མོ་ཞེས་སྤར་ཟིན་བྱས་ཀྱང་ཚིག་ལ་མ་བརྟེན་པར་དོན་མི་འབྱུང་། དྲང་ངེས་ལྡེམ་དགོངས་ཀྱི་གསུངས་སྣ་ཚོགས་པ་བརྡ་མ་འཕྲོད་པར་བཟུང་ན་བསྟན་པའི་བབས་དང་མི་མཐུན་པ་ལ་སོགས་པའི་འགལ་འདུ་ཅན་དུ་འགྱུར། དོན་ལོག་པར་བཟུང་ན་ལོག་རྟོག་རྒྱུན་འབྱམས་ནས་རང་རྒྱུད་ཆུད་ཟ་ཞིང་བསྟན་པའི་རྐང་འདྲེན་དུ་འགྱུར་བའི་ཕྱིར་སྤང་དགོས་པ་ཡིན་ནོ།།
གཉིས། བླང་བྱའི་ཀུན་སྤྱོད་ལ། དང་པོ་འདུ་ཤེས་བཞི་བརྟེན་པ་ནི། སྡོང་པོ་བཀོད་པ་ལས། རིགས་ཀྱི་བུ་ཁྱོད་ཀྱིས་བདག་ཉིད་ལ་ནད་པའི་འདུ་ཤེས་བསྐྱེད་པར་བྱའོ།། ཆོས་ལ་སྨན་གྱི་འདུ་ཤེས་བསྐྱེད་པར་བྱའོ།། ནན་ཏན་ཉམས་སུ་ལེན་པ་ལ་ནད་ཉེ་བར་འཚོ་བའི་འདུ་ཤེས་བསྐྱེད་པར་བྱའོ།། དགེ་བའི་བཤེས་གཉེན་ལ་སྨན་པ་མཁས་པའི་འདུ་ཤེས་བསྐྱེད་པར་བྱའོ།། ཞེས་སོ།། ཆོས་ཉན་པའི་རྣལ་འབྱོར་ཕ་རོལ་དུ་ཕྱིན་པ་དྲུག་དང་བཅས་པ་ནི། ཆོས་སྤྱོད་ཐམས་ཅད་ཀྱི་མན་ངག་མངོན་པར་རྟོགས་པའི་རྒྱུད་ལས། དང་པོ་བྱང་ཆུབ་སེམས་བསྐྱེད་དེ། རང་ཉིད་སྒྲོལ་མར་བསྒོམ་བྱས་ནས། རྣ་བ་གཡས་པར་པདྨ་བསམ། སློབ་དཔོན་འཇམ་དཔལ་བསྒོམ་བྱས་ནས། བླ་མའི་ཞལ་གྱི་འོད་ཟེར་དག པདྨར་ངེས་པར་ཐིམ་པར་བྱ། འགྲོ་རྣམས་ལྷ་མོར་བསྒོམ་བྱས་ནས། ཐོན་ཁར་མི་རྟོག་སྟོང་པ་ཉིད། སྐད་ཅིག་གཉིས་ཙམ་བསྒོས་པར་བྱ། ཞེས་སྦྱོར་དངོས་རྗེས་ཀྱི་རྣམལ་འབྱོར་དང་། མེ་ཏོག་སྟན་སོགས་རབ་འབུལ་ཞིང་། ས་ཕྱོགས་སྤྱོད་ལམ་སྡོམས་པ་དང་། སྲོག་ཆགས་ཀུན་ལ་འཚེ་མི་བྱེད། བླ་མ་ལ་ནི་གསོལ་བ་འདེབས། མ་ཡེངས་བླ་མའི་གདམས་ངག་ཉན། དོགས་སེལ་ཕྱིར་ན་སྐྱོན་ཚིག་འདྲི། སྒྲོལ་མ་ཡན་ལག་དྲག་དང་ལྡན། ཞེས་པས་ཉན་པ་པོས་འཆད་པའི་སྟན་དང་། མཆོད་པ་མེ་ཏོག་སོགས་འབུལ་བ་སྦྱིན་པ། ས་ཕྱོགས་དག་པར་བྱ་བ་དང་། ལུས་ངག་ཡིད་གསུམ་གྱི་སྤྱོད་ལམ་མ་དད་པ་ལ་སོགས་པ་བསྡམས་པ་ནི་ཚུལ་ཁྲིམས། ཆོས་གྲལ་དུ་ལྷགས་པའི་འབུ་སྦྲང་སོགས་ལ་མི་འཚེ་ཞིང་ཤིག་ལ་སོགས་པའི་གནོད་པ་ཆེ་ཆུང་བཟོད་པ། ཆོས་སྟོན་པ་ལ་གསོལ་བ་འདེབས་ཤིང་ཉན་པར་བརྩོན་པ་ནི་བརྩོན་འགྲུས། སེམས་མ་ཡེངས་ཉན་ཅིང་ཐོས་པར་འཛིན་པར་ནི་བསམ་གཏན། རང་གིས་རྟོགས་པའི་དོན་ལ་དཔྱོད་པ་དང་ཐེ་ཚོམ་གྱི་གཞིར་གྱུར་བླ་མ་ལ་འདྲི་ཞིང་རྩོད་པས་རྣམ་པར་གཏན་ལ་དབབ་པ་ནི་ཤེས་རབ་སྟེ་ཕ་རོལ་དུ་ཕྱིན་པ་དྲུག་རྫོགས་པར་ལྡན་པ་དང་། འཆད་པ་ལའང་ཆོས་བསྟན་པ་ནི་སྦྱིན་པ། ཉོན་མོངས་པ་མེད་པ་ནི་ཚུལ་ཁྲིམས། ཆོས་བསྟན་པ་ལ་སྐྱོ་ངལ་དང་གནོད་འཚེ་བཟོད་པས་བཟོད་པ། སྤྲོ་བས་བརྩོན་འགྲུས། ཆོས་འཆད་པ་ལས་གཞན་དུ་མ་ཡེངས་པས་བསམ་གཏན། ཚིག་དོན་འབྱེད་པས་ཤེས་རབ་སྟེ་དྲུག་པོ་རྫོགས་པར་འགྱུར་རོ།། སྤྱོད་ལམ་གཞན་བསྟན་པ་ནི། མ་དད་པ་ལ་ཆོས་མི་བཤད། མི་ན་བཞིན་དུ་མགོ་དཀྲིས་དང་། གདུགས་དང་འཁར་བ་མཚོན་ཐོགས་དང་། མགོ་བོ་གཡོགས་པ་དག་ལ་མིན། ཞེས་པ་ལ་སོགས་པའོ།།
༦ དཔོན་སློབ་གཉིས་ཀྱིས་འཆད་ཉན་བགྱི་ཚུལ།
གསུམ་པ་དཔོན་སློབ་གཉིས་ཀྱིས་འཆད་ཉན་ཇི་ལྟར་བགྱི་བའི་ཚུལ་ལ། ཆིངས་ཆེན་པོ་ལའམ་གསུམ་གྱིས་བཅིངས་ནས་འཆད་དེ། དང་པོ་ཆིངས་ཆེན་པོ་ལྔ་ནི། རྣམ་བཤད་རིག་པ་ལས། མདོ་དོན་སྨྲ་བར་འདོད་རྣམས་ལ། མན་ངག་ཅུང་ཞིག་སྦྱིན་པར་བྱ། དེ་ལ་མན་ངག་འདི་ཡིན་ཏེ། དགོས་པ་བསྡུས་པའི་དོན་བཅས་དང་མཚམས་སྦྱོར་བཅས། བརྒལ་ལན་བཅས་ཏེ་བསྙད་པར་བྱ། ཞེས་སོ།། ཆིངས་གསུམ་ནི་དཀྱུས་ཀྱི་ས་གཅོད་པ་སྟག་མོའི་མཆོངས་ལྟ་བུ། ཚིག་གི་འབྲུ་ནོན་པར་རུས་སྦལ་གྱི་ནུར་འགྲོས་ལྟ་བུ། སྐབས་ཀྱི་དོན་བསྡུ་བ་སེང་གེའི་འགྱིང་ལྟ་བུའོ།། དེ་ལྟར་ཆིངས་ཆེན་པོ་ལྔའམ་གསུམ་པོ་རྣམས་ནི་གཞུང་གི་སྐབས་དང་སྐབས་སུ་སྟོན་པར་འགྱུར་བ་དེ་དང་དེར་ཤེས་པར་བྱ་བ་ལས་རྒྱས་པར་མ་སྤྲོས་ལ། དོན་དུ་བདག་གི་བླ་མ་བཀའ་དྲིན་ཅན་ནི། བསྟན་པ་ཐམས་ཅད་འགལ་མེད་དུ་རྟོགས་ཤིང་། གཞུང་ལུགས་ཐམས་ཅད་གདམས་པར་ཤར་བས་གསར་རྙིད་མེད་པའི་བསྟན་པའི་བདག་པོ་ཉིད་དུ་གྱུར་གཤིས་གཞུང་འདི་ཇི་ལྟར་གསུངས་ན། ས་སྐྱ་པ་རྣམས་ལ་རྗེ་བཙུན་བསོད་ནམས་རྩེ་མོའི་འགྲེལ་པ་དང་། དགེ་ལྡན་པ་རྣམས་ལ་དར་ཊཱིཀ་དང་། བཀའ་བརྒྱུད་པ་རྣམས་ལ་དཔའ་བོ་གཙུག་ཕྲེང་སོགས་ཀྱི་འགྲེལ་པ་བཞིན་གསུངས་པ་དང་། རྙིང་མ་བ་རྣམས་ལ་སྔར་རྫོགས་ཆེན་ཤྲཱི་སེང་ཧ་ལ་རྙིང་མ་རང་ལུགས་བཞིན་གསུངས་ཞེས་ཐོས་ཤིང་། ཕྱིར་སུ་ཡུལ་དུས་གང་ཟག་གམ་དགོས་དབང་གིས་དངུལ་ཆུ་ཐོགས་མེད་ཀྱི་འགྲེལ་པ་གཙོར་སྟོན་གྱིས་དགོངས་པ་སྣ་ཚོགས་པར་གསུངས་པ་དང་། ཁྱད་པར་རྡོ་རྗེའི་ལུང་གིས་ཟིན་པའི་མཆོག་གླིང་རིགས་སྲས་དམ་པ་སོགས་རང་དཔོན་སློབ་ལ་ཟླ་བ་དྲུག་གི་བར་གཞུང་འདི་གསུངས་སྐབས་ཐོགས་འགྲེལ་གཙོར་བཞག་གིས་གདམས་ངག་ཉམས་ལེན་ལ་སྦྱར་བ་གང་གསུངས་རང་བློར་ངེས་པའི་ཟིན་བྲིས་སོགས་དཀྱིས་བཀོད་ཀྱི་ཚུལ་དུ་གཙོ་བོར་བྱས་ཏེ། འདིར་འཆད་པར་བྱ་བ་ལས་ལུང་སྦྱོར་སོགས་རྒྱས་སྤྲོས་མཁས་པ་ལ་ནི་མི་དགོས་ལ་ཡི་གེས་འཇིགས་ཤིང་། ལས་དང་པོ་བ་དག་འབྲུ་འགྲེལ་ཙམ་དོན་དུ་གཉེར་ཞིང་ཤེས་པར་སླ་བས་ཉམས་ཕན་ཞིག་སྙིང་ལ་བཅང་བ་ལས་སྤྲོས་པ་ལས་འཆེལ་བ་མ་བྱས་སོ།།
版权所有:西藏民族大学图书馆 更新
地址:陕西省咸阳市文汇东路六号 邮编:712082 电话:029-33755418 邮箱:lib@xzmu.edu.cn
您是第 2807738 位访客


text:
འཇམ་དབྱངས་བཞད་པ་སྐུ་ཕྲེང་གཉིས་པ་དཀོན་མཆོག་འཇིགས་མེད་དབང་པོ་ནི། ཆོས་རྗེ་དོན་གྲུབ་རིན་ཆེན་གྱིས་ཐུགས་བཀོད་ཀྱིས་བཞེངས་ཤིང་རབ་གནས་གནང་བའི་གནས་ཆེན་སྣང་རའི་གསེར་ཁང་དང་ཁད་ཤིན་ཏུ་ཉེ་བའི་སྡེ་ཆེན་གྲམ་པ་ནང་དུ་ཡབ་གཅན་ཚའི་དཔོན་པོ་ངག་དབང་རྣམ་རྒྱལ་དང་ཡུམ་གནམ་སྐྱིད་གཉིས་ཀྱི་སྲས་སུ་རབ་བྱུང་བཅུ་གཉིས་པའི་ས་སྤྲེལ་(སྤྱི་ལོ༡༧༢༨)ལོར་སྐུ་འཁྲུངས། དགུང་ལོ་ལྔའི་སྟེང་ཏོག་ནོར་བུ་རྒྱལ་མཚན་ལས་དགེ་བསྙེན་དང་། དྲུག་པ་ལ་དགེ་ཕྱུག་ཆོས་རྗེ་ལས་རབ་ཏུ་བྱུང་། དགུང་ལོ་བདུན་ནས་བཟུང་ཁུ་བོ་སྟོང་འཁོར་རིན་པོ་ཆེའི་དྲུང་དུ་བཅར་ཏེ་ཟབ་ཆོས་མང་དུ་གསན། དགུང་ལོ་བཅུ་གསུམ་པར་སྟོང་འཁོར་རིན་པོ་ཆེ་བསོད་ནམས་རྒྱ་མཚོ་ལས་དགེ་ཚུལ་བསྒྲུབས། མཚན་འཇམ་དབྱངས་འཕྲིན་ལས་སུ་གསོལ། དགུང་གྲངས་བཅུ་དྲུག་པ་ཆུ་ཕག(སྤྱི་ལོ་༡༧༤༣)ལོར་འཇམ་དབྱངས་བཞད་པའི་ཡང་སྲིད་དུ་ངོས་ཟིན་ཏེ་བཀྲ་ཤིས་འཁྱིལ་དུ་གདན་འདྲེན་ཞུས། དེར་མཁས་དབང་རབ་བརྟན་རྒྱ་མཚོ། རོང་བོ་མེ་རྒན་ཆོས་རྗེ་ལ་སོགས་དགེ་བའི་བཤེས་གཉེན་བཅུ་ཕྲག་ལྷག་ནས་བསྡུས་གྲྭ། ཕར་ཕྱིན། ཚད་མའི་དཀའ་གནད་བཅས་དང་། སྒྲ་སྙན་ངག་སོགས་ལེགས་པར་སྦྱངས། མཁན་ཆེན་དགེ་འདུན་རྒྱ་མཚོ། རྗེ་ཀུན་སྤངས་བློ་བཟང་བཀྲ་ཤིས། གྲུབ་དབང་སྟོབས་ལྡན་རྒྱ་མཚོ་སོགས་མཁས་གྲུབ་དམ་པ་དུ་མའི་དྲུང་དུ། རྒྱུད་སྡེ་བཞིའི་དབང་ཆེན་དང་། དཔལ་བདེ་གསང་འཇིགས་བྱེད་རིམ་གཉིས་སོགས་ཀྱི་བཀའ་ཆོས་མང་པོ་གསན། དགུང་བགྲང་ཉེར་གཉིས་པ་རབ་བྱུང་བཅུ་གསུམ་པའི་ས་སྦྲུལ(སྤྱི་ལོ༡༧༤༩)ལོར་ལྕང་སྐྱ་ཐམས་ཅད་མཁྱེན་པ་རོལ་པའི་རྡོ་རྗེ་ལས་བསྙེན་པར་རྫོགས། ཆུ་སྤྲེལ་(སྤྱི་ལོ༡༧༥༢)ལོར་དབུས་གཙང་དག་པའི་ཞིང་ཁམས་སུ་ཕེབས། མགོན་རྒྱལ་དབང་དང་པཎ་ཆེན་གཉིས་དང་། བཀའ་གདམས་མངའ་བདག མེེ་ཏྲིའི་ཞབས། ས་སྐྱ་བདག་ཆེན་ཀུན་དགའ་བློ་གྲོས་སོགས་མཁས་གྲུབ་མཐའ་དག་ལ། ཁུངས་རྣམ་དག་དབང་ལུང་རྗེས་གནང་ཁྲིད་གནང་ཁྲིད་ངན་ངག་གང་ཡོད་འབད་པས་གསན། དེ་ལྟར་ལོ་ངོ་བརྒྱད་ཀྱི་རིང་ཆོས་ཟབ་རྒྱས་གདམས་པའི་མཛོད་བརྙེས། གཞུང་དོན་རྒྱུད་རྒྱ་མཚོའི་མཐར་སོན། ཆོས་འཆད་རྩོད་རྩོམ་པའི་མངའ་བདག་ཏུ་གྱུར། ས་ཡོས(སྤྱི་ལོ༡༧༥༩)ལོར་ཡུལ་མདོ་སྨད་གདན་སར་ཕེབས། ཆོས་སྡེ་ཆེན་པོ་ལུགས་གཉིས་ཀྱི་ལས་སྡེ་བཞི་ཡར་ཟླ་ལྟར་རྒྱས་པར་མཛད། དཔལ་དུས་འཁོར་གྱི་འདུས་གྲྭ་གསར་དུ་བཙུགས་པ་དང་། སྒྲ་ཡིག་རིགས་རྩིས་ཀྱི་སློབ་གཉེར་བཙུགས། གསོ་རིག་གྲྭ་ཚང་གསར་དུ་བསྐྲུན་ཏེ། གསོ་རིག་རྒྱུད་བཞིའི་འཆད་ཉན་སྤེལ། དགུང་ལོ་ཞེ་གཉིས་པ་ས་གླང་(སྤྱི་ལོ་༡༧༦༩)ལོར། རྗེ་ལྕང་སྐྱ་རོལ་པའི་རྡོ་རྗེ་ལས་རིམ་ལང་གསལ་སྒྲོན་སོགས་ཆོས་ཟབ་རྒྱས་ཞུ་བར་རྒྱ་ནག་རི་བོ་རྩེ་ལྔར་ཕེབས། ཆུ་འབྲུག་ལོར་གདན་སར་ཕེབས། གཙུག་ལག་ཁང་ཆེན་པོ་བཞེངས། བཀྲ་ཤིས་ལྷུན་པོའི་སྲོལ་ལྟར་ཟིལ་རྔམས་བརྗིད་ཀྱི་སྲུང་མའི་གར་འཆམ་བཙུགས། རྗེ་བླ་མའི་ >དང་།  > >ཡང་ཡང་ཞིབ་ཏུ་བསྩལ།
དགུང་ལོ་ང་བདུན་པ་ཤིང་འབྲུག(སྤྱི་ལོ༡༧༨༤)ལོར་དབུས་སུ་བྱོན་ཏེ། གདན་ས་ཆེན་པོ་སེ་འབྲས་དགེ་གསུམ་དང་། ལྷ་ས། བསམ་ཡས། རྭ་སྒྲེང་། དབུས་ཀྱི་གདན་ས་ཐམས་ཅད་དང་། རོང་བྱམས་ཆེན་དཔལ་འཁོར་ཆོས་ཀྱི་སྡེ། དཔལ་བཀྲ་ཤིས་ལྷུན་པོ། ས་སྐྱ་རྟག་བརྟན། ཞྭ་ལུ་སོགས་དགོན་སྡེ་རིས་མེད་པར་མཆོད་སྤྲིན་རྒྱ་ཆེན་པོ་མཛད། མེ་རྟ་ལོར་མདོ་སྨད་གདན་ས་ཆིབས་ཁ་བསྒྱུར། དད་ལྡན་སློབ་མ་ལྔ་སྟོང་ཙམ་ལ་རྒྱུད་མི་ཏྲའི་དབང་གིས་སྨིན་པར་མཛད། དགུང་ལོ་རེ་གཅིག་པ་ས་སྦྲེལ་(སྤྱི་ལོ་༡༧༨༨)ལོར། གནས་མཆོག་སྐུ་འབུམ་དུ་རྗེའི་གསུང་འབུམ་ལྗགས་ལུང་ཡོངས་རྫོགས་གནང་། ཆོས་ཟབ་རྒྱས་ཀྱི་འཁོར་ལོ་བསྐོར། བླ་བྲང་དུ་གསེར་ཁང་བྱམས་པ་བཞེངས། ས་བྱ་ལོར་བྱ་ཁྱུང་ཐེག་ཆེན་བཤད་སྒྲུབ་གླིང་གི་ཁྲིར་བཞུགས། ལས་འཁོར་ལོ་གསུམ་གྱི་མཛད་པས་བསྐྱངས། དགུང་ལོ་རེ་བཞི་བ་ལྕགས་ཕག(སྤྱི་ལོ༡༧༩༡)ལོར་ཀ་མདོ་གདོང་དམར་སྣར་སྐུ་གཤེགས། །


text:
ཡེ་ཤེས། 2018-06-08
རི་ལུང་གི་མཛེས་སྡུག་རྟོགས་ཤིང་ལ་ལུང་གི་གསང་བ་འཐུ་བའི་མི། མཁའ་ལྟར་ཡངས་བའི་ཁོག་རྒྱ་དང་སྤྲིན་ལྟར་དཀར་བའི་གཤིས་རྒྱུད། དུས་བཞིའི་བདེ་སྡུག་གི་ཀློང་དང་ཉིན་མཚན་དྲོ་གྲང་གི་གསེབ་ན། རི་གཟར་གཡང་ས་འདིར་གོམ་པ་སྤོ་མཁན་དང་རི་ལུང་ཐང་གསུམ་དུ་བརྩེ་བ་དཔར་མཁན་ཏེ། ང་ཡི་ཁྱིམ་མཚེར་ཨ་མྱེས་སེམས་ཀྱི་རྫི་བོ་ཡིན། ཁོང་ནི་ངའི་སྣང་ངོར་གཟུགས་ཆེ་ཞིང་ཤ་སྐམ་ལ། གཤིས་རྒྱུད་འཇམ་ཞིང་ཁོག་རྒྱ་ཆེ་བ་དང་། ཤེས་ཡོན་གྱིས་ཕྱུག་ལ། དབུ་སྐྲ་དུང་ལྟར་དཀར་ཡང་རྒས་མདོག་མེད་པའི་མི་རྒན་གཡང་རྒན་ཞིག་ཡིན།
སློབ་གྲྭར་མ་འགྲོ་བའི་གོང་ལ་ང་རང་ཉིན་ལྟར་ཨ་མྱེས་རྫི་བོ་དང་མཉམ་དུ་ཕྱུགས་འཚོ་ས་འགྲོ་དགོས་པ་རེད། ང་ཚོ་ཞིང་མ་འབྲོག་གི་ས་ཆ་ཡིན་པས་རྫི་བོ་ནི་རོང་པར་མཚོན་ན་བྱིས་པ་དང་རྒས་པོ་ཚོར་ཆེད་དུ་སྤྲད་པའི་འོས་འགན་ལྟ་བུ་ཡིན། ཞོགས་པའི་ཉི་ཟེར་རི་མགོར་ཕོག་དུས་རྫི་བོ་ཚོས་ཟས་ཁུག་ཁུར་ཏེ་ཕྱུགས་བདས་ནས་ཆས་འགོ་བརྩམས། དེའི་སྐབས་ཨ་མྱེས་རྫི་བོས་ཀྱང་ལུས་ལ་བོད་ལྭ་དཀར་པོ་དང་། མགོ་ལ་རྒྱ་གར་ཞྭ་མོ། ཕྲག་ཏུ་རྫི་ཆས་ཁུར། སྐེད་ལ་འུར་རྡོ་བཀལ། རྐང་ལ་བོད་ལྷམ་ནག་པོ་གོན་ནས་ཆས་ཡོང་བ་རེད། དེ་ནས་ཨ་མྱེས་རྫི་བོའི་མ་ཎིའི་དབྱངས་སྒྲ་དང་། ཀི་སྒྲ་དང་སིར་སྒྲ། ར་ལུག་གི་འབའ་སྒྲ། ཟོག་གི་ངུད་སྒྲ། བྱ་བྱེའུ་ཡི་སྐད་སྒྲ་བཅས་གཅིག་ཏུ་འདྲེས་པའི་རོལ་དབྱངས་སྙན་མོ་ཞོགས་པའི་རི་གྲོང་གི་མཁའ་དབྱིངས་སུ་ཁྱབ། གནམ་གཤིས་བཟང་ངན་དང་རྩྭ་ཆུ་ཡག་ཞན། ཟོག་འཚོ་ཡུལ་སྤོ་བརྗེ་ཤེས་པ་བཅས་ནི་རྫི་བོའི་ཡོན་ཏན་གསུམ་ཡིན་པ་ང་ཚོས་ཨ་མྱེས་ཀྱི་ངག་ལས་ཐོས།
དེ་ནས་ཕྱུགས་འཚོ་ཡུལ་དུ་སླེབས་རྗེས་ཟོག་རི་ལ་བཀྲམ་ནས་ཇ་སྐོལ་སའི་གནས་ཤིག་བཙལ། ཨ་མྱེས་ཀྱིས་ང་ཚོར་ཤིང་འཐུ་མཁན་དང་ཆུ་ལེན་མཁན། ཐབ་ཀ་རྒྱབ་མཁན་སོགས་བཀོད་སྒྲིག་བྱས་མཐར། ཨ་མྱེས་གཏམ་རྒྱུད་བཤད་རྒྱུར་དགའ་ཞིང་བཤད་ཀྱང་མཁས་པས་ཡང་ནམ་རྒྱུན་ལྟར་ཐོག་མར་ང་ཚོར་བྱི་ལ་ཞིག་གིས་རྫུན་བཤད་ནས་མཐར་རང་ཉིད་ཕུང་བའི་སློབ་གསོའི་རང་བཞིན་ཡོད་པའི་གཏམ་རྒྱུད་ཅིག་བཤད། དེ་ནས་རུམ་ནས་འཚེམ་དྲུབ་བརྒྱབ་པའི་ཞལ་འདོན་དེབ་རྙིང་ཞིག་གི་ཁ་ཕྱེ་སྟེ་ཁ་སང་གི་བསླབས་མཚམས་ནས་མུ་མཐུད་དེ་ང་ཚོར་ཡི་གེ་སློབ་འགོ་ཚུགས། ཡི་གེ་ཀློག་སྒྲས་ཁུ་སིམ་གྱི་རི་ལུང་འདིར་སྔར་མེད་ཀྱི་གསོན་ཤུགས་ཤིག་བྱིན།
དེ་ནས་ཇ་ཁོལ་བ་དང་དཔེ་ཁྲིད་ཀྱི་མཚམས་ཀྱང་བཞག་སྟེ་ཚང་མས་ཟས་ཁུག་ནས་རྫི་རྒྱགས་ཕྱིར་ཕུད་དེ་གཅིག་ཏུ་སྤུངས་ནས་ཨ་མྱེས་མར་རྡོག་ཆུང་ངུ་རེ་ཕོར་པར་བཅུག དེ་ནས་ཇ་བླུགས་མཆོད་པ་ཕུལ་རྗེས་གུང་ཇ་ལ་རོལ། ངོ་མ་ཁྱིམ་དུ་སྲུབས་ཇ་བཏུང་བ་ལས་རི་འགོར་ཇ་རྒོད་བཏུང་ན་ཞིམ་ཞེས་པའི་གཏམ་དཔེ་ནི་ཅིས་མི་བདེན་ཏེ། ཇ་དང་ཚྭ། མར་དང་ཐུད་སོགས་གཅིག་པ་གཅིག་རྐྱང་ཡིན་ཡང་རི་མགོར་སླེབས་དུས་བྲོ་བ་ཞིམ་པོ་ཞིག་ཏུ་གྱུར་པ་ཁོ་ཐག་རེད། གང་ལྟར་རྫི་བོའི་ཟས་ནི་ངན་ངོན་ཇི་ལྟར་ཡིན་ཡང་ཟས་མཆོག་ཅིག་ཏུ་འཁུམས་སོ།།
ཨ་མྱེས་རྫི་བོ་སློབ་གྲྭར་འགྲོ་བའི་སྐལ་བ་མེད་ཀྱང་ཁོང་ལོ་བཅུ་གཅིག་བཅུ་གཉིས་ཡས་མས་སུ་སྡེ་བའི་ཨ་མཆོད་ཅིག་གི་མདུན་ནས་ཡི་གེ་འབྲི་ཀློག་བསླབས་རྗེས་རང་སྦྱོང་བྱས་པ་རེད། སྙིང་རུས་འབད་བརྩོན་ཆེ་བས་ཞལ་འདོན་སྐོར་དང་ཐར་མདོ། མདོ། གེ་སར་སྒྲུང་། ལེགས་བཤད་སོགས་གང་བཀླག་དགོས་ན་ཐོགས་པ་མེད་ཅིང་ཁ་ཤས་བློ་འཛིན་ཡང་བྱེད་ཐུབ་ཡོད། ད་ལྟ་སྡེ་བའི་ཡོངས་ཀྱི་ཨ་མཆོད་ཚོའི་དབུ་མཛད་དུ་གྱུར་ཡོད། ཁོང་གི་ནམ་ཡང་རྫི་ཕྲུག་ཚོར་སྒོ་ཕྱུགས་ཀྱིས་མི་སྐད་བཤད་མི་ཤེས་པ་རེད་མ་གཏོགས་བདེ་སྡུག་དགའ་སྐྱོ་ཚང་མ་མི་དང་གཅིག་པ་ཡིན་པས་གཤེ་གཤེ་དང་རྡུང་རྡེག་གཏན་ནས་གཏོང་མི་ཉན་པའི་སྐོར་བཤད་པ་དང་། ཁོང་རང་གིས་ཀྱང་སྒོ་ཕྱུགས་ཆེ་ཆུང་གང་ལ་ཡང་རྡེག་ཙམ་ཡང་བྱེད་མི་བྲ་བ་རེད། རིག་གནས་ཡོད་པའི་ཁ་ནི་སྣུམ་ཆིལ་ཆིལ། ཡོན་ཏན་མེད་པའི་ཁ་ནི་སྐྱ་ཐལ་ཐལ་ཞེས་ཨ་མྱེས་ང་ཚོར་ལབ་པའི་སྐད་ཆ་དེ་ད་དུང་ཡང་ངའི་རྣ་ལམ་དུ་ལྷང་ལྷང་གྲགས་ཀྱི་འདུག
དུས་བཞིར་དྭངས་གཙང་སེམས་ཀྱི་སྨོན་འདུན་མ་ཎིའི་དབྱངས་རྟར་འདྲེས་ཤིང་ཕ་ཡུལ་གྱི་རི་ཀླུང་ཀུན་ཏུ་མ་ཎིའི་དྲི་བསུང་ཁྱབ་ཏུ་འཇུག་པའི་ཨ་མྱེས་རྫི་བོའི་རི་ལུང་བརྒྱུད་པའི་མི་ལོ་དྲུག་ཅུའི་འཚོ་བ་ལ་བཤད་རིན་ཡོད་པ་ཅང་མེད་མོད། འོན་ཀྱང་ཁོང་གི་ངག་ནས་ཐོས་པ་དང་ལུས་ཐོག་ནས་སྟོན་པ། སེམས་ཀྱིས་བསམས་པ་གང་ནས་བལྟས་ན་ཡང་། ཚེ་སྲོག་ལ་འདྲ་མཉམ་གྱི་ལྟ་ཚུལ་དང་ཤེས་བྱར་བརྩོན་པའི་སྙིང་རུས་འགྱུར་མེད། བྱམས་སྙིང་རྗེས་ཀུན་ནས་ཕྱུག་པའི་ཞེན་མདངས་ཉམས་མེད་ཅིག་འཕྲོ་བཞིན་ཡོད་ལ། གསེར་དང་འདྲ་བའི་རྣམ་དཔྱོད་ལས་ཕན་པའི་ཟེར་བརྒྱ་འགྱེད་བཞིན་ཡོད་དོ།།
དེ་ཡང་གང་ཞིག་གསེར་གྱི་རི་ལ་སྔས་བཅས་ན།། དེ་ཡི་རི་དྭགས་ཐམས་ཅད་གསེར་དུ་གྱུར།། གང་ཞིག་དངུལ་གྱི་རི་ལ་སྔས་བཅས་ན།། དེ་ཡི་རི་དྭགས་ཐམས་ཅད་དངུལ་དུ་གྱུར།། ཞེས་ཟེར་བ་བཞིན་ཨ་མྱེས་རྫི་བོའི་ལྷད་མེད་རང་གཤིས་དང་བྱམས་སྐྱོང་སློབ་གསོའི་དྲི་མ་བཟང་པོ་ང་དང་ང་འདྲ་བའི་གཅེས་ལང་ཤོར་བའི་བུ་ཕྲུག་མང་པོའི་སེམས་སུ་ཐིམ་ནས་མི་ཚེ་གཅིག་ལ་ཕན་པའི་བག་ཆགས་བཟང་པོ་བཞག་པས་ཁོ་བོས་ནམ་ཡང་ཨ་མྱེས་སེམས་ཀྱི་རྫི་བོ་ཞེས་སྙན་པའི་མིང་གིས་བསྟོད་པར་འདོད་དོ།།
དོ་སྣང་ཆེ་བའི་རྩོམ།
རྩོམ་གསར། 10